Real ge Jovic ah6mahuge jalu hukumeh?\nޔޮވިޗަށް ފިޔަވަޅު އަޅަން ނިންމުން\nޔޮވިޗް ވަނީ އައިސޮލޭޝަން ގަވާއިދާ ޚިލާފަށް ސާބިއާގެ ވެރިރަށް ބެލްގްރޭޑުގެ މަގުމަތީގައި އުޅެފައި\nހަ މަހުގެ ޖަލު ހުކުމެއް ކުރުމަށް އެދުނީ ޔޮވިޗް ޖޫރިމަނާ ނުދެއްކުމުން\nކ. މާލެ | 23 އޮކްޓޯބަރ 2020 | ހުކުރު 21:46 | 18,276\nރެއާލް މެޑްރިޑަށް ކުޅެމުން އަންނަ ސާބިއާގެ ޒުވާން ފޯވާޑް ލޫކާ ޔޮވިޗް - ގެޓީ އިމޭޖާސް\nރެއާލް މެޑްރިޑަށް ކުޅެމުން އަންނަ ސާބިއާގެ ޒުވާން ފޯވާޑް ލޫކާ ޔޮވިޗަށް ހަ މަހުގެ ޖަލު ހުކުމެއް އައިސްފާނެ ކަމުގެ ބިރުބޮޑުވެއްޖެއެވެ.\nމި އަހަރުގެ މާޗު މަހުގެ ތެރޭގައި ޔޮވިޗް ވަނީ އޭނާގެ އުފަން ގައުމު ސާބިއާއަށް ގޮސްފައެވެ. އެހެންކަމުން ދެ ހަފުތާއަށް އަމިއްލަ ގޭގައި އައިސޮލޭޓްވާން ޔޮވިޗަށް އަންގާފައިވީ ނަމަވެސް، ޔޮވިޗް އޭނާގެ ރައްޓެހިންނާއެކު ސާބިއާގެ ވެރިރަށް ބެލްގްރޭޑުގެ މަގުމަތީގައި އުޅުނު ކަމަށް އެ ގައުމުގެ މީޑިއާތަކުން އޭރު ރިޕޯޓުކުރިއެވެ.\nއެހެންކަމުން އެ މައްސަލަ ސާބިއާގެ ޕްރޮސެކިއުޓަރުން މިހާރު ބަލަމުން އަންނައިރު، އެ މައްސަލައިގައި ހަ މަހުގެ ޖަލު ހުކުމެއް ކުރުމަށް ޕްރޮސެކިއުޓަރުން އެދޭނެ ކަމަށް ރިޕޯޓުތައް ބުނެއެވެ. ސަބަބަކީ ޔޮވިޗް ސާބިއާއަށް އައީ އެ ވަގުތު ކޮވިޑް-19 ގެ ނުރައްކާ އެންމެ ބޮޑު އެއް ގައުމު ކަމަށްވާ ސްޕެއިނުން ކަމަށްވެފައި، ލޮކްޑައުން ގަވާއިދާ ޚިލާފަށް އޭނާ ބޭރުގައި އުޅުމުންނެވެ. އަދި ހަ މަހުގެ ޖަލު ހުކުމެއް ކުރުމަށް ކޯޓުގައި އެދުމަށް ޕްރޮސެކިއުޓަރުން ނިންމީ ގަވާއިދާ ޚިލާފުވުމުން 30،000 ޔޫރޯގެ ޖޫރިމަނާއެއް ދެއްކުމަށް އެންގުމާއެކުވެސް، އެ ޖޫރިމަނާ ޔޮވިޗް ނުދެއްކުމުން ކަމަށްވެސް ރިޕޯޓުތައް ބުނެއެވެ.\nސްޕެއިން ދޫކޮށް ސާބީއާއަށް ދިޔުމުން މީގެ ކުރިން ރެއާލުންވެސް ވަނީ ޔޮވިޗް ޖަވާބުދާރީ ކުރުވާފައެވެ. މާޗު މަހުގެ ކުރީކޮޅު ރެއާލުގެ ބާސްކެޓްބޯޅަ ޓީމުގެ ކުޅުންތެރިއަކު ކޮވިޑް-19 އަށް ޕޮޒިޓިވްވިއިރު، ޔޮވިޗް ސްޕެއިން ދޫކޮށް ސާބިއާއަށް ދިޔައީ ރެއާލުގެ ފުޓްބޯޅަ ޓީމުގެ ހުރިހާ ކުޅުންތެރިންވެސް 14 ދުވަހުގެ މުއްދަތައް ކަރަންޓީނުވާން އަންގާފައި ވަނިކޮށެވެ.\nއެހެންކަމުން އެ ފަހަރު ޔޮވިޗް ވަނީ އޭނާގެ ފަރާތުން ފެނުނު ކަންކަމަށް މާފަށްވެސް އެދިފައެވެ.


SunOnline: Yameen Rasheed ge maruge massalaigai PG judiciary committee ah haaziru kuranee\nޔާމީން ރަޝީދުގެ މަރުގެ މަައްސަލައިގައި ޕީޖީ ޖުޑިޝަރީ ކޮމިޓީއަށް ހާޒިރުކުރަނީ\nމުޙައްމަދު ނާއިލް ހަފީޒް 23 Aug 2021, 21:07\nސޯޝަލް މީޑިއާ އެކްޓިވިސްޓް އަދި ބްލޮގަރު ޔާމީން ރަޝީދުގެ މަރުގެ މައްސަލައާ ގުޅޭގޮތުން މައުލޫމާތު އޮޅުން ފިލުވުމަށް ޕްރޮސިކިޔުޓާ ޖެނެރަލް ހުސައިން ޝަމީމް ރައްޔިތުންގެ މަޖިލީހުގެ ޖުޑިޝަރީ ކޮމިޓީއަށް ހާޒިރުކުރަން ނިންމައިފިއެވެ.\nމިކަމާ ގުޅޭގޮތުން ވާހަކަދައްކަވަމުން ޖުޑިޝަރީ ކޮމިޓީގެ މެމްބަރަކު "ސަން" އަށް ވިދާޅުވީ އަންނަ ބުދަ ދުވަހު ޕީޖީ ހާޒިރުކުރުމަށް ނިންމާފައިވާކަމަށެވެ.\n"ޕީޖީ ހާޒިރުކުރަނީ މި މައްސަލައާ ގުޅޭގޮތުން ޖެނެރަލީ ހުރި ކަންބޮޑުވުންތައް ހިއްސާކޮށްލުމުގެ ގޮތުން. ދެން މިކަމާ ގުޅޭ ގޮތުން ސުވާލުކޮށް މައުލޫމާތު ސާފުކޮށްލުމުގެ ގޮތުން ޕީޖީ ހާޒިރުކުރަނީ،" މެމްބަރު ވިދާޅުވިއެވެ.\nހަމައެއާއެކު މި މައްސަލައާ ގުޅިގެން ކަންބޮޑުވުން ފާޅުކޮށް ޔާމީން ރަޝީދުގެ ދައްތަގެ ސިޓީއެއްވެސް މިދިޔަ ޖޫންމަހުގެ ތެރޭ މަޖިލީހަށް ލިބިފައިވާކަމަށް އޭނާ ވިދާޅުވިއެވެ.\nއެއާއެކު މި މައްސަލައާ ގުޅިގެން ކޮމިޓީގެ މެމްބަރުންގެ މެދުގައި ގިނަ ކަންބޮޑުވުންތަކެއް ހުރިކަމަށްވެސް އޭނާ ވިދާޅުވިއެވެ. އަދި އެކަންކަން ޕީޖީ އާ ހިއްސާކުރައްވާނެކަމަށްވެސް ވިދާޅުވިއެވެ.\nއަނިޔާވެރި ގޮތަކަށް ޔާމީން ރަޝީދު މަރާލައިފައިވަނީ އޭޕްރިލް 23، 2017 ވަނަ ދުވަހުގެ ރޭ ދަންވަރު މ. ސްޕެޓީއުލާ ގޭ ސިޑި ކައިރިއެވެ.\nޔާމީން ރަޝީދު މަރާލި މައްސަލާގައި ދައުލަތުން ވަނީ ހަ މީހެއްގެ މައްޗަށް ދައުވާ އުފުލާފައެވެ.\nއެއީ ހ. އަންނާރުމާގޭ އިސްމާއިލް ހައިޝަމް ރަޝީދާއި، މ. އިރާސްމިކުގެ، އަހުމަދު ޒިހާން އިސްމާއީލާއި، ގދ. ގައްދޫ ސިންދުބާދުގޭ، މުހައްމަދު ދިފްރާނާއި، މ. ކުދެހިގެ ހަސަން ޝިފާޒާއި، މ. ތާއިފް، އިސްމާއިލް ރަޝީދާއި، މ. ކޮޅުފުށީ އީސްޓް، ހުސައިން ޒިޔާދުގެ މައްޗަށެވެ.\nމި މައްސަލާގައި ދައުލަތުން ދައުވާ އުފުލާފައިވާ މީހުންނަށް ހުކުމް އިއްވުން އަންނަ ޑިސެމްބަރު މަހަށް ވަނީ ތާވަލުކޮށްފައެވެ.


Vote akah ahaifinama kuri hoadhaanee riyaasee nizaam kan kashavaru: Shareef | ThePress\nވޯޓަކަށް އަހައިފި ނަމަ ކުރި ހޯދާނީ ރިޔާސީ ނިޒާމުކަން ކަށަވަރު: ޝަރީފް\nނިޒާމީ ވޯޓަކަށް މި ވަގުތުވެސް އަހައިފި ނަމަ ކުރި ލިބޭނީ ރިޔާސީ ނިޒާމަކަށް ކަން ޔަގީންވެއްޖެ ކަމަށް މަރަދޫ ދާއިރާގެ މެންބަރު އިބްރާހިމް ޝަރީފް ވިދާޅުވެއްޖެއެވެ.\nޝަރީފް މިހެން ވިދާޅުވެފައި ވަނީ އިއްޔެ ކުރިއަށް ގެންދިޔަ އެމްޑީޕީގެ ދާއިރާތަކުގެ އިންތިހާބުގެ ނަތީޖާ ދައްކާ ގޮތުން ބަރުލަމާނީ ނިޒާމް އިސްތިހާރު ކުރި ގިނަ ކެންޑިޑޭޓުންނަށް ނާކާމިޔާބު ވުމާ ގުޅިގެންނެވެ. ޝަރީފް ވިދާޅުވީ، އެމްޑީޕީގެ އެތެރޭގެ އިންތިހާބުގެ ނަތީޖާއަށް ބަލާއިރު ރައީސް މުހައްމަދު ނަޝީދުގެ ސަޕޯޓަރުން ވަކާލާތު ކުރާ ގޮތަށް ވެރިކަމުގެ ނިޒާމް ބަދަލު ކުރަން ފެނިވަޑައިނުގަންނަވާ ކަމަށެވެ. އަދި އިންތިހާބުގެ ނަތީޖާ ދައްކާ ގޮތުގައި މި ވަގުތު ނިޒާމުގެ ފެންނަ ނުފެންނަ ވޯޓަކަށް އައިފިނަމަވެސް މެޖޯރިޓީ ލިބޭނީ ރިޔާސީ ނިޒާމަށް ކަން ޔަގީންވެވަޑައިގެންފި ކަމަށެވެ.\nއެމްޑީޕީން އެތެރޭގެ އިންތިހާބަށް ތައްޔާރު ވަމުން ދިޔަ އިރު އެމްޑީޕީ ވަނީ ދެބައި ވެފައެވެ. އިންތިހާބުގައި ވާދަކުރި ކެންޑިޑޭޓުންނަށް ބަލާއިރު، އެއް ބަޔަކީ ރައީސް މުހައްމަދު ނަޝީދަށް ތާއީދު ކުރާ ކެންޑިޑޭޓުންނެވެ. އަނެއް ބަޔަކީ ރައީސް އިބްރާހިމް މުހައްމަދު ސޯލިހަށް ތާއިދު ކުރާ ކެންޑިޑޭޓުންނެވެ.\nއެމްޑީޕީން އިއްޔެ ބޭއްވި އެ ޕާޓީގެ ދާއިރާތަކުގެ އިންތިޚާބުގައި ރައީސް އިބްރާހީމް މުހައްމަދު ސޯލިހުގެ ފެކްޝަނުން ވަނީ ނަޝީދުގެ ފެކްޝަނުގެ މައްޗަށް ކުރި ހޯދާފައެވެ. އެގޮތުން އެމްޑީޕީގެ އެތެރޭގެ އިންތިހާބުގެ 97 ދާއިރާގެ ތެރެއިން ރައީސްގެ ފެކްޝަނުން ގިނަ ގޮނޑިތަކެއް ކާމިޔާބުކޮށްފައިވާ ކަމަށް ވަގުތީ ނަތީޖާތަކުން ދައްކައެވެ. އަދި މިހާރު ނަތީޖާ ދައްކާ ގޮތުން ރައީސް ސޯލިހަށް އެމްޑީޕީ ގައުމީ މަޖިލީހުގެ 114 ގޮނޑި ކާމިޔާބު ކުރެވޭނެ ކަމަށް ލަފާކުރެވެއެވެ. އެހެން ވެއްޖެ ނަމަ ރައިސް ނަޝީދުގެ ފެކްޝަނަށް ކާމިޔާބު ކުރެވޭނީ 53 ގޮނޑިއެވެ.\nއެމްޑީޕީގެ އެތެރޭގެ މި އިންތިހާބަކީ އެމްޑީޕީގެ ކުރިމަގު ބިނާ ނކުރުމުގައި ހާއްސަ ދައުރެއް ދައްކުވައިދޭނެ އިންތިހާބެކެވެ. މި އިންތިހާބުގެ ނަތީޖާ ގުޅިފައި ވަނީ ކުރިއަށް ރިޔާސީ އިންތިހާބާއެވެ. އެމްޑީޕީ ދެބައި ވެފައި އޮތް މި ދަނޑިވަޅުގައި ރައީސް ސޯލިހާއި ރައީސް ނަޝީދާ ދެމެދު ރިޔާސީ އިންތިހާބަށް ނުކުންނާނީ ކޮން ކެންޑިޑޭޓެއް ކަން މި އިންތިހާބުގެ ނަތީޖާ އިން ކަށަވަރު ވެގެން ދާނެ ކަމަށް ގިނަ ބަޔަކު ދެކެއެވެ.\nއިބްރާހިމް މުހައްމަދު ސޯލިހް އިބްރާހިމް ޝަރީފް (މަވޯޓާ) އެމްޑީޕީ މުހައްމަދު ނަޝީދު ސިޔާސީ


Gavaaidhaa hilaafah kuni ufulumuge hidhumaiy dhey faraaithakaa...\nޤަވާޢިދާއި ޚިލާފަށް ކުނި އުފުލުމުގެ ޚިދުމަތްދޭ ފަރާތްތަކާމެދު ފިޔަވަޅު އަޅަނީ\n9 މަސް, 1 ހަފްތާ,4ދުވަސް, 11 ގަޑި, 33 މިނެޓް, 56 ސިކުންތު ކުރިން 2310އައިމިނަތު ރަމްލާ\nވެމްކޯގެ ވެހިކަލްއެއް: ފޮޓޯ ސަން\nޤަވާޢިދާއި ޚިލާފަށް ކުނި އުފުލުމުގެ ޚިދުމަތްދޭ ފަރާތްތަކަށް ވެމްކޯގެ ވޭސްޓް ޓްރާންސްފަރ ސްޓޭޝަންގެ ޚިދުމަތް ދިނުން ހުއްޓާލާނެކަމަށް އެ ކުންފުނިން ބުނެފިއެވެ.\nވެމްކޯއިން ނެރުނު އިއުލާނެއްގައި ބުނެފައި ވަނީ ގޭބިސީތަކާއި، ވިޔަފާރިތައް އަދި އެކިއެކި މުއައްސަސާތަކާއި، ހޮޓާ، ރެސްޓޯރަންޓްފަދަ ތަންތަނުގައި އުފެދޭ ކުނި، އުފުލާ ފަރާތްތަކާއި، ކޮންމެ ދުވަހަކު އާއްމުކޮށް ކުނި އުފުލުގެ ޚިދުމަތްދޭ، ކުލީ އުޅަނދުތަކުން އެމަސައްކަތްކުރުމަކީ ކުނި މެނޭޖްކުރުމާއި ބެހޭ ޤަވާޢިދުގެ ދަށުން މަނާކަމެއް ކަމަށެވެ. އަދި އެފަދަ ފަރާތްތަކަށް ވެމްކޯގެ ވޭސްޓް ޓްރާންސްފަރ ސްޓޭޝަނުން ޚިދުމަތް ދިނުން މިމަހުން ފެށިގެން ހުއްޓާލާނެކަމަށް ވެމްކޯއިން ވަނީ ބުނެފައެވެ.\nމާލޭގައި މިހާރު ކުނި އުކާލެވޭ ހަމައެކަނި ތަނަކީ މާލޭގެ ހުޅަނގު ކޮޅުން، ސިނާޢީ ސަރަހައްދުގައި ޤާއިމްކޮށްފައިވާ ވެމްކޯގެ ވޭސްޓް ޓްރާންސްފަރ ސްޓޭޝަނެވެ. ޤަވާޢިދާއި ޚިލާފަށް ކުނި އުފުލުމުގެ ޚިދުމަތްދޭ ފަރާތްތަކަށް ވެމްކޯގެ ވޭސްޓް ޓްރާންސްފަރ ސްޓޭޝަންގެ ޚިދުމަތް ދިނުން ހުއްޓާލުމަށް އެ ކުންފުނިން ބުނެފައި ވާއިރު، ވެމްކޯއިންދަނީ މާލެ ސަރަހައްދަކީ ސާފު ތަނަކަށް ހެދުމަށް ގިނަ މަސައްކަތްތަކެއް ކުރަމުންނެވެ.\nވެމްކޯގެ އެންމެބޮޑު އެއް މަގުސަދަކީ ދެމެހެއްޓެނިވި ނިޒާމެއްގެ ތެރެއިން ތިމާވެއްޓާއި ރައްޓެހިގޮތަށް، އެންމެ ރަނގަޅު ވަސީލަތްތަކާއި އާލާތްތަށް ބޭނުން ކޮށްގެން ރާއްޖޭގައި ކުނި މޭނޭޖްކުމުގެ ސިޔާސަތު ތަކާއި އުސޫލުތަށް ތަންފީޒް ކުރުންކަމަށް ވެމްކޯއިން ބުނެއެވެ.


Iskandhar School ge 20 ahvure gina teacherun Ibu ah thaaeedhu koffi\nއިސްކަންދަރު ސްކޫލްގެ 20 އަށްވުރެ ގިނަ ޓީޗަރުން އިބޫއަށް ތާޢީދުކޮށްފި\nބައްދަލުކުރުމުގައި ދެކެވުނު ވާހަކަތަކުގެ ތަފްޞީލެއް އެމްޑީޕީއިން ހާމަކޮށްފައެއް ނުވޭ\nކ. މާލެ4ސެޕްޓެންބަރ 2018 | އަންގާރަ 23:59 6,450\nއިސްކަންދަރު ސްކޫލްގެ ޓީޗަރުންނާއިއެކު އިބޫ ފޮޓޯއަކަށް ހުއްޓިވަޑައިގެން - ރާއްޖެއެމްވީ\nމާލޭގެ އިސްކަންދަރު ސްކޫލްގެ ވިއްސަށްވުރެ ގިނަ ޓީޗަރުން ގުޅިފައިވާ ސިޔާސީ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިޙް (އިބޫ) އާއި ބައްދަލުކޮށް، އެމަނިކުފާނަށް ތާޢީދުކުރާކަން ހާމަކޮށްފިއެވެ.\nއިސްކަންދަރު ސްކޫލްގެ ޓީޗަރުން އިބޫއާއި ބައްދަލުކޮށްފައި ވަނީ އަންގާރަ ދުވަހު އެމްޑީޕީގެ ކެމްޕެއިން މައި އޮފީހުގައެވެ. މި ބައްދަލުކުރުމުގައި ދެކެވުނު ވާހަކަތަކުގެ ތަފްޞީލެއް އެމްޑީޕީއިން ހާމަކޮށްފައެއް ނުވެއެވެ.\nގިނަ އަދަދެއްގެ ޓީޗަރުން އިބޫއާއި ބައްދަލުކޮށްފައި މިވަނީ ވަޒީފާގެ ބިރަށް ނުތިބެ، އިސްލާހީ ހަރަކާތާއި ގުޅި، ބަދަލެއް ގެނައުމަށް މަސައްކަތް ކުރުމަށް އިބޫއާއި އެމަނިކުފާނުގެ ރަނިންގމޭޓް ފައިސަލް ނަސީމް ގޮވާލައްވާފައި ވަނިކޮށެވެ. މާލޭގެ ސްކޫލެއްގެ ޓީޗަރުން އިބޫއާއި ބައްދަލުކޮށްފައިވާއިރު، ކެމްޕެއިން ދަތުރުތަކުގައި އެހެން ބައެއް ރަށްރަށުންވެސް ޓީޗަރުންނާއި އެހެނިހެން ސިވިލް ސަރވަންޓުން ވަނީ އިބޫއާއި ފައިސަލްއާއި ބައްދަލުކޮށް، އެދެބޭފުޅުންނަށް ތާޢީދުކުރާކަން ހާމަކޮށްފައެވެ.\nގުޅިފައިވާ ޕާޓީތަކުން ބުނެފައިވަނީ އިދިކޮޅު ފަރާތްތަކަށް ތާޢީދުކޮށްގެން ވަޒީފާއިން ވަކިކުރާ މުވައްޒަފުންނަށް އަލުން ވަޒީފާ ދޭނެކަމަށާއި، ވަޒީފާ އެހެން ތަނަކަށް ބަދަލުކޮށްފިނަމަ، އަލުން ކުރިން އޮތް ގޮތަށް ވަޒީފާ ބަދަލުކޮށްދޭނެކަމަށެވެ.


މާފުށީ ޖަލުގެ ޕްރިޒަން އޮފިސަރުންނަށް “ދަ ނެލްސަން މަންޑޭލާ ރޫލްސް” ރިފްރެޝަރ ޕްރޮގްރާމެއް ހިންގައިފި\n16 މާރޗް 2022\nމޯލްޑިވްސް ކަރެކްޝަނަލް ސަރވިސް (އެމްސީއެސް) އިން ޔޫއެންއޯޑީސީއާ ގުޅިގެން “ޔުނައިޓެޑް ނޭޝަންސް ސްޓޭންޑަޑް މިނިމަމް ރޫލްސް ފޯރ ދަ ޓްރީންޓްމަންޓް އޮފް ޕްރިޒަނަސް (ދަ ނެލްސަން މަންޑޭލާ ރޫލްސް)” އާ ގުޅޭ ގޮތުން ޕްރިޒަން އޮފިސަރުންނަށް ހިންގި ޓްރޭނިންގ ޕްރޮގްރާމްގެ ރިފްރެޝަރ ޕްރޮގްރާމެއް މިއަދު ބާއްވައިފިއެވެ.\nރިފްރެޝަރ ޕްރޮގްރާމްގެ މި ބެޗްގައި މާފުށީ ޖަލުގެ 20 ޕްރިޒަން އޮފިސަރުން ބައިވެރިވެފައިވެއެވެ. މިއީ މިގޮތުން ހިންގޭ ދެވަނަ ޕްރޮގްރާމެވެ.\nމިގޮތުން ހުރިހާ ޕްރިޒަން އޮފިސަރުންނަކީ ދަ ނެލްސަން މަންޑޭލާ ރޫލްސްއަށް އަހުލުވެރި ކުރެވިފައިވާ އޮފިސަރުންނަށް ހެދުމުގެ ގޮތުން 2020 ވަނަ އަހަރު ޔޫއެންއޯޑީސީގެ އެހީތެރިކަމާއެކު ހިންގި “ދަ ނެލްސަން މަންޑޭލާ ރޫލްސް” ގެ “ޓްރޭނިންގ އޮފް ޓްރޭނަރސް” ޕްރޮގްރާމްއިން 14 އޮފިސަރުން ޓްރޭނަރސްގެ ގޮތުގައި ވަނީ ޓްރޭންކުރެވިފައެވެ. އަދި މާފުށީ ޖަލުގެ އޮފިސަރުންނަށް ރިފްރެޝަރ ޓްރޭނިންގ ކުރިއަށް ގެންގޮސްފައިވަނީ ޓީއޯޓީ ފުރިހަމަކޮށްފައި ތިބި އޮފިސަރުންގެ ތެރެއިން ޕްރިޒަން ސާރްޖެންޓް ފާތިމަތު ޒޫނާ އާއި ޕްރިޒަން ސާރޖެންޓް އާދަމް ޒާހިދުއެވެ.\nމި ރިފްރެޝަރ ޕްރޮގްރާމްގެ 03 ވަނަ ބެޗް މިއަހަރުގެ އޭޕްރީލް މަހުގައި ކުރިއަށް ގެންދިއުމަށް ވަނީ ހަމަޖެހިފައެވެ.


އެމްޓީސީސީ: ސާފު ފައިދާ ރެކޯޑު އަދަދަށް އިތުރުވެއްޖެ\nފުރަތަމަ ކުއާޓަރުގައި ލިބުނު 5.8 މިލިއަން ރުފިޔާގެ ފައިދާ\n61 މަޝްރޫއެއްގެ މަސައްކަތް ދަނީ ކުރަމުން\nމިއީ 321 ޕަސެންޓް އިތުރު އަދަދެއް\n3 އޯގަސްޓް 2017 | ބުރާސްފަތި 11:21\nއެމްޓީސީސީގެ އަހަރީ އާންމު ޖަލްސާގެ ތެރެއިން\nސަރުކާރާއި ރައްޔިތުން ހިއްސާވާ ކުންފުނި، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އަށް ދެވަނަ ކުއާޓަރުގައި ލިބުނު ސާފު ފައިދާ ރެކޯޑު އަދަދަކަށް އިތުރުވެއްޖެ އެވެ.\nއެމްޓީސީސީގެ ދެވަނަ ކުއާޓަރުގެ ތަފާސް ހިސާބުތައް ދައްކާ ގޮތުން ސާފު ފައިދާގެ ގޮތުގައި 24 މިލިއަން ރުފިޔާ ލިބިފައިވާ އިރު މިއީ ފުރަތަމަ ކުއާޓަރުގައި ލިބުނު 5.8 މިލިއަން ރުފިޔާގެ ފައިދާއާ އަޅާބަލާއިރު ގާތްގަނޑަކަށް 321 ޕަސެންޓް އިތުރު އަދަދެކެވެ.\nއެމްޓީސީސީގެ ދެވަނަ ކުއާޓަރުގެ މާލީ ރިޕޯޓު ބުނާ ގޮތުގައި، މިއަހަރުގެ ދެވަނަ ކުއާޓަރުގައި އެމްޓީސީސީއަށް 341.6 މިލިޔަން ރުފިޔާގެ އާމްދަނީއެއް ލިބިފައި ވެއެވެ. މިއީ މިދިޔަ ކުއާޓަރުގައި އެމްޓީސީސީ އަށް ލިބުނު 306.9 މިލިޔަން ރުފިޔާއާ އަޅާ ބަލާއިރު 12 ޕަސަންޓުގެ ކުރިއެރުމެކެވެ.\nމިއަހަރުގެ ފުރަތަމަ ކުއާޓަރުގައި އެމްޓީސީސީއަށް ލިބުނު ސާފު ފައިދާގެ މިންވަރަކީ އޭގެ ކުރީ ކުއާޓަރުގައި، މިދިޔަ އަހަރުގެ ފަހު ކުއާޓަރުގައި ކުންފުންޏަށް ލިބުނު 40.8 މިލިއަން ރުފިޔާގެ 85 ޕަސެންޓު ދަށް އަދަދެކެވެ.\nމިދިޔަ އަހަރުގެ ފުރަތަމަ ކުއާޓަރުގައި އެކުންފުންޏަށް ސާފު ފައިދާގެ ގޮތުގައި ލިބިފައި ވަނީ 29.8 މިލިއަން ރުފިޔާ އެވެ. ދެވަނަ ކުއާޓަރުގައި ލިބުނު އާމްދަނީ 29.3 މިލިއަންއަށް ދަށްވެ، ތިން ވަނަ ކުއާޓަރުގައި އެ އަދަދު 14.4 މިލިއަނަށް ވެއްޓުނެވެ. ނަމަވެސް 2016 ވަނަ އަހަރުގެ ފަހު ކުއާޓަރުގައި ކުންފުނީގެ ސާފު ފައިދާ ވަނީ 115.1 ޕަސެންޓު އިތުރުވެ 40.8 މިލިއަން ރުފިޔާއަށް އަރައިފަ އެވެ.\nމިދިޔަ އަހަރުގެ ފުރަތަމަ ކުއާޓަރުގައި ކުންފުންޏަށް ލިބުނު ފައިދާ މަދުވި އިރު މިދިޔަ އަހަރުގެ ނިޔަލަށް ކުންފުންޏަށް ސާފު ފައިދާގެ ގޮތުގައި ލިބިފައި ވަނީ 104 މިލިއަން ރުފިޔާއެވެ.\nމިދިޔަ އަހަރުގެ ފައިދާއިން ކުންފުނީގެ ހިއްސާދާރުންނަށް ބަހަން ނިންމާފައި ވަނީ ހިއްސާއަކަށް 24 ރުފިޔާއެވެ.\nކުންފުނީގެ ދެވަނަ ކުއާޓަރގެ ފާއިދާ ރަނގަޅުވީ އެމްޓީސީސީއިން ކުރިއަށްގެންދިޔަ ބޮޑެތި މަޝްރޫއުތަކާއި އަދި މީގެ ތެރެއިން ފަސް މަޝްރޫއެއްގެ މަސައްކަތް ވަނީ ނިންމާފަ އެވެ.\nއެގޮތުން ކުންފުނިން 61 މަޝްރޫއެއްގެ މަސައްކަތް ދަނީ ކުރަމުންނެވެ.


ނިއުޕޯޓް ހުސްކުރަން ހުކުމް ކުރީ މައްސަލަ ބައްލަވަމުން ގެންދަވާ ގާޒީ ބަދަލުކޮށްފަ: ރައީސް ޔާމީން | | Sangu News\nނިއުޕޯޓް ހުސްކުރަން ހުކުމް ކުރީ މައްސަލަ ބައްލަވަމުން ގެންދަވާ ގާޒީ ބަދަލުކޮށްފަ: ރައީސް ޔާމީން\n28 ސެޕްޓެމްބަރ 2019 - 08:06\nނިއުޕޯޓް ހުސްކުރަން ސިވިލް ކޯޓުން ނިންމީ މައްސަލަ ބައްލަވަމުންގެންދަވާ ގާޒީ ބަދަލުކޮށްފައި ކަމަށް ކުރީގެ ރައީސް އަބްދުﷲ ޔާމީން ވިދާޅުވެއްޖެއެވެ.\nނިއު ޕޯޓް ވިއު ހިންގަމުން ގެންދިޔަ ބިމަށް ދައްކަންޖެހޭ ކުއްޔާއި ޖޫރިމަނާ ފައިސާގެ ގޮޮތުގައި އެއް މިލިއަނަށް ވުރެ ގިނަ ރުފިޔާ 15 ދުވަސްތެރޭގައި ދައްކާ، ބިން ހަވާލު ކުރުމަށް ސްޓްރާޑާ ކުންފުނީގެ މައްޗަށް ސިވިލް ކޯޓުން މިމަހުގެ 26 ވަނަ ދުވަހު ހުކުމްކުރުމާއި ގުޅިގެން ރައީސް ޔާމީން ވިދާޅުވީ ޕީޕީއެމްއިން އެކަމަށް އިހުތިޖާޖު ކުރަންޖެހޭކަމަށެވެ.\nސްޓްރާޑާ ކުންފުނީގެ ދަށުން ސިނަމާލެ ބްރިޖް ޕްލެޓްފޯރމްގައި ހިންގަމުން އަން ނިއުޕޯޓް ވިއުގެ ކުރީގެ މެނޭޖިންގެ ޑިރެކްޓަރ އަދި ޕީޕީއެމްގެ ކައުންސިލް މެމްބަރު ޒާހިދު ރަމީޒަށް އިޝާރާތް ކުރައްވައި ރައީސް ޔާމީން ވިދާޅުވީ އެނާއަކީ އެ ޕަޓީގެ ވަރަށް ޒިންމާދާރު ކައުންސިލް މެމްބަރެއްކަމުގައެވެ.\nއެހެންކަމުން މީޑިއާ މެދުވެރިކޮށް ރައްޔިތުންނަށް މުޅި މައްސަލައިގެ ތަފްސީލް ތިލަކޮށްދެއްވުމަށް އެމަނިކުފާނުވަނީ ސަޕޯޓަރުންގެ ކިބައިން އެދިވަޑައިގަންނަވާފައެވެ.\nސިވިލް ކޯޓުގެ ހުކުމާއި ގުޅިގެން ސްޓްރާޑާ ކުންފުނިން ނެރުނު ބަޔާނެއްގައި ބުނީ އެ ކުންފުންޏަށް ސަރުކާރުން ދޫކުރި ބިމުގައި އާންމުންނަށް ތިބެވޭނެ ގޮތަށް ޕްލެޓްފޯމަކާއި ފުޓްސަލް ދަނޑަކާއި، ކުޑަކުދިން ކުޅޭނެ އިންޑޯ ޕްލޭ އޭރިއާއެއް ތަރައްގީ ކުރިކަމަށެވެ.\nއެ މަސައްކަތަށް ކުންފުނިން ކުރި ހޭދަ އަނބުރާ ލިބިގަތުމަށްޓަކައި "ނިއު ޕޯޓް" ވިއުގެ ނަމުގައި ރެސްޓޯރަންޓަކާއި ބައިނަލްއަގްވާމީ ފްރެންޗައިޒް ބްރޭންޑް "ޗާޓައިމް" ހުޅުވި ކަމަށާއި ނަމަވެސް މާލެ ރިންގް ރޯޑު ހެދުމަށް "ޗާޓައިމް" ހިންގި ސަރަހައްދު ދައުލަތަށް ނަގަން ބޭނުުންވާ ކަމަށް އަންގައި އެ ތަން ތަޅާލި ކަމަށް ބަޔާނުގައި ވެއެވެ.\nއެ ބަޔާނުގައި ބުނީ "ޗާޓައިމް" ހިންގި އިމާރާތް ތަޅާލައި އެ ބިން ކުންފުނީގެ އަތުން ނެގީ ކުރި ހޭދައަށް އަދުލުވެރި ބަދަލެއް ނުދީއެވެ. އަދި އެ ކަމުގެ ސަބަބުން ކުންފުންޏަށް ލިބިފައި އޮތް ބިމުގެ ސަރަހައްދު ކުޑަވި ކުޑަވުމަށް ރިއާޔަތްކޮށް ބިމުގެ ކުއްޔަށް އެއްވެސް ބަދަލެއް ގެނެސްފައި ނުވާ ކަމުގައެވެ.\nކުންފުނިން ކުއްޔަށް ހިފި ބިމުގެ ކުލި ކޮންމެ މަހަކު ވެސް ސަރުކާރަށް ދައްކަން ޖެހޭނެ ކަމަށް އިއުތިރާޒު ނުކުރާ ކަމަށް އެބަޔާނުގައި ވެއެވެ. ނަމަވެސް ކޯޓެއްގެ ހުކުމަކާ ނުލައި އަދި ކުންފުންޏަށް އަދަލުވެރި ބަދަލެއް ދިނުމަކާއި ނުލައި ކުންފުންޏަށް ދޫކުރި ބިމުން ބައެއް ނެގީ ގާނޫނު އަސާސީއާ ހިލާފަށް ކަމަށާއި ކުލި ނުދެއްކުނީވެސް އެ ކަމަށް ހެޔޮ ބަދަލެއް ދީފައިނުވާތީ ކަމަށް ބަޔާނުގައި ވެއެވެ.\nބްރިޖް ވިއުއިން ޕްލެޓްފޯމް ހެދުމަށް އެ ކުންފުނިން ކްރެޑިޓަށް ކޮންސްޓްރަކްޝަން ސާމާނު ދޫކުރި ފަރާތްތަކަށް ދައްކަން ޖެހޭ ފައިސާ ނުދެއްކި، އެތައް މުވައްޒަފުންގެ މުސާރަ ނުދެވި، މާލީ ގޮތުން އެ ކުންފުނި ބޮޑު އަނދަވަޅަކަށް ވެއްޓިފައި ވާކަން ބަޔާނުގައި ހާމަކޮށްފައިވާއިރު ސިވިލް ކޯޓުން ބިން ހުސްކުރުމަށް ކުރި ހުކުމް އެ ކުންފުނިން މިހާރުވަނީ ހައި ކޯޓުގައި އިސްތިއުނާފް ކުރުމަށް ނިންމާފައެވެ.\nސިނަމާލެ ބްރިޖުގެ މަސައްކަތް ކުރިއަށް ދިޔަ ގޮތް ބެލުމަށް ޕްލެޓްފޯމަކާއި ފުޑް އައުޓްލެޓަކާ އެކު ތަރައްގީ ކުރުމުގެ މަސައްކަތް، ސްޑްރާޑާ ޕްރައިވެޓް ލިމިޓެޑާ ހަވާލު ކޮށްފައިވަނީ ރައީސް ޔާމީންގެ ސަރުކާރުގައި 2016 ވަނަ އަހަރުގެ ސެޕްޓެމްބަރު މަހުގެ 22 ވަނަ ދުވަހުގައެވެ. އަދި ހައުސިން މިނިސްޓްރީ އާއި ސްޓްރާޑާއާ ދެމެދު އެއްބަސްވުން ހެދިފައިވަނީ ތިން އަހަރު ދުވަހުގެ މުއްދަތަކަށެވެ. އޭގެ ފަހުން މުއްދަތަށް އެއް އަހަރު އިތުރެކުރި ނަމަވެސް، ރައީސް އިބްރާހިމް މުހައްމަދު ސާލިހްގެ ސަރުކާރުން ވަނީ ސްޓްރާޑާއާއި އެކު ވި އެއްބަސްވުން ބާތިލުކޮށްފައެވެ.\nއޭރު އެކުންފުނީގެ މެނޭޖިން ޑިރެކްޓަރެއްގެ މަގާމުގައި ހުރީ ޒާހިދު ރަމީޒެވެ. ނުވަތަ މަޝްހޫރު ނަމުންނަމަ ޒާހިދު ކްރިއޭޓާއެވެ. ނަމަވެސް ޒާހިދު މި މަގާމުން ވަކިވުމުން މިހާރު އެކުންފުނީގެ މެނޭޖިން ޑިރެކްޓަރަކީ އޭނާގެ އަނބި ކަނބަލުން މަލަކާ އަބްދުލް އަޒީޒެވެ.


Anti-Campaign kurumuge falsafa eh nugengulhen - Dr. Shaheem Anti-Campaign kurumuge falsafa eh nugengulhen - Dr. Shaheem\nއެންޓި ކެމްޕެއިން ކުރުމުގެ ފަލްސަފާއެއް ނުގެންގުޅެން - ޑރ. ޝަހީމް\nޑރ. ޝަހީމް ދޫޑިގަން އަވަށުގައި ބޭއްވި ބައްދަލު ވުމުގައި ވާހަކަ ދައްކަވަނީ\nއެންޓި ކެމްޕެއިން ކުރުމުގެ ފަލްސަފާއެއް ކުރިއަށް ނުނެރުއްވާ ކަމަށް ރައީސް ޔާމިންގެ ރަނިންގްމޭޓް ޑރ. ޝަހީމް ޢަލީ ސަޢީދު ވިދާޅުވެއްޖެއެވެ.\nރޭ ދޫޑިގަން އަވަށުގެ އިސް ރައްވެހިންނާއި ބައްދަލު ކުރައްވުމުން ޑރ. ޝަހީމް ވިދާޅުވީ ރައީސް ޔާމީންގެ ކެމްޕެއިން ފެށުނީއްސުރެވެސް އެންޓި ކެމްޕެއިން ކުރުމުގެ ފަލްސަފާ ކުރިއަށް ނުނެރުއްވާ ކަމަށެވެ.\n"އަޅުގަނޑު މި ކެމްޕެއިން ފެށި ދުވަހުން ފެށިގެން މިއަދާ ހަމަޔަށް ވެސް އެންޓި ކެމްޕެއިން ކުރުމުގެ ފަލްސަފާ އަޅުގަނޑު ކުރިއަށް ނުނެރެން. އަޅުގަނޑު މެންނަން އަންނަ ބަހަކަށް ރައްދު ދިނުން ފިޔަވައި، އެހެންވީމަ އަޅުގަނޑު މެން މި ކުރަނީ ޕޮޒިޓިވް ކެމްޕެއިނެއް. އީޖާބީ ކެމްޕެއިންނެއް. އޯގާތެރި ކެމްޕެއިނެއް. އަޅުގަނޑުމެން މިބަލަނީ އެމީހުންގެ [އިދިކޮޅު ފަރާތްތަށް] އެމީހުން ވޯޓު އަޅުމެންނަށް ލިބޭތޯ. މާﷲ އިރާދަ ކުރެއްވީއްޔާ އެމީހުންގެ ވޯޓުވެސް އަޅުގނޑުމެންނަށް ލިބޭނެ" - ޑރ. ޝަހީމް\nރޭގެ ބައްދަލުވުމުގައި ވާހަކަ ދައްކަވަމުން ޑރ. ޝަހީމް އިތުރަށް ވާހަކަ ދައްކަވަމުން ވިދާޅުވީ ޕީޕީއެމްގެ ސަފުތަށް ބަދަހިކޮށް އޮތްހާ ހިނދަކު އެހެން އެއްވެސް ބަޔަކަށް ޕީޕީއެމް ބަލި ނުކުރެވޭނެ ކަމަށެވެ. އަދި ޑރ. ޝަހީމް ވަނީ އެހެން ޕާޓީ ތަކުގެ މެމްބަރުންނަށް އެއްވެސް ބުރަ ބަހެއް ރައްދު ނުކޮށް އިދިކޮޅު ފަރާތްތަކުގެ ވެސް އަަތުގައި ހިފައިގެން ވޯޓު ހޯއްދެވުމަށް މަސައްކަތް ކުރުމަށް ޑރ. ޝަހީމް އެދިވަޑައިގެންނެވިއެވެ.\nރޭގެ ބައްދަލުވުމުގައި ދޫޑިގަން އަވަށުގެ ގިނަ ޢަދަދެއްގެ ރައްޔިތުން ވަނީ ބައިވެރިވެފައެވެ. ޑރ. ޝަހީމް މިވަގުތު ފުވައްމުލަކަށް ކުރައްވަމުން ގެންދަވާ ދަތުރުފުޅުގައި ގެންދަނީ ހުރިހާ އަވަށްތަކުގެ ގެތަކަށް ޒިޔާރަތް ކޮށް ރައީސް ޔާމީން އަށް ތާއިދު ހޯއްދެވުމަށް މަސައްކަތް ކުރައްވަމުންނެވެ.


އެމްއެމްޕީއާރުސީ ހިޔާނާތް – adduLIVE\nރާއްޖޭގެ ތާރީހުގައި މިފަހުން ހިނގި އެންމެ ބޮޑު ހިޔާނާތް ކަމަށްވާ އެމްއެމްޕީއާރްސީގެ ހިޔާނާތުގެ ފައިސާއިން މަންފާވި މީހުންގެ ތަހުގީގާއި ނުއަގުގައި ދޫކުރި ރަށްތަކުގެ އަމައަގު ހޯދުމުގެ މަސައްކަތް …\nބޮޑު ހިޔާނާތުގެ ލިސްޓާއި ރަށްތަކުގެ ހަމައަގު ހޯދުން އެކީގައި\nApr 11, 2022 އަބްދުﷲ ޔާމީން\nވ. އާރަށުގެ މައްސަލައިގައި ކުރީގެ ރައީސް އަބްދުﷲ ޔާމީންގެ މައްޗަށް އުފުލާފައިވާ ދައުވާ އާއި ރައްޔިތުންގެ މަޖިލީހުގެ ކުރީގެ މެންބަރު ޔޫސުފް ނައީމްގެ މައްޗަށް އުފުލާފައިވާ ދައުވާ …\nޔާމީންގެ މައްސަލަ މަދަނީ މިންގަނޑުން ބެލޭނެ\nއެމްއެމްޕީއާރްސީ ޚިޔާނާތުގައި ހިމެނޭ ވ. އާރަށު މައްސަލައިގައި ކުރީގެ ރައިސް އަބްދުﷲ ޔާމީންގެ މައްޗަށް އުފުލާފައިވާ ދައުވާގައި ދިފާއީ ހެކިންގެ ގޮތުގައި ޔާމީންގެ ފަރާތުން 18 ހެއްކެއް …\nއާރަށު މައްސަލަ: ޔާމީންގެ ދިފާއަށް 18 ހެއްކެއް\nMar 31, 2022 އަބްދުﷲ ޔާމީން\nވ. އާރަށުގެ މައްސަލައިގައި އުފުލާފައިވާ ދައުވާތަކަށް ކުރީގެ ރައީސް އަބްދުﷲ ޔާމީން އިންކާރު ކުރައްވައިފިއެވެ. މި މައްސަލާގައި ޔާމީންގެ މައްޗަށް އުފުލީ މަނީލޯންޑަރިންގެ ދައުވާގެ އިތުރުން ރިޝްވަތު …\nދައުވާތަކަށް ޔާމީން އިންކާރު ކުރައްވައިފި\nFeb 10, 2022 އަބްދުﷲ ޔާމީން\nވ. އާރަށުގެ މައްސަލައިގައި އުފުލާފައިވާ ދައުވާތައް ސާފުނުވާކަމަށް ކުރީގެ ރައީސް އަބްދުالله ޔާމީން ވިދާޅުވެއްޖެއެވެ. އާރަށު މައްސަލައިގައި ޔާމީންގެ މައްޗަށް އުފުލާފައިވާ ދައުވާތަކާ ގުޅިގެން ކްރިމިނަލް ކޯޓުގައި …\nއާރަށު މައްސަލައިގެ ދައުވާ ސާފެއް ނުވޭ: ޔާމީން\nJan 27, 2022 އަބްދުﷲ ޔާމީން\nއެމްއެމްޕީއާރްސީ ޚިޔާނާތުގައި ހިމެނޭ ވ. އާރަށު މައްސަލައިގައި ކުރީގެ ރައީސް އަބްދުﷲ ޔާމީންގެ މައްޗަށް އުފުލާފައިވާ ދައުވާތަކުގެ އަޑުއެހުން ކްރިމިނަލް ކޯޓުގައި ފަށައިފިއެވެ. މިއަދު ބޭއްވި އަޑުއެހުމުގައި …\nއާރަށު މައްސަލައިގެ އަޑުއެހުންތައް ފަށައިފި\nJan 02, 2022 އަބްދުﷲ ޔާމީން\nޝަރީއަތް ނިމެންދެން، ކުރީގެ ރައީސް އަބްދުﷲ ޔާމީންގެ ޕާސްޕޯޓް ހިފެހެއްޓުމަށް ދައުލަތުން އެދިފިއެވެ. ޔާމީން ފުރުން މަނާކޮށް ހަތް ދުވަހުގެ އަމުރެއް ކޯޓުން ނެރެފައި އޮތްއިރު މިއަދު …\nދައުލަތުން އެދުނީ ޝަރީއަތް ނިމެންދެން ޕާސްޕޯޓް ހިފެހެއްޓުމަށް، ހަވީރު އިތުރު އަޑުއެހުމެއް ބާއްވަނީ\nDec 06, 2021 އަބްދުﷲ ޔާމީން\nޔޫތް މިނިސްޓަރު އަހުމަދު މަހުލޫފްގެ މައްޗަށް ދައުވާ ކޮށްފިއެވެ. މިނިސްޓަރު މަހުލޫފްގެ މައްޗަށް ދައުވާ ކޮށްފައިވާކަން ޕީޖީ އޮފީހުން ވަނީ ކަށަވަރު ކޮށްދީފައެވެ. ޕީޖީ އޮފީހުން ބުނެފައިވަނީ، …\nޔޫތް މިނިސްޓަރު މަހުލޫފްގެ މައްޗަށް ދައުވާ ކޮށްފި\nNov 24, 2021 އަބްދުﷲ ޔާމީން\nއެމްއެމްޕީއާރްސީ ހިޔާނާތާގުޅޭ 38 މައްސަލަ ނިންމާފައިވާކަމަށް އެންޓި ކޮރަޕްޝަން ކޮމިޝަން (އޭސީސީ)އިން ބުނެފިއެވެ. ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީގައި މެމްބަރު މީކާއިލް ނަސީމް ކުރެއްވި …\nއެމްއެމްޕީއާރްސީ ހިޔާނާތާ ގުޅޭ 338 މައްސަލައިގެ ތެރެއިން މިހާތަނަށް ނިންމުނީ 38 މައްސަލަ\nOct 26, 2021 އަބްދުﷲ ޔާމީން\nކުރީގެ ރައީސް އަބްދުﷲ ޔާމީނާއި ދެކޮޅަށް ހެކިންގެ ގޮތުގައި ހުށަހަޅާފައިވާ ކުރީގެ ނައިބު ރައީސް އަހުމަދު އަދީބާއި އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތަކީ ރައީސް ޔާމީނާ …\nއަދީބާ ޒިޔަތަކީ ޔާމީނާ ދެކޮޅަށް ހެކި ދިނުމަށް އުފައްދާފައިވާ މެޝިނެއް: ޔާމީންގެ ވަކީލު\nAug 22, 2021 އަބްދުﷲ ޔާމީން


PHOTO: Fainu Councilge3vana Quran mubaaraathuge inaam dhinumuge jalsaa | Fainu Online\nފައިނު ކައުންސިލްގެ3ވަނަ ޤުރްއާން މުބާރާތުގެ އިނާމު ދިނުމުގެ ޖަލްސާގެ ތެރެއިން. މިފަހަރުގެ މުބާރާތް ކުރިޔަށް ގެންގޮސްފައިވަނީ ފޭސް ޖަމްޢިއްޔާއާއި ގުޅިގެން. ރޭ ބޭއްވި މި ޖަލްސާ ޝަރަފްވެރި ކޮށްދެއްވީ މަޑުއްވަރީ ދާއިރާގެ މަޖިލިސް މެންބަރު އާދަމް ޝަރީފް ޢުމަރު. މި މުބާރާތުގެ 1 ވަނަ ހޯދާފައިވަނީ އާމިނަތު ނޫރާ އިބްރާހީމް އަދި ހަސްނާ ބިންތު އިސްމާޢީލް ސިޔާމް - ފޮޓޯ: ނައުޝާދު


Internet ge package thakuge aguthah 30 insaththa dhashah - AO News\nއިންޓަނެޓްގެ ޕެކޭޖްގެ އަގުތައް 30 އިންސައްތަ ދަށަށް\nރާއްޖޭގައި ފޯރުކޮށްދޭ އިންޓަނެޓްގެ އަގުތަކަށް ހެޔޮ ބަދަލުތަކެއް ގެންނަވައި، ސަރުކާރުން ވައުދުވެފައިވާ ފަދައިން އިންޓަނެޓްގެ އައު އަގުތައް މިއަދު އިއުލާންކުރައްވައިފިއެވެ. ސަރުކާރުން އިންޓަނެޓްގެ އަގުތަކަށް ގެނައި ބަދަލުތައް މިއަދު އިއުލާންކުރެއްވިއިރު، ގޭގެއަށް ފޯރުކޮށްދޭ ރެސިޑެންޝަން ޕެކޭޖްތަކުގެ އަގުވެސް ވަނީ 28 އިންސައްތައާއި 30 އިންސައްތަ ކުޑަކޮށްފައެވެ. އަދި ގޭގެއަށް އިންޓަރނެޓް ދެވޭނެ އެންމެ ދަށް ސްޕީޑަކީ2އެމްބީޕީއެސްކަމަށްވެސް ސަރުކާރުން ވަނީ ކަނޑައަޅުއްވާފައެވެ.\nއެގޮތުން ތައާރަފްކުރުމަށް ހަމަޖެހިފައިވާ3ޕެކޭޖުތަކަކީ،\n-250 ރުފިޔާއަށް5އެމްބީޕީއެސް ސްޕީޑުގައި 30ޖީބީގެ ޑާޓާ ލިބޭ، ތްރޮޓަލް ސްޕީޑް2އެމްބީޕީއެސްގެ ޕެކޭޖަކާއި،\n-500 ރުފިޔާއަށް 15 އެމްބީޕީއެސް ސްޕީޑުގައި 100ޖީބީގެ ޑާޓާ ލިބޭ، ތްރޮޓަލް ސްޕީޑް5އެމްބީޕީއެސްގެ ޕެކޭޖަކާއި،\n-700 ރުފިޔާއަށް 25 އެމްބީޕީއެސް ސްޕީޑުގައި 200ޖީބީގެ ޑާޓާ ލިބޭ، ތްރޮޓަލް ސްޕީޑް5އެމްބީޕީއެސްގެ ޕެކޭޖެކެވެ.\n3 ވަނަ ޕެކޭޖަކީ 25 އެމްބީޕީއެސްގެ ޕެޖޭކެވެ. މި ޕެކޭޖަކަށް ސަރުކާރުން ކަނޑައަޅާފައިވާ އަގަކީ 700 ރުފިޔާ އެވެ. މިހާރު މި ޕެކޭޖު ލިބެން ހުރި އަގަކީ ދިރާގުން 990 ރުފިޔާ އަދި އުރީދޫއިން 749 ރުފިޔާ އަށެވެ. އަދި މި ޕެކޭޖުތަކުގެ ތުރޮޓްލް ސްޕީޑުވެސް 1 އެމްބީޕީއެސްއިން 5އެމްބީޕީއެސްއަށް މަތި ކުރަން ސަރުކާރުން ކަނޑައަޅާފައިވާއިރު، މަންތްލީ އެލަވަންސްއަށް ކަނޑައަޅާފައިވަނީ 200 ޖީބީ އެވެ. ދިރާގުގެ 25 އެމްބީޕީއެސް ޕެކޭޖުން މިހާރުވެސް 200 ޖީބީގެ އެލަވަންސްއެއް ލިބެ އެވެ. އުރީދޫއިން ލިބެނީ 120 ޖީބީ އެވެ.\nމި ބަދަލުތަކުގެ ސަބަބުން ރެސިޑެންޝަލް އިންޓަރނެޓް ޚިދުމަތްތައް ބޭނުންކުރާ 60 އިންސައްތައާއި 75 އިންސައްތައާ ދެމެދުގެ މީހުންނަށް ސީދާކޮށް މަހުފީ އަގުހެޔޮ ވެގެންދާނެއެވެ.\nއިންޓަނެޓްގެ އަގުހެޔޮކުރުން އިއުލާންކުރުމަށް ބޭއްވި ރަސްމިއްޔާތުގައި މިނިސްޓަރ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ އައިމިނަތު ޝައުނާ ވިދާޅުވީ ގޭގެއަށް ދޭ ޚިދުމަތުގެ އަގަށް ފާހަގަކޮށްލެވޭ ބަދަލުތަކެއް އަންނާނެކަމަށެވެ.\_\nސަރުކާރުން މިއަދު އިއުލާނުކުރި އާ އިންޓަނެޓުގެ އަގުތައް އަމާޒުކޮށްފައިވަނީ އާދައިގެ މިންވަރަކަށް އިންޓަނެޓް ބޭނުންކުރާ ފަރާތްތަކާއި ސްކޫލް ކުދިންނާއި އައިސީޓީ ދާއިރާގައި މަސައްކަތް ކުރާ ފަރާތްތަކަށެވެ.\nއިންޓަނެޓުގެ އާ އަގުތައް އިއުލާންކުރުން އަނެއްކާ ވެސް ފަސްކޮށްފި\nއިންޓަނެޓުގެ އަގު ހެޔޮކޮށް، އާ އަގުތައް އިއުލާން ކުރުން މާދަމާއަށް ފަސްކޮށްފި\nއިންޓަނެޓުގެ އަގު ހެޔޮކޮށް، އާ އަގުތައް މާދަމާ އިއުލާނުކުރަނީ


Dheenah furassaara kuraa nama Raees fiyavalhu alhuvvaane: Gasim | Mihaaru\nކުރިން ބޭއްވި ޖަލްސާއެއްގައި ރައީސް އަރިހުގައި ގާސިމާއި ހޯމް މިނިސްޓަރު އަދި އަދާލަތު ޕާޓީގެ ރައީސް އިމްރާން އަބްދުﷲ ބައިވެރިވެވަޑައިގަންނަވަނީ. --ފޮޓޯ/މިހާރު\nދީނަށް ފުރައްސާރަކުރާ ނަމަ ރައީސް ފިޔަވަޅު އަޅުއްްވާނެ: ގާސިމް\n06 އޮކްޓޯބަރ 2019 - 23:37 32 comments\nއިސްލާމް ދީނަށް ފުރައްސާރަކުރާ މީހުންނަށް އަޅަން ޖެހޭ ފިޔަަވަޅު ރައީސް އިބްރާހީމް މުހައްމަދު ސޯލިހު އަޅުއްވާނެ ކަމުގެ ފުރިހަމަ ޔަގީންކަން އެބަ އޮތް ކަމަށް ޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލީހުގެ މާމިގިލީ ދާއިރާގެ މެމްބަރު ގާސިމް އިބްރާހީމް މިރޭ ވިދާޅުވެއްޖެ އެވެ.\nވެރިކަން ކުރާ ކޯލިޝަންގައި ހިމެނޭ ޖުމްހޫރީ ޕާޓީން ކުނޫޒުގައި ބޭއްވި ޖަލްސާގައި ގާސިމް ވިދާޅުވީ ދީނަށް ފުރަައްސާރަ ކުރުމުގެ ފުރުސަތު އެއްވެސް ބަޔަކަށް ރައީސް ނުދެއްވާނެ ކަމަށެވެ. އެފަދަ ކަންކަމުގައި އެމަނިކުފާނު ފިޔަވަޅު އަޅުއްވާނީ ކެތްތެރިކަމާއި ވިސްނުންތެރިކަމާ އެކުގައި ކަަމަށް ގާސިމް ވިދާޅުވި އެވެ.\nދީނަށް ފުރައްްސާރަ ކުރި މައްސަލައިގައި ފަސާދަ އުފައްދަން "ކަނޑިބަޑި ހިފައިގެން ނުކުމެ އުޅެން ނުޖެހޭ" ކަމަށް ވެސް ގާސިމް ވިދާޅުވި އެވެ.\nގާސިމް އެ އިޝާރާތް ކުރެއްވީ މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން އިސްލާމް ދީނާއި ރަސޫލާ އަށް ފުރައްސާރަކޮށް ނެރުނު ރިޕޯޓުގެ މައްސަލައިގައި ފިޔަވަޅު އެޅުން ލަސް ކަމަށް ބުނެ ސަރުކާރަށް އަމާޒުކުރާ ފާޑުކިއުންތަކަށް ކަމަށް ބެލެވެ އެވެ. ދީނީ އިލްމުވެރިންނާއި ސިޔާސީ އިދިކޮޅު ފަރާތްތަކުން ދަނީ އެ ރިޕޯޓާ ގުޅިގެން ނުރުހުންފާޅުކޮށް ފިޔަވަޅު އަޅަން ގޮވާލަމުންނެވެ.\nގާސިމް ވިދާޅުވީ އިސްލާމްދީނަށް ފުރައްސާރަކުރުމުގެ ފުރުސަތު ރާއްޖޭގެ ގާނޫނު އަސާސީން އެއްވެސް މީހަކަށް ދީފައި ނެތް ކަމަށާއި އެފަދަ ކަންތައް ހުއްޓުވުމުގެ ވާޖިބުތަކާއި މަސްއޫލިއްޔަތުތައް އަދާކުރަން ހުވާކޮށްގެން ތިބި ގިނަ ފަރާތްތަކެއް އެބަތިބި ކަމަށެވެ. އެމްޑީއެން އިން ދީނަށް ފުރައްސާރަ ކުރި މައްސަލަ ވެސް ފުލުހުންނަށް ރިޕޯޓްކޮށްފައިވާ އިރު ސަރުކާރުގެ ތެރެއިން ވެސް އެކަން ބަލަމުން އަންނަ ކަމަށް އޭނާ ވިދާޅުވި އެވެ.\n"އެކަމާ ކަންބޮޑުވެވަޑައިނުގަންނަވާށޭ، މި ގައުުމުން އިސްލާމްދީން ފޮހެއެއް ނުލެވޭނޭ. ކީރިތި ޤުުރުއާނަށް މަލާމާތްކޮށް ޖޯކު ޖަހައި ނުހެދޭނޭ. ކީރިތި ރަސޫލާއަށް މަލާމާތްކޮށް، އެގޮތަށް އެކަންތައްތައް ކުރުމުގެ އެއްވެސް ޖާގައެއް ނެތޭ. ބޭޒާރުވެ ނިކަމެތިވެގެން ދާނީ އެ މީހެކޭ،" ގާސިމް ވިދާޅުވި އެވެ.\nގާސިމް ވިދާޅުވި ގޮތުގައި އިސްލާމްދީނާއި ރަސޫލާ އަށް ފުރައްސާރަކުރާ މީހުންނަށް ފިޔަވަޅު އަޅާނެ މުއައްސަސާތައް ރާއްޖޭގައި މަދެއް ނޫނެވެ.\n"ދިވެހި ރާއްޖޭގެ ސިފައިންނާއި ފުލުހުން އަދި ދިވެހި ރާއްޖޭގެ ރައީސުލް ޖުމްހޫރިއްޔާ އަށް ހަވާލުކޮށްފައިވާ މަތިކޮށްފައިވާ ވާޖިބާ، ފަރުޟާ، ސުންނަތް އަދާ ނުކުރައްވާނެ ކަމަށް އަަޅުގަނޑުމެން ގަބޫލުކޮށްގެންހޭ މި ތިބީ. ނޫން، އެއްގޮތަކަށް ވެސް އެހެންނެއް ނޫން،" ރައީސަށް ތައުރީފު ކުރައްވަމުން ގާސިމް ވިދާޅުވި އެވެ.\nއެމްޑީއެން އިން ނެރުނު ރިޕޯޓްގެ މައްސަލަ އިސްލާމިކް މިނިސްޓްރީން ވަނީ ތަހުގީގުކޮށްދޭން ފުލުހުންނަށް ހުށަހަޅައިފަ އެވެ. އެ މައްސަލަ ބަލައި ފުރިހަމަ ތަހުގީގެއް ހިންގާނެ ކަމަށް ފުލުހުން ވަނީ ބުނެފަ އެވެ.\nގުރުއާނުުގެ ނައްސުން އައިސްފައިވާ ކަންތައްތަކާ ދެކޮޅަށް ރިޕޯޓްގައި ލިޔެފައިވާ އެއް ވާހަކަ އަކީ ރަސޫލާގެ އިސްރާ އާއި މިއުރާޖްގެ ދަތުރުފުޅަކީ ސައިންޓިފިކް ގޮތުން ގަބޫލު ނުކުރެވޭނެ ވާހަަކައެއް ކަމަށް ބުނެފައި ވުމެވެ. ދީނުގެ އަސާސްތަކާއި އަގީދާ އާއި މުސްލިމުން ގަބޫލުކުރާ ބައެއް ކަންކަމާ މެދު ސުވާލު އުފައްދައި ހަޖޫ ޖަހާފައިވެ އެވެ.\nއެ މައްސަލައިގައި ރާއްޖޭގެ ދީނީ އިލްމުވެރިންނާއި އާއްމުން ކަންބޮޑުވުން ފާޅުކުރެއްވި ނަމަވެސް ރައީސް އަދި އެ ރިޕޯޓާ ދެކޮޅަށް އެއްވެސް ވާހަކައެއް ނުދައްކަވަ އެވެ.\nއިތުރު ލިޔުންތައް ކުށްކުރުން ޕޮލިސް މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް މޯލްޑިވިއަން ޑިމޮކްރެސީ ނެޓްވޯކް


Emery ah fahu Arsenal in fenaany kaaku? – adduLIVE\nLast Updated: July 11, 22:03\nއެމެރީއަށް ފަހު ކާކު؟\nNov 30, 2019, 13:21 އަހުމަދު ނަސޫހް\nއާސެނަލް ކޯޗުކަމާ ހަވާލުވާނެ ކަމަށް ބެލެވޭ ބައެއް ކެންޑިޑޭޓުން-\nއާސެނަލްގެ ކޯޗުކަމުން އިއްޔެ އުނާއި އެމެރީ ވަކިކޮށްފައިވާއިރު އެމަގާމަށް ދެން އަންނާނީ ކާކުތޯ ބަލަން އާސެނަލްގެ އެތައް މިލިއަން ފޭނުން ތިބީ ކެތް މަދުވެފައެވެ.\nއަށާރަ މަސް ދުވަހު ކޯޗުކަމުގައި ހުރުމަށް ފަހު އެމެރީ ވަކިކޮށްލީ ކުޅުމުގެ ވައްޓަފާޅި ކުރިނާރާ، ނަތީޖާތަށް ދަށްވުމާ ގުޅިގެން ކަމަށް ކުލަބުން ނެރުނު ބަޔާނުގައި ބުނެފައިވެއެވެ.\nވަގުތީ ގޮތުން ކޯޗުކަމާއި އެސިސްޓެންޓު އަދި ކުރީގެ އާސެނަލް ކުޅުންތެރިޔާ ފްރެޑީ ލަންބާގާ ވަނީ ހަވާލުކޮށްފައެވެ. ދާއިމީ ކޯޗެއް ހޯދަމުން އާސެނަލުން މިހާރު އަންނައިރު ކޯޗު ކަމާއި ގުޅެން ކައިރި ކެންޑިޑޭޓުންގެ ތެރޭގައި މެންޗެސްޓާ ސިޓީގެ އެސިސްޓެން މިކެލް އާޓެޓާ އާ ފްރާންސުގެ ނީޗްގެ ކޯޗު ޕެޓްރިކް ވިއޭރާ ހިމެނޭ ކަމަށް ރިޕޯޓުތައް ބުނެއެވެ.\nދެ ކޯޗުންނަކީ ވެސް އާސެން ވެންގާގެ އިރުޝާދުގެ ދަށުން ކުލަބަށް ކުޅެ ކެޕްޓަންކަން ވެސް ކޮށްފައިވާ ކުލަބާ ވަރަށް ފަރިތަ ދެމޫނެވެ. އާޓޭޓާ ވަނީ މިސީޒަނުގައި ގާޑިއޯލާގެ ޓީމު ދޫކޮށް ދާން ވިސްނާފައި ނެތް ކަމަށް މީގެ ކުރީން ބުނެފައެވެ. ނަމަވެސް ގާޑިއޯލާ ވަނީ އާޓެޓާގެ ނިންމުމެއް އޭނާއަށް ނިންމަދޭން ނުހުންނާނެ ކަމަށެވެ. މާނައަކީ އާޓެޓާ ދާން ބޭނުން ނަމަ އެކަން ހުއްޓުވާކަށް އޭނާ ނެތް ކަމަށެވެ.\nޕެޓްރިކް ވިއޭރާއަށް ބަލާއިރު ކުޅުން ހުއްޓާލުމަށް ފަހު ވިއޭރާ ވަނީ ކޯޗިން ދާއިރާއަށް ވަދެފައެވެ. އެމެރިކާގައި ވެސް ޒުވާން ޓީމެއް ބެލެހެއްޓުމަށް ފަހު މިހާރު އޭނާ ހުރީ ފްރާންސުގެ އެއްވަނަ ޑިވިޝަނުގެ ނީޗްއާ ހަވާލުވެގެންނެވެ. އާސެނަލްގެ ކުރީގެ ގޯލުކީޕަރު ޑޭވިޑް ސީމަން ބުނީ އޭނާއަށް އާސެނަލަށް ގެންދަން އެންމެ ކަމުދާ ކެންޑިޑޭޓަކީ ވެސް ވިއޭރާ ކަމަށެވެ.\nސީމަން ބުނެފައިވަނީ ވަގުތީ ގޮތުން ކުލަބު ހަވާލުކުރި ލަންބާގް އަކީ އާސެނަލާ ހަވާލުވާން އަދި ތައްޔާރަށް ހުރި ކޯޗެއް ނޫން ކަމަށެވެ. އާޓެޓާ އަދި ވިއޭރާ ވެސް ކުލަބާ ގުޅޭގޮތުން އަދި އެއްވެސް އެއްޗެއް ހާމައެއް ނުކުރެއެވެ.\nއިތުރު ކެންޑިޑޭޓުންނަށް ބަލާއިރު ވޫލްވަހަމްޕްޓަން ގެ ކޯޗު ނޫނޯ އެސްޕަސީޓޯ ވެސް ހުރީ އާސެނަލާ ހަވާލުވާން ތައްޔާރަށް ކަމަށް ރިޕޯޓުތައް ބުނެއެވެ. ނަޕޯލީގެ ކޯޗު ކާލޯ އެންޗެލޮޓީ ދެވަނަ ފަހަރަށް ލަންޑަނަށް އައުމާ ވެސް ގާތެވެ.\nކުރިން ޗެލްސީ އަދި އޭސީ މިލާނާ ރެއާލް މެޑްރިޑަށް ރަން ވަނަ ހޯދާދިން އެންޗެލޮޓީ އާ ނަޕޯލީއާ މެދު މައްސަލަތަކެއް އުފެދިފައިވާ މިދަނޑިވަޅުގައި އޭނާ ކުލަބު ދޫކޮށް ނުދާނެ ކަމަށް ބުނެފައެއް ނުވެއެވެ.\nއާސެނަލް އިން އެމެރީ އަށް ފަހު ވަގުތީ ގޮތުން ލަންބާގާ ކުލަބު ހަވާލުކުރިޔަސް ގާތީ ސީޒަންގެ ބޮޑުބައި އޮވެމެ، ދާއިމީ ކޯޗެއް ގެނައުމާއެވެ. މާދަމާ ރޭ އާސެނަލް ލަމްބާގްގެ އިރުޝާދުގެ ދަށުން ނިކުންނާނީ ނޯވިޗް ބަލިކޮށް އެންމެ ފަހަކަށް ކުޅުނު 8 މެޗުން ފުރަތަމަ މޮޅު ހޯދުމުގެ މަގުސަދުގައެވެ.


TC ah Thinadhoo Athun Hani Molheh\nޓީސީ ސްޕޯޓްސްގެ އައްޒާމް ފައިލް ފޮޓޯ:--މިހާރުސްޕޯޓްސް\nޓީސީއަށް ތިނަދޫ އަތުން ހަނި މޮޅެއް\nއުރީދޫ ދިވެހި ޕްރިމިއާ ލީގުގައި މިއަދު ހަވީރު ތިނަދޫ ސްޕޯޓްސް އާއި ދެކޮޅަށް ޓީސީ ސްޕޯޓްސް ކުޅުނު މެޗް 1-0 ގެ ނަތީޖާއަކުން ޓީސީ ސްޕޯޓްސް އިން ކާމިޔާބުކޮށްފި އެވެ.\nޓީސީ އަށް މި މެޗްގައި ލީޑު ނަގައިދީފައިވަނީ މެޗްގެ 39 ވަނަ މިނިޓްގައި ކޯނެލިއަސް ސްޓެވާޓް އެވެ. އޭނާ މި ލަނޑު ކާމިޔާބުކޮށްފައިވަނީ ތިނަދޫ ކުޅޫންތެރިއެއްގެ ކައިރިން ނައްޓާލުމަށްފަހު ގޯލުގެ ތިރީ ކަނަށް ފޮނުވާލައިގެންނެވެ. މިއީ މި ސީޒަނުގައި ސްޓެވާޓް ޖެހި 13 ވަނަ ލަނޑެވެ.\nމެޗްގެ ނަތީޖާ އެއްވަރުކުރުމަށް ތިނަދޫ އަށް ވަނީ 42 ވަނަ މިނިޓްގައި ރަގަޅު ފުރުސަތެއް ލިބިފައެވެ. ޓީސީގެ އޭރިޔާ ތެރެއިން ލިބުނު ހިލޭ ޖެހުމެއް ކުރިއަށް ފޮނުވާލުމުން އޭރިޔާ ތެރޭގައި ހުރެ އަވީލާ ބޮލުން ފޮނުވާލި ހަމަލާ ދިޔައީ ހުރަސް ދަނޑި މަތިން ބޭރަށެވެ.\nމި މެޗް ކާމިޔާބު ކުރުމާއެކު ޓީސީ އަށް ވަނީ ލީގުގައި މިހާތަނަށް ކުޅުނު ތިން މެޗުން6ޕޮއިންޓާއެކު ތާވަލުގެ ދެވަނަ މަގާމް ލިބިފައެވެ. އެއްވަނައިގައި އޮތް މާޒިޔާއަށް ދެ މެޗުން6ޕޮއިންޓް ލިބިފައިވާއިރު މިރޭ މިލަންދޫ އާއި ދެކޮޅަށް އެ ޓީމު ކުޅޭ މެޗް ކާމިޔާބުކޮށްފިނަމަ ތިން ޕޮއިންޓްގެ ލީޑެއް އެ ޓީމަށް ލިބިގެންދާނެއެވެ.\nލީގުގައި މިރޭ ކުރިއަށް އޮތް މެޗުގައި ބައްދަލު ކުރާނީ މާޒިޔާ އާއި މިލަންދޫ އެވެ.\nޓީސީ ސްޕޯޓްސް ކްލަބް ތިނަދޫ


އިބުރަތްތެރި ވާހަކަ: އާފަލަކާއި ތަޤްވާވެރި ޒުވާނާ – Ilm\nއަޤީދާ ރިޕޯޓް އަޚުލާޤު ފިޤްޙު ކޮލަމް ވާހަކަ ދީން\nއިބުރަތްތެރި ވާހަކަ: އާފަލަކާއި ތަޤްވާވެރި ޒުވާނާ\nހިޖުރައިން ފުރަތަމަ ގަރުނުގައި ވަރަށް ތަޤުވާވެރި ޒުވާނަކު އުޅުނެވެ. އެ ޒުވާނާގެ ކަމަކީ ޢިލްމު ހާސިލުކުރުމަށްޓަކައި ހުސްވެ ހުރެގެން ތަޢުލީމު ލިބިގަތުމެވެ. ނަމަވެސް ވަރަށް ފަޤީރު ޒުވާނެކެވެ. އެއްދުވަހެއްގައި ވަރަށް ބަނޑުހައިވެފައިވާ ހާލުގައި ޒުވާނާ ގެއިން ނުކުތެވެ. ކާލާނެ ހަމަ އެކައްޗެއް ވެސް އެ ޒުވާނާއަށް ލިބިގެންނެއް ނުވެއެވެ. މިހެން ހިނގާފައި ދަނިކޮށް ފެނުނީ އާފަލުން ބަރާކޮށްފައިވާ ގަސްތަކަކުން ނަލަހެދިފައިވާ ދަނޑުތަކެކެވެ. ވަކިހިސާބަކަށް ދެވުނު އިރުގައި މި ފެނުނީ އެތަނުން ދަނޑެއްގައި ހުރި ގަހަކުން މަގުމައްޗަށް ވާ ގޮތަށް ގޮފިގަނޑެއް ނުކުމެފައިވާ ތަނެވެ.\nޒުވާނާގެ ހިތަށް ވަގުތުން އެރީ އެ ގޮފިގަނޑުން އާފަލެއް ކާލަންވީ ކަމުގައެވެ. އަދި އެންމެ އާފަލެއް ކާލުމަކުން އެއޮއްބޮޑު ދަނޑުން އެއްޗެއް މަދުނުވާނޭ ކަމުގައެވެ. މާ ގިނަ އިރުތަކަކު ބަލާކަށްނުހުރެ އާފަލެއް ބިނދެލައިގެން ކާލައިފިއެވެ.\nއެނބުރި ގެއަށް އާދެވުމާއެކީ އަމިއްލަ ނަފުސު އޭނާއަށް މަލާމާތް ކުރަން ފަށައިފިއެވެ. މީހެއްގެ އެއްޗެއް އޭނާގެ އިޒުނަޔާއި ނުލައި ކެއުމަކީ ކޮން ގޮތަކުންހުއްދަވާނޭ ކަމެއްހެއްޔެވެ؟ ދެން މި ކަމުގައި އެމީހާގެ ކިބައިން މާފަށް ނޭދިހުރުން ހެޔޮވާނީ ވެސް ކިހިނަކުންހެއްޔެވެ؟ (މުއުމިނުންގެ ހާލަކީ އަބަދުވެސް މިއީއެވެ.)\nމި ފިކުރު އަންނަލެއް ބޮޑު ކަމުން ޖެހިގެން އައި ދުވަހު ދަނޑުގެ ވެރި މީހާ ހޯދުމަށްޓަކައި ޒުވާނާ ހިގައްޖެއެވެ. އަދި ވެރި މީހާ ފެނި އެއީ ދަނޑުގެ ވެރި މީހާކަން ޔަގީންވުމުން ބުނެފިއެވެ. އޭ ބޭބެއެވެ. ބޭބެގެ ދަނޑުން އިއްޔެގައި ބޭބެގެ އިޒުނައެއް ނެތި އާފަލެއް ކެވުނެވެ. އެކަން އެހެންވީ އަހަރެން ބަނޑުހައިވެފައި ހުރިލެއް ބޮޑުކަމުންނެވެ. މިއަދު މިއައީ އެކަމާ މާފު އެދިގެން މާފުކޮށްދޭތޯއެވެ؟\nދަނޑުގެ ސާހިބު މީހާ ބުންޏެވެ. އަހަރެން ކަލެއަށް މާފު ކުރާނޭ ހަމަ އެއް ގޮތެއް ވެސް ނޯންނާނެއެވެ. އަދި މާދަމާ ޤިޔާމަތް ދުވަހުގައި މާތް ﷲ ގެ ދަރުބާރުގައި މި މައްސަލަ އުފުލާނަމެވެ.\nއެހިނދު ތަޤުވާވެރި ޒުވާނާއަށް ރޮވިއްޖެއެވެ. އަދި އެކި ގޮތްގޮތުން މާފު ދޭތޯ އާދޭސްކުރެވެން ފަށައިފިއެވެ. އަދި ބުންޏެވެ. އަހަރެން ބޭބެ ބުނި ކޮންމެ ކަމެއް ވެސް ކޮށްދޭން ތައްޔާރެވެ. އޭގެ ބަދަލުގައި އަހަރެންނަށް މާފުކޮށްލަދޭށެވެ. ނަމަވެސް ދަނޑުގެ ސާހިބާ ކުރީ އެކަމާ މުޅިންވެސް އިންކާރެވެ. އަދި އެންމެ ފަހުން ޒުވާނާ ދޫކޮށްފައި ސާހިބާ ގެއަށް ދާން ހިނގައިގަނެއްޖެއެވެ. ޒުވާނާ ދަނޑުގެ ސާހިބާ ގެއަށް ވަދެއްޖައުމަށް ދާންދެން ފަހަތުން އާދޭސްކުރަމުން ދިޔައެވެ. ގެއަށް ވަނުމުން އެމީހާ ނުކުންނާނޭ އިރެއްގެ އިންތިޒާރުގައި މަޑުކޮށްގެން ހުއްޓެވެ.\nދަނޑުގެ ސާހިބާ ޢަޞްރު ނަމާދަށް ދިއުމަށްޓަކައި ނުކުތް އިރުގައި ވެސް އެއްކަލަ ޒުވާނާ ދޮރުކައިރީގައި ރޮވިފައިހުއްޓެވެ.\nހަމަ ނުކުތުމާއެކު ބުނެފިއެވެ. ބޭބޭއެވެ. އެ ދނަޑުގައި އެއްވެސް މުސާރައަކާ ނުލައި މުޅި އުމުރު ދުވަހަށް އަހަރެން މަސައްކަތް ވެސް ކޮށްދީފާނަމެވެ. އަހަރެންނަށް މާފުކޮށް ހިތް ހަލާލުކޮށްދޭށެވެ.\nދަނޑުގެ ސާހިބު މީހާ ވިސްނާލާފައި ޖަވާބުގައި ބުންޏެވެ. ކޮއްކޯއެވެ. މާފުކުރަން މިހިރީ ތައްޔާރަށެވެ. އެކަމަކު ޝަރުތެއްގެ މަތީންނެވެ. އެހިނދު ޒުވާނާގެ މޫނު އުފަލުން ހިނިތުންވެފައި ބުންޏެވެ. އަވަހަށް ބުނާށެވެ. ބޭނުން ޝަރުތެއް ކުރާށެވެ.\nސާހިބު މީހާ ޖަވާބު ދިނެވެ. ޝަރުތަކީ ކޮއިފުޅު އަހަރެންގެ ދަރިފުޅާއި ކައިވެނިކުރުމެވެ. ނަމަވެސް ބުނަމެވެ. އަހަރެންގެ ދަރިފުޅަކީ ލޯއަނދިރިވެފައިވާ ބީރު މަންމަން ކުއްޖެކެވެ. އަދި ހިނގޭ ވެސް ކުއްޖެއް ނޫނެވެ. ޖެހިގެން މިއައި ދެވަނަ މުސީބާތާއެކު ޒުވާނާ ދިޔައީ ހިތާމައިގެ ނޭވާއަކުން ސިއްސައިގެންނެވެ.\nޒުވާނާ ހިތާ ހިތާ ކިޔާލިއެވެ. އެހާ ބަލި ކުއްޖަކާ އެކު އުޅޭނީ ކިހިނަކުންހެއްޔެވެ؟ އެހާވަރުގެ ނުކުޅެދޭ ކުއްޖެއް ބެލެހެއްޓޭނީ ކޮން ގޮތަކަށް ހެއްޔެވެ؟ ނަމަވެސް ހިތަށް އެރިއެވެ. އެކަމަށްޓަކައި ކެތްތެރިވެފައި މި އާފަލުގެ ފާފައިން ސަލާމަތްވެގަންނާނީއެވެ.\nއެއަށްފަހު ސާހިބާއާ ދިމާއަށް މޫނު ސީދާކޮށްލާފައި ބުންޏެވެ. ބޭބޭއެވެ. އަހަރެން ބޭބެ ގެ ޝަރުތު ޤަބޫލުކޮށްފީމެވެ. އަހަރެން ﷲ ގެ ޙަޟްރަތުން އެދެނީ އަހަރެންގެ ނިޔަތަށްޓަކައި ހެޔޮ ޖަޒާ މިންވަރުކުރައްވާ އަހަރެންނަށް ޖެހިފައިވާ މުސީބާތް ލުއިކުރެއްވުމެވެ.\nސާހިބު މީހާ ބުންޏެވެ. އެހެންވީއިރު އަންނަ ބުރާސްފަތި ދުވަހުގައި އަންނާށެވެ. އަހަރެން ހުރިހާ ކަމެއް ފުރިހަމަކޮށް ތައްޔާރުކުރާނަމެވެ.\nޖެހިގެން އައި ބުރާސްފަތި ދުވަހުގައި ތަޤްވާވެރި ޒުވާނާ އެ އަންނަނީ ބަރު ހިނގުމެއްގައެވެ. މޮޅިވެފައިވާ ހިތަކައިގެންނެވެ. އުންމީދުތަކުން މަހުރޫމުވެފައިވާ ޚިޔާލަކައިގެން ނެވެ. އެއްވެސް މީހަކު އެމީހެއްގެ ކައިވެންޏަށް އަންނާނޭ ފަދަ މޫނަކައިގެންނެއް ނޫނެވެ.\nއެއައި ގޮތަށް އައިސް ސާހިބާގެ ގޭގެ ދޮރުގައި ޓަކި ދިނުމާއެކު ދޮރު ހުޅުވާލާފައި ސާހިބު މީހާ ނުކުމެ މަރުހަބާ ކިޔައިފިއެވެ. އަދި ބުންޏެވެ. ދަރިފުޅާއެވެ. ދަރިފުޅުގެ އަނބިމީހާއާ ބައްދަލުކުރަން އަންނާށެވެ. ކަލޭމެން ދެ ކުދިންގެ ކައިވެނީގައި މާތް ﷲ ބަރަކާތްލައްވާށިއެވެ.\nއެއަށްފަހު ޒުވާނާގެ އަތުގައި ހިފައިގެން ގެން ގޮސް އަންހެންކުއްޖާއަށް ޚާއްސަކުރެވިފައި ހުންނަ ކޮޓަރި ދައްކައިފިއެވެ. ޒުވާނާ މަޑުމަޑުން ދޮރު ހުޅުވާލިއެވެ. ޒުވާނާއަށް ފެނުނީ ރީތިކަމުގައި އެފަދަ މިސާލެއް ނެތް ފަތްމިންޏެކެވެ. ޒުވާނާ ފެނުމާއެކު އެކަމަނާ ނިކަން އަންހެންވަންތަ ލޫޅާފަތި ހިނގުމަކާއި އެކު ތެދުވެގެން އައިސް ސަލާން ގޮވާލިއެވެ.\nޒުވާނާ ހުރީ އޭނާއަށް ފެންނަމުން ދާ ކަންކަން ގަބޫލުކުރުމަށް ނުކުޅެދުންތެރިވެގެންނެވެ. އަންހެން ކުއްޖާއަށް އެ ޒުވާނާއަށް ވެފައި ހުރި ގޮތް އެނގެއެވެ. އެހެންވެ އެ ކުއްޖާ ވާހަކަ ދައްކަން ފެށިއެވެ.\nއާއެކެވެ. ހަރާން މަންޒަރުތަކަށް ބެލުމުގައި އަހަރެންގެ ދެ ލޯ އަނދިރިވެފައި ކަނުވާނެއެވެ. ޙަރާން އަޑުތައް އެހުމުގައި އަހަރެންގެ ދެ ކަންފަތް ބީރުވާނެއެވެ. ޙަރާން ބަސްތައް ބުނުމުގައި އަހަރެންގެ ދޫ މަންމަންވާނެއެވެ. އަދި ޙަރާން ކަންކަމަށް ވާސިލުވުމަށް އަހަރެންގެ ދެ ފަޔަކަށް ނުހިނގޭނއެވެ. އަހަރެންނަކީ އަހަރެންގެ ބައްޕަގެ ހުރި ހަމައެކަނި އަންހެން ދަރިފުޅެވެ. އަހަރެންނަށްޓަކައި ތަޤްވާވެރި ފިރިއަކު ބައްޕަ ހޯދަމުން ދާތާ ވަރަށް ޒަމާންވެއްޖެއެވެ.\nދެން ތިބާ އެ އާފަލު ކެވުނު ކަންތަކުގައި މާފަށް އެދެން އައި ހިނދު ބައްޕަ ބުންޏެވެ. ޙަލާލު ނޫން އާފަލެއް ކެވިގެން އެކަމާ މާތްކަލާނގެ ކިބަފުޅަށް މިހާ ބިރުވެތިވާ ޒުވާނަކަށް އަހަރެންގެ ދަރިފުޅާ މެދުގައި މާތްކަލާނގެ ކިބައަށް ބިރުވެތިވެވޭނެ ކަމާމެދަކު ޝައްކެތް ނެތެވެ. އަހަރެންގެ ފިރިއަކަށްޓަކައި ތިބާއަށް މަރުހަބާއެވެ.\nރިވާވެގެންވެއެވެ. އަލްއިމާމް އަބޫޙަނީފާ ރަޙިމަހު ﷲ އަކީ މީގެ ދެކަނބަލުންނަށް މާތް ﷲ ރިޒުޤުކުރެއްވި ސާލިޙު ދަރީންގެ ތެރެއިން ދަރިކަލެކެވެ.\nސުވަރުގެއަކީ ރީތިކަމާއި، ފުރިހަމަކަމާއި، އަރާމާއި ލައްޒަތާއި، އުފަލާއި ހިތްހަމަޖެހުމުން ފުރިގެންވާ ތަނެއް\nހެޔޮލަފާ ދަރިން ލިބުމަށްޓަކައި ބަލިވެއިނީންސުރެ ހެޔޮ އަމަލުތައް ކުރުންމަތީގައި ދެމިތިބެންޖެހޭ\nޙަޔާތުގެ ބައިވެރިޔާ އިޚްތިޔާރު ކުރާނީ ކިހިނެތް؟\nގަނާ ނުކުރަންވީ3ސަބަބެއް\nތިބާ ތައުބާވަނީ މި ގޮތަށްތަ؟\nCopyright 2021 - Ilm.mv


Male' Gai Fihaara Akun Vahkkan Kuri Meehaku Falhaa Aruvaalaifi - Vaguthu\nމާލޭގައި ފިހާރަކުން ވައްކަން ކުރި މީހަކު ފަޅާ އަރުވާލައިފި\nފުލުހާއި ހަވާލުނުކުރުމަށް އެދި ވައްކުރަން ކުރި މީހާ އާދޭސް ކުރަނީ\nވައްކަމާއި މާރާމާރީ އާއްމުވެ އެކަން ހުއްޓުވުމަށް ފުލުހުން ދަނީ ކެނޑި ނޭޅި މަސައްކަތް ކުރަމުންނެވެ. މަގުމަތީގައި ފޭރުމާއި، ފިހާރަތަކުން ވައްކަން ކުރުންވެސް މި ވަނީ އާއްމުވެފައެވެ. އާއްމުކޮށް ބޮޑެތި ފިހާރަކުން ވައްކަންކޮށްގެން ފަޅާ އާރާ އެކަން ފުލުހުންނާއި ހަމައަށްދާއިރު ވެސް އެފަދަ ކަންކަން ކުރާ ބައެއް މީހުން އެކަން ތަކުރާރުކޮށް ކުރަމުން ދަނީ ހަރުދަނާ ފިޔަވަޅުތަކެއް ނޭޅޭތީ ކަން ޔަގީނެވެ.\nއަނެއްކާވެސް މި ވަނީ ފިހާރައަކުން ވައްކަން ކުރި މީހަކު ފަޅާ އަރާފައެވެ. އެ މަންޒަރު ފެންނަ ވީޑިއޯ މީސް މީޑިއާގައި ދައުރުވަމުން އަންނައިރު، އެ ވީޑިއޯއިން އެ މީހާ ވައްކަން ކުރި ތަކެތި ލައިގެން ހުރި ޖީންސް ތެރެއިން ނަގާ މަންޒަރުވެސް ފެނެއެވެ. އޭނާ ވަގަށް ނެގި ތަކެތީގެ ތެރޭގައި ބޮޑީ ސްޕްރޭ ފަދަ ތަކެތި ހިމެނެއެވެ.\nއެ މީހާ ވައްކަން ކުރީ ސީދާ ކޮން ފިހާރައަކުން ކަމެއް ޔަގީން ނުވާއިރު، އެ ވީޑިއޯގައި އެ ވައްކަން ކުރި މީހާ އޭނާއަށް މައާފް ދިނުމަށް އެދި އާދޭސް ކުރަ މަންޒަރު ފެނެއެވެ.\nއެ މީހާއަކީ އާއްމުކޮށް ފިހާރަތަކުންނާއި މީހުންގެ ގޭ ތަކުންވެސް ވައްކަން ކުރާ މީހެއްކަމަށް ވެއެވެ. އަދި ބައެއް މީހުން ބުނާގޮތުގައި، އެ މީހާ މިގޮތަށް ވައްކަންކޮށްގެން ގެންދާ ތަކެތި ގާޑިއާތަކުން އަގުހެޔޮކޮށް ނަގާކަމަށްވެސް ބައެއް މީހުން ތުހުމަތު ކުރެއެވެ، އަދި އެ މީހާގެ އުނދަގޫ ވަރަށް ބޮޑުވެފައިވާކަމަށް ވެއެވެ.\nއެ ވައްކަމުގެ މައްސަލަ ފުލުހަށް ހުށަހެޅިކަމެއް ނުވަތަ ނޫންކަމެއް އަދި ޔަގީނެއް ނޫނެވެ.\nޖޫސްޕެކެޓްތަކެއްގެ ވެރިފަރާތް ހޯދަން ފުލުހުން މަސައްކަތް ފަށައިފި\nއޮކްޓޯބަރ 28, 2018 17:20\nމިލިއަނުން ނަގާ މީހުންނަށް އާދެ ވަޑައިނ ކިޔާފަ އިއްޒަތްތެރި ކިޔާފަ ދެރަ ނިކަމެތިން ޖަލަށް އަޅާ ފުރައި އެމީހުނގެ ދިރިއުޅުން ހަލަކު ކުރުމުގެ ބޭނުމެއް ނެތް\nއޮކްޓޯބަރ 31, 2018 21:27\nއިހުސާނު ފިހާރަ އިން ގަލޮޅުގަ ހުންނަ


މިރެއަށްފަހު ދެން ނުފެންނާނެ، ބޭނުމީ ތައްޓާއެކު ނިންމަން: މަޖިއްޓޭ\n12 ނޮވެމްބަރ 2016\nކެޕްޓަން މަޖީދު. މިރޭގެ މެޗަކީ އޭދަފުށީ ޓީމުގެ ޖާޒީގައި އޭނާ ފެންނާނެ އެންމެ ފަހު މެޗު\nމިނިވަން ޗެމްޕިއަންޝިޕް ފައިނަލްގައި މިރޭ ތިމަރަފުއްޓާ ދެކޮޅަށް ނުކުންނަ މެޗަކީ އޭދަފުށީ ޓީމުގެ ޖާޒީގައި އޭނާ ފެންނާނެ އެންމެ ފަހު މެޗުކަމަށާއި ރީތި ނަމަކާއެކު ވަކިވާން ބޭނުންކަމަށް އޭދަފުށީ ޓީމުގެ ކެޕްޓަން ޢަބްދުލް މަޖީދު އިބްރާހިމް (މަޖިއްޓޭ ބުނެފިއެވެ.\nފައިނަލް މެޗުގެ ކުރިން ރޭ “އީޓީ”އާ ވާހަކަދެއްކަމުން އޭނާ ބުނީ ޓީމަށް ކުޅުން ހުއްޓާލަން މިއީ އެންމެ ރަގަޅު ވަގުތުކަމަށް ގަބޫލުކުރާ ކަމަށެވެ.\n“ވަރަށް ގިނަ ދުވަހު ޓީމަށް ކުޅެވިއްޖެ. މިހާރު މިއީ ޒުވާން ކުޅުންތެރިންނަށް ފުރުސަތު ދޭންވީ ވަގުތު، ޓީމު ލީޑް ކުރެވޭވަރުގެ ރަގަޅު ކުޅުންތެރިން އެބަތިބި،” މިދިޔަ އަހަރުވެސް ޓީމުގެ ކެޕްޓަނެއްގެ ގޮތުގައި ހުރި 38 އަހަރުގެ މިޑްފީލްޑަރ ބުންޏެވެ.\nފުޓްބޯޅައަށް ލޯބިކުރާ އޭދަފުށީގެ ސަޕޯޓަރުންނަށް ޔަގީނުންވެސް މިއީ އުފާވެރި ހަބަރަކަށް ނުވާނެއެވެ. މި ލެވަލްގެ ފުޓްބޯޅަ އާއްމުކޮށް ކުޅޭ ކުޅުން ތެރިންނަށްވުރެ މަޖިއްޓޭގެ އުމުރު ތަންކޮޅެއް ދޮށްޓަސް ގިނަބަޔަކަށް އަދިވެސް އެއީ ޓީމުގެ ހީރޯ އެވެ. މެދުތެރެއިން ޓީމު ލައްވައި ކުޅުވުމުގައި އޭނާއަށްވުރެ ތޫނުފިލި ކުޅުންތެރިއަކު އަދިވެސް މަދެވެ. އުނދަގޫ ދަނޑވަޅުތަކުގައި ޓީމުހަމައަކަށް އެޅުވުމުގައި އޭނަގެ ފަރާތުން ފެންނަ ލީޑަޝިޕް ސަތޭކަ އެވެ.\nމުބާރާތުގެ ފައިނަލް ބުރުގައި ގްރޫޕް ސްޓޭޖްގައި ކުޅުނު ފުރަތަމަ މެޗުގައި ލިބުނު އަނިޔާ އަދިވެސް ރަގަޅުނުވާއިރު އެކަން ގިނަ ސަޕޯޓަރުންނަކަށް ނޭނގެ އެވެ. ސެމީފައިނަލްގައި ވަރުގަދަ ފޭދޫއާ ދެކޮޅަށް އަނިޔާގައިހުރެ އޭނާ ދެއްކި ހިތްވަރަކީ އާދައިގެ ކަމެއް ނޫނެވެ. ޓީމު އޮތް ހާލަތުން އެހެން ޗޮއިސް އެއް އޭނާއަށް ނެތީއެވެ. އެކަމަކު ކުޅުންތެރިޔާގެ އުމުރާއި މެޗްގެ ފެންވަރު އަޅާކިޔާއިރު މަޖިއްޓޭއަށް މާބޮޑަށްވެސް ތައުރީފު ހައްގެވެ.\nމަޖިއްޓޭގެ ކިބައިގައި ހުރި ފުޓްބޯޅައިގެ ހުނަރުގެ ވާހަކަ މިތާ އަލުން ދެއްކުމުގެ ބޭނުމެއް ނެތެވެ. މަޖިއްޓޭ ކުޅުނު ޓީމުތަކަށް އޭނާ ހޯދާދީފައިވާ ކާމިޔާބީތަކުގެ ވާހަކަވެސް ސަޕޯޓަރުންނަށް އަލެއް ނޫނެވެ. ބ. އެޓޯލް ފުޓްބޯލް ޗެލެންޖްގެ ފުރަތަމަ މުބާރާތުގައި ގޮއިދޫ ޓީމަށް ކުޅެ ތަށި ހޯދައިދިނެވެ. ޖެހިގެންއައި އަހަރު އެ މުބާރާތުގެ ތަށި އޭދަފުށިން ކާމިޔާބުކުރިއިރު މަޖިއްޓޭއަކީ ޓީމުގެ ކެޕްޓަނެވެ.\nމި ހާހިސާބުން އަދި ނުނިމެއެވެ. އަތޮޅުތަކުގެ މެދުގައި މީގެ ކުރިން ކުޅުނު ފުޓްބޯޅަ މުބާރާތްތަކުގައިވެސް މަޖިއްޓޭގެ ވިދުން އެހާ ގަދަ އެވެ. އެ މުބާރާތުގައި ޅ. ހިންނަވަރު ޓީމަށް ތިން ފަހަރު ކުޅެ އެއް ފަހަރު މުބާރާތުގެ ތަށި މަޖިއްޓޭ ވަނީ އުފުލާލާފަ އެވެ.\nމިދިޔަ އަހަރު އޮތް މިނިވަން 50 މުބާރާތުގެ ޒޯން ސްޓޭޖް ގައި އޭދަފުއްޓާއި ނޮޅިވަރަމް ކުޅެނީ | ފޮޓޯ: ކުޅުދުއްފުށި އޮންލައިން\nތާރީހީ ފައިނަލަކަށް އޭދަފުށި މިރޭ ނުކުންނައިރު މަޖިއްޓޭގެ އެ ތަޖުރިބާއަކީ ޓީމަށް އޮތް އެންމެ ބޮޑު އެއް އެޑްވާންޓޭޖެވެ. ހިންނަވަރު ޓީމާއެކު ހޯދީ ކާމިޔާބީ އަމިއްލަ ރަށު ޓީމާއެކު ތަޖުރިބާކުރަން އޭނާހުރީ ކެތްމަދުވެފަ އެވެ. މިރޭގެ މެޗުގެ ފުރަތަމަ އެގާރައިން މަޖިއްޓޭ ފެނުމުގެ ފުރުސަތު ކުޑަޔަސް މެޗާ ދޭތެރޭ އޭނާ އަށް އޮތް ޔަގީންކަން ކުޑައެއް ނޫނެވެ. ޓީމުގެ ކުޅުންތެރިންނާ ދޭތެރޭ ފުރިހަމަ ޔަގީންކަން އޭނާއަށް އެބައޮތެވެ. ތިމަރަފުށްޓާއެކު ކުރިން ކުޅުނު މެޗާމެދު ފަހަރެއްގައިވެސް ވިސްނާކަށް އޭނާ ބޭނުމެއް ނުވެއެވެ.\n“އަހަރެމެންގެ ޓީމުގެ ގިނަ ކުޅުންތެރިންނަކީ ގަލޮޅު ދަނޑުގައި ކުރިންކުޅެ ތަޖްރިބާ ހޯދާފައި ތިބި ކުޅުންތެރިން، މި ޓީމުގެ ރޫހް ވަރަށް ވަރުގަދަ،” މަޖިއްޓޭ ބުންޏެވެ. އެއަށްވުރެވެސް މަޖިއްޓޭއަށް މިރޭގެ މެޗާދޭތެރޭ ބުޑު އުއްމީދެއް ކުރެވޭ އެހެން ސަބަބެއްވެސް އެބައޮތެވެ،”\nމުޅި ޓީމު މިއޮތީ ހަމަވެފަ، މިއީ އަދި އަލަށް މި މުބާރާތުގައި ހުރިހާ ކުޅުންތެރިން ހަމަވިފަހަރު، އަހަރެން ނޫނީ އިންޖަރީގައި ހުރި ކުޅުންތެރިއަކުވެސް ނެތް. ކޯޗަށް ފުރަތަމަ އެގާރަ ނަގަންވެސް ފަސޭހައެއް ނުވާނެ” ރާއްޖޭގެ އެކި ހިސާބުތަކުގައި ބާއްވާ މުބާރާތްތަކުގައި ކުޅެފައިވާ ތަޖްރިބާކާރު ކުޅުންތެރިޔާ ބުންޏެވެ.\nމިރޭގެ ފައިނަލާ ދޭތެރޭ ބޮޑު ޔަކީންކަމެއްގައި މަޖިއްޓޭ ހުއްޓަސް އޭނާ ތިމަރަފުށި ޓީމް އަންޑަރ އެސްޓިމޭޓެއް ނުކުރެއެވެ.\n“އިންޑިވިޖުއަލް ކުޅުންތެރިންގެ ގޮތުން އަހަރުމެންނަށްވުރެ ކުޑަ ތަންކޮޅެއް ދަށްވިއަސް ޓީމެއްގެ ގޮތުގައި އެމީހުން ވަރުގަދަ، އެޓީމުގެ ދެއަރިމަތިންނާ ކުރިއަށް ކޅެ ކުޅުންތެރިންނާ ދޭތެރޭ އަހަރުމެން ސަމާލު ވާނެ. އެކަމަކު އެމީހުން ހުއްޓުވޭ ވަރުގެ ކުޅުންތެރިން އަހަރެމެންގެ ތެރޭގައި އެބަތިބި” ތިމަރަފުށީ ޓީމާ ގުޅޭ ގޮތުން މަޖިއްޓޭ ބުންޏެވެ.\nމިރޭގެ ކުރިމަތިލުމަށް ނުކުންނައިރު ރިލީޒް ނުލިބުމުގެ ސަބަބުން ޓީމާއެކު ތިމަރަފުށްޓަށް ނުދެވުނު އިތުބާރު ފޯވާދް މުހައްމަދު ފާސިރު (ފާއްޓޭ) ޓީމާ ގުޅުމަކީވެސް މަޖިއްޓޭއަށް އޮތް ބޮޑު ހިތްހަމަޖެހުމެކެވެ.\nމިދިޔަ އަހަރުގެ މުބާރާތުގެ ސެމީފައިނަލްގައިވެސް ކުޅެފައިވާ އޭދަފުށި ޓީމު މިހާ ހިސާބަށް އައުމުގައި ޓީމުގެ މެނޭޖްމަންޓުން ކުރި މަސައްކަތް މަޖިއްޓޭ ފާހަގަކުރަން ބޭނުންވެއެވެ.\n“އަސްލު މިފަހަރުގެ ޓީމުގެ ތަފާތަކަށް އަހަންނަށް ފެންނަނީ ޓީމުގެ އޮފިޝަލުން ކުޅުންތެރިންނަށް ދޭ ސަމާލުކަން، އެންމެ ހަތަރު ފަސް މީހަކު މި ހުރިހާ ކުޅުންތެރިންގެ ހުރިހާ ކަމެއް ބަލަހައްޓައިދެނީ، ކުޅުންތެރިންގެ ފައިގައި އައިސް އަޅައިދޭންޖެހުނަސް ޖާޒީ ދޮންނަންޖެހުނަސް އެމީހުން އެހުރިހާ ކަމެއް އެކޮށްދެމުން އަންނަނީ ވަރަށް ފުރިހަމައެއް،” މެނޭޖްމަންޓުގެ މަސައްކަތުގެ އަގު ވަޒަން ކުރުމުގެ ގޮތުން މަޖީދު ބުންޏެވެ. އެއީ އާއްމުކޮށް މަދުން ނޫނީ ކުޅުންތެރިންގެ ފަރާތުން ނުއިވޭ ވަރުގެ ތައުރީފެކެވެ. މާބޮޑަށްވެސް ހިދުމަތް ރަގަޅީއެވެ.\nމިވީގޮތުން މިރޭގެ މެޗު އެތައް ގޮތަކުން މަޖިއްޓޭއަށާއި ސަޕޯޓަރުންނަށް ހާއްސަވީ އެވެ. ތިރީސް އަހަރަށް ފަހު އޭދަފުށި ގަލޮޅު ދަނޑުގައި ތައްޓަކަށް ވާދަކުރަން ނުކުންނަނީ އެވެ. އަނެއްކޮޅުން އެންމެންގެ “ކެޕްޓަން” މަޖިއްޓޭ އޭދަފުށީގެ ޖާޒީގައި ޓީމާއެކު ފެންނާނެ މިއީ ފަހު ފަހަރެވެ. ހައްތާވެސް ތަށި ހޯދުން މަޖުބޫރު ސަބަބުތަކެވެ. މިކަން ކާމިޔާބުކުރުމަށް މިހާރު ހަމައެކަނި މަދުވަނީ ދަނޑަށް ކުޅިބަލަން ވަންނަ އޭދަފުށީގެ ރައްޔިތުންގެ ސަޕޯޓެވެ. ސަޕޯޓަރުންގެ ހަޅޭކުގެ އަޑުން ކުޅުންތެރިންގެ މަސައްކަތް ސަތޭކަ އިންސައްތަ މަތިކުރެވޭނެކަން މަޖިއްޓޭގެ ކެރިއަރުގައި ވަނީ ތަޖުރިބާ ކޮށްފަ އެވެ. ކުޅުންތެރިން ތިބީ ތައްޔާރަށެވެ. ރަށަށް ގިނަ ކާމިޔާބީ ތަކެއް ހޯދައިދީފައިވާ ކުޅުންތެރިޔާގެ ފެއާވެލް އުފާވެރި އީދަކަށް ހަދަން ސަޕޯޓަރުން ތައްޔާރު ހެއްޔެވެ؟


އެމްސީވީއީ ވަރކްޝޮޕެއްގައި ބައިވެރިވުމަށް ޑެޕިއުޓީ ކޮމިޝަނަރ ގުއާމްއަށް\nމޯލްޑިވްސް ކަރެކްޝަނަލް ސަރވިސްގެ ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލް “މަލްޓި-ލެޓަރަލް ކައުންޓަރިންގ ވަޔޮލަންޓް އެކްސްޓްރީމިޒަމް ވަރކިންގ ގްރޫޕް” (އެމްސީވީއީ – ޑަބްލިއުޖީ) ގެ ވަރކްޝޮޕެއްގައި ބައިވެރިވުމަށް ގުއާމްއަށް ފުރާވަޑައިގެންފިއެވެ.\nއޭޕްރިލް 25 ން 28 އަށް ކުރިއަށް ގެންދިއުމަށް ހަމަޖެހިފައިވާ މި ވަރކްޝޮޕްގައި ޑީސީޕީ ޒިލާލް ބައިވެރިވެވަޑައިގަންނަވަނީ މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) ގެ ދައުވަތަކަށެވެ. އަދި މި ވަރކްޝޮޕްގައި ޑީސީޕީ ޒިލާލްގެ އިތުރުން އެމްއެންޑީއެފްގެ ދެ އޮފިސަރުންންވެސް ބައިވެރިވެވަޑައިގަންނަވައެވެ.\nމި ވަރކްޝޮޕްގައި މައިގަނޑުގޮތެއްގައި “ކައުންޓަރ ވަޔަލެންޓް އެކްސްޓްރީމިޒަމް” އާއިގުޅިގެން ސަރުކާރުތަކުންނާއި މަދަނީ ޖަމިއްޔާތަކުން ކަންތައް ކުރާނެގޮތްތަކާއި މިކަމަށް “ކްރިޓިކަލް ތިންކިންގ” ބޭނުންކުރުން ފަދަ މައުޟޫތަކަށް މަޝްވަރާކުރެވޭނެއެވެ.


Rayyithun Dhekenee Miee MDP Ge Sarukaarehge Gothugai: Azim | Hathaavees\nރައްޔިތުން ދެކެނީ މިއީ އެމްޑީޕީގެ ސަރުކާރެއްގެ ގޮތުގައި: އާޒިމް\nމެދު ހެންވޭރު ދާއިރާގެ މެންބަރު އަލީ އާޒިމް: ފޮޓޯ / މަޖިލިސް\nމިއަދު ރާއްޖޭގައި އުފެދިފައިވާ ސަރުކާރަކީ ގިނަ ސިޔާސީ ޕާޓީތަކެއް ހިމެނޭ ކޯލިޝަން ސަރުކާރެއް ކަމަށް ބުނި ކަމަށްވި ނަމަވެސް ދިވެހި ރައްޔިތުން ދެކެނީ މިއަދު އުފެދިފައިވާ ސަރުކާރަކީ އެމްޑީޕީގެ ސަރުކާރެއްގެ ގޮތުގައި ކަމަށް އެމްޑީޕީގެ ޕާލިމަންޓްރީ ގްރޫޕުގެ ލީޑަރު އަލީ އާޒިމް ވިދާޅުވެއްޖެއެވެ.\nއެމްޑީޕީގެ ހަބަރު ސިޓީގެ އެންމެ ފަހުގެ އަދަދުގައި ލިޔުއްވާފައިވާ ލިޔުމެއްގައި އާޒިމް ވިދާޅުވީ މިއަދު ސަރުކާރު ކޯލިޝަން ޕާޓީތަކުން ކުރަމުން ގެންދާ މަސައްކަތަކީ 2023 ވަނަ އަހަރު އޮންނަ ރިޔާސީ އިންތިހާބަށް ޕާޓީ ވަރުގަދަ ކުރުން ކަމަށެވެ. އެގޮތުން އެފަދަ ޕާޓީތަކަށް މެންބަރުން އިތުރު ކުރުމުގެ މަސައްކަތަކާއި އެހެނިހެން ވެސް ގިނަ ހަރަކާތްތައް ކުރަމުން އަންނަ ކަމަށް އާޒިމް ވިދާޅުވިއެވެ.\nއާޒިމް އެފަދައިން ވިދާޅުވިއިރު ޖުމްހޫރީ ޕާޓީ (ޖޭޕީ) އިން އަންނަނީ އެޕާޓީގެ މެންބަރުންގެ އަދަދު އިތުރުކޮށް ކުރިޔަށް އޮތް 2023ވަނަ އަހަރުގެ ރިޔާސީ އިންތިހާބު ކާމިޔާބު ކުރުމަށް ގިނަ މަސައްކަތްތަކެއް ކުރަމުންނެވެ.\nއާޒިމް ވިދާޅުވީ އެމްޑީޕީ ނޫސް ވަޒީރުންގެ މަސައްކަތް ހުރީ "އަމާ ބުނީތީ ފަރަށްދާ" އުސޫލުން ކަމަށެވެ. މީގެއިތުރުން އާޒިމް ވަނީ ސަރުކާރު މިއީ ކޯލިޝަން ސަރުކާރެކޭ ކިތަންމެ ހަރުއަޑުން ބަޔަކު ބުނި ނަމަވެސް ހަގީގަތަކީ ރައްޔިތު މީހާ ދެކެނީ މިއީ އެމްޑީޕީގެ ސަރުކާރެއްގެ ގޮތުގައި ކަމަށް ވިދާޅުވެފައެވެ.\nPrevious ޔާމީންގެ އެކައުންޓުތައް ދޫކޮށްލަން ހައިކޯޓުން އަމުރުކުރީ ރަނގަޅަށް: ސުޕްރީމް ކޯޓު\nNext ދައުވާތައް ސައްހަ ނޫންކަން ސުޕްރީމް ކޯޓު ހުކުމުން އެނގިއްޖެ، ރައީސް ޔާމީން މިނިވަންކުރަން ގޮވާލަން: އިދިކޮޅު


World travel award gai Fushifaru resort vidhaalaifi\nވޯލްޑް ޓްރެވަލް އެވޯޑުގައި ފުށިފަރު ރިސޯޓް ވިދާލައިފި\nފުށިފަރު ރިސޯޓަށް ލިބުނު އެވޯޑު އެ ކުންފުނީގެ ޖީއެމް ޝިއާރު ދައްކާލަނީ- ފޮޓޯ: ފުށިފަރު\nޓޫރިޒަމް ދާއިރާގައި "އޮސްކާ އެވޯޑު" ގެ ގޮތުގައި ބަލާ، ވޯލްޑް ޓްރެވަލް އެވޯޑުގައި މި އަހަރު ފުށިފަރު އައިލެންޑް ރިސޯޓު ވިދާލައިފި އެވެ.\nދިވެހި ވަންތަ ސިފަތަކެއް ހިމެނޭ، ދިވެހި މެނޭޖުމަންޓަކުން ހިންގަމުން ގެންދާ ފުށިފަރު އައިލެންޑް ރިސޯޓަށް ވޯލްޑް ޓްރެވަލް އެވޯޑުގައި ލިބިފައިވަނީ ރާއްޖޭގެ އެންމެ ފުރިހަމަ ވެލިމަލައެއް ލިބިފައި އޮތް ރިސޯޓަކަށް ދޭ އެވޯޑު ނުވަތަ "މޯލްޑިވްސް ލީޑިން ބީޗް ރިސޯޓް" އެވޯޑު އެވެ.\nވޯލްޑް ޓްރެވަލް އެވޯޑުގެ 26 ވަނަ އެޑިޝަންގައި މޯލްޑިވްސް ލީޑިން ބީޗް ރިސޯޓުގެ އެވޯޑު ފުށިފަރު ރިސޯޓަށް ލިބުން އެ ރިސޯޓުގައި ބުދަ ދުވަހު ވަނީ ފާހަގަ ކޮށްފަ އެވެ. މި ހާއްސަ ހަފުލާގައި ރިސޯޓުގައި ތިބި 100 އަށްވުރެ ގިނަ ޓޫރިސްޓުން ބައިވެރިވެފައިވެ އެވެ.\nފުށިފަރު ހާއްސަ ވަނީ ދިވެހި ވަންތަ ސިފަތައް ދިރުވަން މަސައްކަތް ކުރާ ރިސޯޓެއްގެ ގޮތުގަ އެވެ. ވޯލްޑް ޓްރެވަލް އެވޯޑު ލިބުން ފާހަގަ ކުރުމަށް ބޭއްވި ހަފުލާގައި ވެސް ބޮޑު ބެރު ޖެހުން އޮތެވެ. އަދި އެވޯޑު ހިފައިގެން މިކަން ފާހަގަ ކުރާ ސަރަހައްދަށް ޖެޓްސްކީއެއްގައި އެ ރިސޯޓުގެ ދެ މުވައްޒަފުން އައީ ދިވެހި ހެދުމުގަ އެވެ. އެވޯޑު ހިފައިގެން ހުރި މުވައްޒަފު ހުރީ ބޯވަޅު އެޅި ދިވެހި ލިބާހުގަ އެވެ. އަދި ދުއްވަން ހުރި މުވައްޒަފު ހުރީ ފޭލި އަނދެގެންނެވެ.\nފުށިފަރު ރިސޯޓަށް ލިބުނު އެވޯޑާއެކު އެ ރިސޯޓުގައި ޗުއްޓީ ހޭދަކުރަމުން ގެންދާ އާއިލާއެއް ފޮޓޯ ނަގަނީ-\nމި އެވޯޑާ ބެހޭ ގޮތުން ފުށިފަރު ރިސޯޓުގެ ޖެނެރަލް މެނޭޖަރު އަހުމަދު ޝިއާރު ވިދާޅުވީ މި އެވޯޑު ލިބިގެން ގޮސްފައިވަނީ ރިސޯޓުގެ މުވައްޒަފުންގެ ބުރަ މަސައްކަތުން ކަމަށެވެ.\nޅ. އަތޮޅުގައި ހިންގަމުން ގެންދާ ފުށިފަރު އައިލެންޑް ރިސޯޓުގައި 49 މޫދު ކޮޓަރި ހުންނައިރު ރިސޯޓުގެ ވިލާ ތަކަށް ދީފައިވަނީ ހުންނަނީ ދިވެހިން ނަންތަކެވެ. މި ރިސޯޓުގައި "މާކަނޑު" ގެ ނަމުން ނަން ދީފައިވާ ވިލާއަކާއި "އެތެރެވަރި" އަދި "ކަނޑު އޮއެ" ގެ ނަން ދީފައިވާ ވިލާ އެއް ވެސް ހުރެ އެވެ. މީގެ އިތުރުން، ފުށިފަރުގައި 18 ބީޗު ވިލާ ޕްރައިވެޓް ޕޫލާއެކު ހުންނައިރު، 26 ބީޗު ވިލާ އާއި ފަސް ވޯޓާ ވިލާ ވެސް ހަދާފައިވެ އެވެ. އަދި މި ރިސޯޓުގެ ވަށައިގެންވާ ފަރަކީ ކަނޑުގެ މާހައުލު އެންމެ ރީތި އެއް ފަރެވެ. "ފުށިފަރު ކަނޑު" ގެ މާހައުލަކީ ބޮޑެތި މަންޓާ އާއި ވެލާ ފަދަ ދިރުންތައް ފެނެ އެވެ.\nބީބީސީގެ ޓްރެވަލް ޕާޓްނަރަކަށް އާރަށް


"Note" Ge Raajjey Ge Brand Ambassador Hama Jahssaifi - Vaguthu\n"ނޯޓް" ގެ ރާއްޖޭގެ ބްރޭންޑް އެމްބަސެޑަރ ހަަމަޖައްސައިފި\nތުރުކީގެ ނަން މަޝްހޫރު މޭކަޕް ބްރޭންޑް "ނޯޓް" ކޮސްމެޓިކްސްގެ ރާއްޖޭގެ ބްރޭންޑް އެމްބަސެޑަރަކަށް މޮޑެލް ކައިޒީން ހަމަޖައްސައިފި އެވެ. މި ބްރޭންޑްގެ ކޮސްމެޓިކްސް ރާއްޖެ އެތެރެކޮށް މާކެޓު ކުރަނީ ނިއު އެޑިޝަނުންނެވެ.\nރޭ ހަބޭސް ބޮޑުބެރު ގްރޫޕުގެ ފަރާތުން ހުޅުމާލޭގައި ބޭއްވި ހާއްސަ ޢީދު ޝޯގެ ތެރެއިން "ނޯޓް" ގެ އެމްބަސެޑަރަކަށް ކައިޒީން ހަމަޖެއްސިކަން ވަނީ އިއުލާންކޮށްފައެވެ. އަދި ކައިޒީންއަށް މި ބްރޭންޑުގެ އެމްބަސެޑަރުކަން ހާވަލުކުރި ކަމުގެ ލިޔުން ރޭ ހަވާލުކޮށްދެއްވީ "ނޯޓް" ކޮސްމެޓިކްސް މޯލްޑިވްސްގެ ބްރޭންޑް މެނޭޖާ، އަހުމަދު ޝިޔާމް އެވެ.\n"ނޯޓް" ކަސްޓަމަރުންނަށް މި ބްރޭންޑުގެ ޕްރޮޑަކްޓުތައް ގަތުމަށް އިތުރު ލުއި ފަސޭހަތަކެއް ލިބިދިނުމަށްޓަކައި ރޭ ވަނީ "ނޯޓް" ކޮސްމެޓިކްސް އޮންލައިންވެސް ތައާރަފުކޮށްދީފަ އެވެ.\nމި ހިދުމަތް ހިންގާއި މެނޭޖުކުރާނީ މީޑިޔާގޭޓްގެ ވީއެޕްޕީ ބާޒާރުގެ ފަރާތުން ކަމަށްވާއިރު ނިއު އެޑިޝަނުން މިއަހަރު އެންމެފަހުން ތައާރަފުކުރި އާ ޕްރޮޑަކްޓުތައްވެސް ރޭގެ ޝޯގައި އާންމުންނަށް ވަނީ ދައްކާލާފަ އެވެ. އެ ޕްރޮޑަކްޓުތަކުގެ ތެރޭގައި ހިމެނެނީ ސްކިން ޕާފެކްޓިން ޕްރިމިއާ، ސްކިން ޕާފެކްޓިން އިލުމިނޭޓާ، ސްކިން ޕާފެކްޓިން ކްރީމް ޕެލެޓާ، ސްކިން ޕާފެކްޓިން ޕައުޑާ އަދި ޓޯޓަލް ބްރޯވް ކިޓެކެވެ.\nމި ބްރޭންޑަށް އެންމެ އިތުބާރު ކުރެވޭ ސަބަބަކީ މި ބްރޭންޑުގެ ހުރިހާ އުފެއްދުންތަކަކީ ވެސް ސަތޭކަ ފަސެންޓު ހަލާލް ސެޓްފިކެޓް ލިބިފައިވާ އުފެއްދުންތަކަކަށް ވުމުގެ އިތުރުން މި ބްރޭންޑުގެ އުފެއްދުންތަކުގައި އެއްވެސް މިންވަރަކަށް އޫރާއި އެސިޑް އަދި ރަލުގެ އެއްވެސް މާއްދާއެއް އެކުލެވިގެނެއް ނުވެ އެވެ.\nޖޫން 17, 2018 14:36


Raees Yameen geah badhalukohdheyn aailaage faraathun edhijje | Jazeera\tޔާމީން ގެއަށް ބަދަލުކޮށްދޭން އެދިއްޖެ - Jazeera\nޔާމީން ގެއަށް ބަދަލުކޮށްދޭން އާއިލާގެ ފަރާތުން އެދިއްޖެ\nއުމްނާ އިސްމާޢިލް March 18, 2021 119 views0\nކުރީގެ ރައީސް އަބްދުﷲ ޔާމީން ކޯޓަށް ހާޒިރުކުރުމަށްފަހު އަނބުރާ ގެންދަނީ -- ޖަޒީރާ ފޮޓޯ: އަހުމަދު ޝުރާއު\nމަނީ ލޯންޑަރިންގެ ކުށް ސާބިތުވެ، ފަސް އަހަރުގެ ޖަލު ހުކުމެއް ތަންފީޒް ކުރައްވަމުން ގެންދަވާ ކުރީގެ ރައީސް އަބްދުﷲ ޔާމީން ގެކޮޅަށް ބަދަލުކުރުމަށް އެދި، އެމަނިކުފާނުގެ އާއިލާގެ ފަރާތުން ހުށައަޅައިފިއެވެ.\nހޯމް މިނިސްޓްރީން މިކަމާ ގުޅޭގޮތުން މައުލޫމާތު ދެމުން ބުނީ ރައީސް ޔާމީންގެ އާއިލާގެ ފަރާތުން މިނިސްޓްރީއަށް އެ މައްސަލަ ހުށަހެޅި ނަމަވެސް، އެކަމާއި ގުޅޭ ގޮތުން އަދި ވަކި ގޮތެއް ނިންމާފައިނުވާ ކަމަށެވެ.\nރައީސް ޔާމީން ގެކޮޅަށް ބަދަލު ކޮށްދިނުމަށް އެދި އެމަނިކުފާނުގެ އާއިލާ އިން އެދިފައިވަނީ، ރައީސް ޔާމީންގެ ސިއްހީ ހާލުކޮޅާއި ގުޅިގެން ކަމަށް މަޢުލޫމާތު ލިބެއެވެ.\nރައީސް ޔާމީނަށް ކޮށްފައިވާ ޖަލު ހުކުމް ތަންފީޒުކުރައްވަނީ މާފުށީ ޖަލުގައެވެ. އެއީ، ގއ. ވޮޑަމުލާ ދޫކޮށްގެން ދައުލަތަށް ލިބެންޖެހޭ ފައިސާ، އެސްއޯއެފްގެ އެކައުންޓަކަށް ޖަމާކުރުމަށްފަހު، އެފައިސާ ރައީސް ޔާމީންގެ އެކައުންޓަކަށް ޖަމާކުރި މައްސަލާގައި އުފުލާފައިވާ ދައުވާ ސާބިތުވުމާއި ގުޅިގެންނެވެ.\nޔާމީން ގެއަށް ބަދަލުކޮށްދޭން އެދިއްޖެ


Ras Online - ބިސްމިއަކީ އަލްޙަމްދުގެ އާޔަތެކެވެ. އައުލާވެގެންވަނީ ނަމާދުގައި ބިސްމި ބާރަށް ކިޔެވުމެވެ. (4)\nބިސްމިއަކީ އަލްޙަމްދުގެ އާޔަތެކެވެ. އައުލާވެގެންވަނީ ނަމާދުގައި ބިސްމި ބާރަށް ކިޔެވުމެވެ. (4)\nޙުސައިން ރަޝީދު އަޙުމަދު 10 މޭ 2021 - 14:24\n(7) އަދި އިމާމު ދާރުޤުޠްނީ ﷲ ރުއްސުންލެއްވި އިބްނު ޢައްބާސުގެ ކިބައިން ދެ ރިވާޔަތެއް ގެންނަަވާފައި ވެއެވެ. އެއިން ކޮންމެ ރިވާޔަތަކަށް ފަހު އެކަލޭގެފާނު މިފަދައިން ވިދާޅުވެފައި ވެއެވެ. "هَذَا اِسْنَادٌ صَحِيحٌ لَيْسَ فِى رُوَاتِهِ مَجْرُوحٌ" މާނައީ: މިއީ ޞައްޙަ ސަނަދެކެވެ. މީގައި އެއްވެސް ރާވީއަކާ ބެހޭގޮތުން ފާޑު ބަޔާން ކުރެވިފައެއް ނުވެއެވެ.\n* ފުރަތަމަ ރިވާޔަތް! "أَنَّ النَّبِيَّ صَلَّى اللَّهُ عَلَيْهِ وَسَلَّمَ جَهَرَ بِسْمِ اللَّهِ الرَّحْمَنِ الرَّحِيمِ" މާނައީ: ހަމަކަށަވަރުން رَسُولُ اللَّهِ ﷺ بِسْمِ اللَّهِ الرَّحْمَنِ الرَّحِيمِ ކިޔަވާވިދާޅުވަނީ ބާރަށެވެ.\n* ދެވަނަ ރިވާޔަތް! "كَانَ النَّبِيُّ صَلَّى اللَّهُ عَلَيْهِ وَسَلَّمَ يَفْتَتِحُ الصَّلاَةَ بِبِسْمِ اللَّهِ الرَّحْمَنِ الرَّحِيمِ"( ) މާނައީ: رَسُولُ اللَّهِ ﷺ ނަމާދުގައި ކިޔަވަން ފައްޓަވަނީ بِسْمِ اللَّهِ الرَّحْمَنِ الرَّحِيمِ އިންނެވެ.\n(8) އަނެއް ދަލީލަކީ މަދީނާގެ އިޖްމާޢުއެވެ. ނިކަން އިމާމް ޝާފިޢީ އެމައްޗަށް ބުރަވެ ވަޑައިގެންފައިވާ މަދީނާގެ އަހުލުވެރީންގެ އިޖުމާޢުން ބިސްމި ބާރަށް ކިޔެވުން ޘާބިތުކޮށްދޭ ރިވާޔަތަށް ބަލައިލަމާހިގާށެވެ. الإِمَامُ الشَّافِعِى عَلَيْهِ الرَّحْمَة ވިދާޅުވެފައި ވެއެވެ. "أَخْبَرَنَا الشَّافِعِيُّ قَالَ أَخْبَرَنَا عَبْدُ الْمَجِيدِ بْنُ عَبْدِ الْعَزِيزِ عَنْ ابْنِ جُرَيْجٍ قَالَ أَخْبَرَنِي عَبْدُ اللَّهِ بْنُ عُثْمَانَ بْنِ خُثَيْمٍ أَنَّ أَبَا بَكْرِ بْنَ حَفْصِ بْنِ عُمَرَ أَخْبَرَهُ أَنَّ أَنَسَ بْنَ مَالِكٍ أَخْبَرَهُ قَالَ صَلَّى مُعَاوِيَةُ بِالْمَدِينَةِ صَلاَةً فَجَهَرَ فِيهَا بِالْقِرَاءَةِ فَقَرَأَ بِبِسْمِ اللَّهِ الرَّحْمَنِ الرَّحِيمِ لِأُمِّ الْقُرْآنِ وَلَمْ يَقْرَأْ بِهَا لِلسُّورَةِ الَّتِي بَعْدَهَا حَتَّى قَضَى تِلْكَ الْقِرَاءَةَ وَلَمْ يُكَبِّرْ حِينَ يَهْوِي حَتَّى قَضَى تِلْكَ الصَّلاَةَ فَلَمَّا سَلَّمَ نَادَاهُ مَنْ سَمِعَ ذَلِكَ مِنَ الْمُهَاجِرِينَ مِنْ كُلِّ مَكَانٍ يَا مُعَاوِيَةُ أَسَرَقْتَ الصَّلاَةَ أَمْ نَسِيتَ فَلَمَّا صَلَّى بَعْدَ ذَلِكَ قَرَأَ بِبِسْمِ اللَّهِ الرَّحْمَنِ الرَّحِيمِ لِلسُّورَةِ الَّتِي بَعْدَ أُمِّ الْقُرْآنِ وَكَبَّرَ حِينَ يَهْوِي سَاجِدًا" (ޔައުނީ: ހަމަކަށަވަރުން އަނަސް އިބްނި މާލިކު ވިދާޅުވިއެވެ. މަދީނާއަށް ވަޑައިގެން އަމީރު މުޢާވިޔާ މީސްތަކުންނާއިގެން އިމާމުވެ ޖަހުރިއްޔަ ނަމާދެއް ކުރެއްވިއެވެ. އޭގައި اَلْحَمْدُ ގެކުރީގައި بِسْمِ ވިދާޅުވެފައި އެއިގެ ފަހުސޫރަތް ފެށޭތާގައި بِسْمِ ވިދާޅުނުވެ އެގޮތުގެމަތީ މުޅިކިޔެވުން ނިންމެވިއެވެ. ހަމައެހެންމެ ރުކުންތަކަށް ނަގުލުވެ ވަޑައިގަތުމުގައި اَللَّهُ أَكْبَرُ ވެސް ބާރަށް ވިދާޅު ނުވެތެވެ. މިގޮތުގެ މަތީގައި ނަމާދު ކުރައްވައި ސަލާމް ދެއްވުމުން ޙާޟިރުވެ ތިއްބެވި ބެއިކަލުން އެކިފަރާތްތަކުން ގޮވާލެއްވިއެވެ. އޭމުޢާވިޔާއެވެ! ނަމާދަށް އުނިކަމެއް ގެނެވުނީތޯއެވެ؟ ނުވަތަ އޭގައި ކަލޭގެފާނުން ހަނދުމަފުޅު ނެތުނީތޯއެވެ؟ ދެން އޭގެފަހުން މުޢާވިޔާ ނަމާދުކުރެއްވީ اَلْحَمْدُ ގެފަހުގައްޔާއި ސޫރަތްފެށޭތާގައި بِسْمِ ބާރަށް ވިދާޅުވެގެންނެވެ. އަދި ރުކުންތަކަށް ނަގުލުވާ ހިނދުގައި ތަކްބީރު ވެސް ބާރަށް ވިދާޅުވިއެވެ.)\nމިރިވާޔަތާމެދު ދަންނަބޭކަލުން ވިދާޅުވެފައިވަނީ:\n(ހ) އަލްއިމާމު އައްދާރުޤުޠްނީ އެކަލޭގެފާނުންގެ ފޮތް "ސުނަނު" ގައި ވިދާޅުވެފައި ވެއެވެ. "رُوَاتُهُ كُلُّهُمْ ثِقَاتٌ" (އެބަހީ މިޙަދީޘުގެ ސަނަދުގައި ތިއްބެވި އެންމެހައި ރާވީންނަކީ އިތުބާރުހިފޭ، ޘިޤާ ރާވީންނެވެ.)\n(ށ) އަލްއިމާމުޙާކިމު އެކަލޭގެފާނުންގެ "މުސްތަދްރިކް" ގައި ވިދާޅުވެފައި ވެއެވެ. "هَذَا حَدِيثٌ صَحِيحٌ عَلَى شَرْطِ مُسْلِمٍ وَقَدْ احْتُجَّ بِعَبْدِ الْمَجِيدِ وَسَائِرِ رُوَاتِهِ مُتَّفَقٌ عَلَى عَدَالَتِهِمْ" (ޔަޢުނީ: މިޙަދީޘުގެ ރާވީންނަކީ، އިމާމު ޢަބްދުލް މަޖީދާއި އެނޫން އެންމެހައި ރާވީންނަށް ދާނދެން ޙުއްޖަތެއްގެ ގޮތުގައި ބެލެވޭ، އެބޭކަލުންގެ ޢަދުލުވެރިކަމުގެ މައްޗަށް ޢިލްމުވެރިން އިތުބާރު ކުރަށްވާ، އަދި މުސްލިމުގެ ޝަރުޠުތައް ހަމަވާ ބޭކަލުންނެވެ.)\n(10) ދަންނަވަންތޯއެވެ! މާތް ﷲ ރުއްސުންލެއްވި އަނަސްގެފާނުންގެ އަރިހުން ބިސްމިއާ ބެހޭގޮތުން އައިސްފައި ހުރި ރިވާޔަތްތަކަށް ބަލާއިރު އައިސްފައިވަނީ ވަރަށް ތަފާތުކަންބޮޑު ގޮތަކަށެވެ.\nއަނަސްގެފާނުންގެކިބައިން އިމާމު ބުޚާރީ އާއި މުސްލިމު އެދެބޭކަލުންގެ ދެފޮތުގައި މިފަދައިން ރިވާކުރަށްވާފައި ވެއެވެ. އެކަލޭގެފާނުން ވިދާޅުވިއެވެ. " إِنِّى رَأَيْتُ لَآلُو أَنْ أُصَلِّى بِكُمْ كَمَا رَأَيْتُ رَسُولُ اللَّهِ صَلَّى اللَّهُ عَلَيْهِ وَسَلَّمَ يُصَلِّى بِنَا" މާނައީ: އަހުރެން ތިޔަބައި މީހުންނާއިގެން އިސްވެ ނަމާދު ކުރުމުގައި ވީހާވެސް ބޮޑަށް މަސައްކަތް ކުރާނީ رَسُولُ اللَّهِ ﷺ އަހުރެމެންނާއިގެން އިސްވެ ނަމާދު ކުރެއްވިހިނދު އަހުރެން ދުށްގޮތަށެވެ.\n(ހ) އިމާމު ދާރު ޤުޠްނީ މިރިވާޔަތް ބަޔާންކުރެއްވުމަށް ފަހު އެއާ ގުޅިގެން އަންނަނިވި ރިވާޔަތް ރިވާކުރަށްވާފައިވެއެވެ. އެރިވާޔަތް ގެންނަވާފައިވަނީ އެކަލޭގެފާނުގެ ފޮތް މުސްނަދުގައްޔާއި ސުނަނުގައެވެ. އެ ރިވާޔަތުގެ ސަނަދު އޮންނަނީ މިފަދައިންނެވެ. عنْ مُعْتَمَرُ بْنُ سُلَيْمَانَ عَنْ أَبِيهِ عَنْ أَنَسٍ قَالَ: ( މުޢުތަމަރުގެ ކިބައިން ސުލައިމާނުގެ ކިބައިން އަނަސްގެ ކިބައިން ރިވާވެގެން ވެއެވެ. "كَانَ النَّبِيُّ صَلَّى اللَّهُ عَلَيْهِ وَسَلَّمَ يَجْهَرُ بِالقِرَاءَةِ بِسْمِ اللَّهِ الرَّحْمَنِ الرَّحِيمِ" (ޔަޢުނީ: رَسُولُ اللَّهِ ﷺ ޤިރާއަތުގައި بِسْمِ اللَّهِ الرَّحْمَنِ الرَّحِيمِ ހަރުއަޑުން ކިޔަވާ ވިދާޅުވަތެވެ.)\n(ށ) އަދި އިމާމު ޙާކިމު މާތް ﷲ ރަޙްމަތްލެއްވި ޝަރީކު އިބްނު ޢަބްދު ﷲގެ ކިބައިން، އެކަލޭގެފާނު އަނަސްގެފާނުންގެ ކިބައިން ރިވާކުރަށްވާފައި ވެއެވެ. އެކަލޭގެފާނު ވިދާޅުވިއެވެ. "سَمِعْتُ رَسُولُ اللَّهِ صَلَّى اللَّهُ عَلَيْهِ وَسَلَّمَ يَجْهَرُ بِسْمِ اللَّهِ الرَّحْمَنِ الرَّحِيمِ (ޔަޢުނީ: رَسُولُ اللَّهِ ﷺ ބާރަށް بِسْمِ اللَّهِ الرَّحْمَنِ الرَّحِيمِ ކިޔަވާ ވިދާޅުވާއަޑު ތިމަންކަލޭގެފާނު އައްސަވަމެވެ.)\nދަންނަވަންތޯއެވެ؟ މިއެންމެހައި ރިވާޔަތްތަކަކީ މިއާމެދު އެއްވެސް ޢިލްމުވެރިއަކު ޖަރަޙަ ކުރައްވާފައިނުވާ ޞައްޙަ ރިވާޔަތްތަކެވެ. އެހެންކަމުން އިމާމު އަބޫ މުޙައްމަދު އަލްމަޤްދަސީ ބިސްމިއަކީ އަލްޙަމްދުގެ އާޔަތެއް ކަމަށާއި އަދި ބާރަށް ކިޔަވަން އޮންނަ ތަންތާގައި ކިޔަވަންޖެހޭނީ ބާރަށް ކަމުގައި ބުރަވެ ވަޑައިގަންނަވަމުން މިފަދައިން ލިއުއްވާފައިވެއެވެ. "قَدْ حَصَلَ لَنَا وَالْحَمْدُ لِلَّهِ عِدَّةَ أَحَادِيثَ جِيَادٍ فِى الْجَهْرِ" (ޔައުނީ: ﷲއަށް ޙަމްދުކުރަމެވެ. އެއިލާހުގެ ރަޙްމަތްފުޅުން އަހަރުމެންނަށް މިވަނީ بِسْمِ ބާރަށް ކިއުމާ ބެހޭގޮތުން ޖައްޔިދު ދަރަޖައިގެ ޞައްޙަ އެތަކެއް ރިވާޔަތެއް ލިބިފައެވެ.) އޭގެފަހުން އެކަލޭގެފާނު ވިދާޅުވެފައި ވެއެވެ. އިމާމު އިބްނުލްޖައުޒީ އަނަސްގެފާނުންގެ ކިބައިން ބާރަށްބިސްމި ކިއުމާމެދު އައިސްފައިހުރި ބައެއް ރިވާޔަތް ޟަޢީފު ކަމަށް ވިދާޅުވި ކަމުގައި ވިއަސް އެކަލޭގެފާނު ޟަޢީފު ކުރެއްވި އެއްވެސް ރިވާޔަތެއް ތިމަންމެން މިތާކު ބަޔާނެއް ނުކުރަމެވެ. އަދި އަނަސްގެފާނުންގެ ކިބައިންވެސް ގެނެސްފައި މިވަނީ ބާރަށް ކިއުމާމެދު އައިސްފައިހުރި ޞައްޙަ ރިވާޔަތްތަކެވެ. އަދި މިިތާގައި އަހަރެމެން ގެނައި ރިވާޔަތައްތަކުގެ ތެރެއިން އިބްނުލްޖައުޒީ ދެކޮޅު ހައްދަވާފައިވަނީ ހަމައެކަނި ޝަރީކުގެ ރިވާޔަތަށެވެ. އެއާމެދު އަހަރެމެން ބުނާނީ ޝަރީކަކީ އިމާމު ބުޚާރީއާއި މުސްލިމު އެދެބޭކަލުންގެ ޞަޙީޙު ފޮތުގައި އެއްބަސްވެ، ގެންނަވާފައިވާ ރާވީއެކެވެ. އެހެންކަމުން މިތާގައި އިބްނުލްޖައުޒީގެ އިޢުތިރާޟުގައިވެސް މާބޮޑު ބުރަދަނެއް އޮތްކަމަކަށް އަހަރެމެން ނުދެކެމެވެ. އަދި އިބްނުލްޖައުޒީގެ ބަސްފުޅު ޤަބޫލުކޮށް އަނަސްގެފާނުންގެ ބިސްމިއާބެހޭ ރިވާޔަތް އަހަރެމެން ދޫކޮށްލި ކަމުގައިވިއަސް އަހަރެމެން މިވަނީ ބާރަށް ބިސްމި ކިޔެވުމާމެދު އެނޫން އެތަކެއް ޞައްޙަ ރިވާޔަތްތަކެއް ދަލީލުގެ ގޮތުގައި ގެނެސްފައެވެ.\n(11) ދަންނާށެވެ! އިސްވެ ބަޔާންވެދިޔަ ރިވާޔަތްތަކުގެ އިތުރުން، އަޞްޙާބު ބޭކަލުންގެ ތެރެއިން މާތް ﷲ ރުއްސުންލެއްވި عَلِيُّ بْنُ أَبِى طَالِب އާއި سُمْرَةُ بْنُ جُنْدُب ގެ ކިބައިން ވެސް بِسْمِ ބާރަށް ކިއުމާއި ބެހޭގޮތުން ޞައްޙަ ރިވާޔަތްތައް އައިސްފައި ވެއެވެ.\nބަޔާންވެދިޔަހައި ރިވާޔަތްތަކުން بِسْمِ އަކީ اَلْحَمْدُގެ އާޔަތެއް ކަމާއި ބާރަށް ކިޔަވާ ނަމާދުގައި އެއާޔަތް ކިޔަވަންވަނީ ބާރަށްކަން ވަރަށް ޞަރީޙަކޮށް ވަނީ އެނގި ބަޔާންވެގެންނެވެ.


Spain ge FA aa La Liga ge hiyaalu thafaathu vejje\nސްޕެއިންގެ އެފްއޭއާ ލަލީގާގެ ހިޔާލު ތަފާތު ވެއްޖެ\nސްޕެއިންގެ އެފްއޭގެ ރައީސް ލުއިސް ރުބިއަލެސް\nސްޕެއިންގެ އެންމެ ޓޮޕް ދެ ޑިވިޝަންގެ ކުލަބުތަކުގެ ހުރިހާ ކުޅުންތެރިން، ކޮވިޑް-19 އަށް ޕޮޒިޓިވް ވިތޯ ޓެސްޓް ހެދުމަށް ލަލީގާ އެސޯސިއޭޝަނުން އިއުލާން ކުރުމުން، ސަޕެއިންގެ ރޯޔަލް ފުޓްބޯޅަ ފެޑްރޭޝަނުން އެކަމަށް ފާޑު ކިޔައިފި އެވެ.\nސްޕެއިން ފެޑްރޭޝަންގެ ރައީސް ލުއިސް ރުބިއަލެސް ވަނީ، ލީގް ހުއްޓާލުމުގެ ވާހަކަތައް ދެކެވެމުންދާތީ އެކަމާ ދެކޮޅު ހަދާފަ އެވެ. ލަލީގާ އެސޯސިއޭޝަނުން ގެންގުޅޭ ވިސްނުމަކީ ލީގް ނުކުޅެވޭ ހާލަތަކަށް، ކާރިޘާގެ ހާލަތު ދާ ނަމަ ލީގް ހުއްޓާލު މަށެވެ. ރުބިއަލެސް ވިދާޅުވީ ޖޫން 30 ގެ ފަހުން ލީގް ނުނިމޭނެ ކަމަށް ބެލެވޭނަމަ ސްޓޭޑިއަމް ބަންދުކޮށްގެންވެސް މެއި މަހު ލީގް މެޗުތައް ކުޅެން ޖެހޭނެ ކަމަށެވެ.\nސްޕެއިންގެ 11،178 މީހުންނަށް ވައިރަހުގެ އަސަރު ކުރި އެވެ. އިއްޔެގެ ނިޔަލަށް 491 މީހުން ވަނީ މަރުވެފަ އެވެ. ލަލީގާގެ ތިން ކުޅުންތެރިޔަކު ކޮވިޑް-19 އަށް ޕޮޒިޓިވްވިކަން މި ހަފުތާ ކުރީ ކޮޅު ރިޕޯޓް ކުރި އެވެ. މިއަދު އެސްޕަންޔޯލްއިން ވަނީ ކޮރޯނާ ވައިރަހުގެ ހަ ކޭސްއެއް ރިޕޯޓް ކޯށްފަ އެވެ. ދެ ވަނަ ޑިވިޝަނުން އެލްޗޭގެ ފޯވަޑް ޖޮނަތަސް ވަނީ ޕޮޒިޓިވް ވެފަ އެވެ.\nބައެއް ކުލަބުތަކުން ވަނީ އަމިއްލައަށް އިސްނަގައިގެން ކުޅުންތެރިން ޓެސްޓް ކޮށްފަ އެވެ. އޭގެ ފަހުން ލަލީގާއިން ވަނީ ފުރަތަމަ ޑިވިޝަނާއި ދެ ވަނަ ޑިވިޝަންގެ ޓީމުތަކުގެ ހުރިހާ ކުޅުންތެރިން ޓެސްޓް ކުރާނެ ކަމަށް ބުނެފަ އެވެ. އެއީ 42 ޓީމެވެ.\n"އަހަންނަށް ހީނުވޭ އެއީ ޒިންމާދާރު ކަމެއް ހެނެއް، މާބޮޑަށް އުނދަގޫ ހާލަތުގައި ތިބި މީހުން އެބަތިބި، އެ މީހުންގެ ޓެސްޓްތައް ހެދުން މަގުފަހި ކުރިއްޔާ މާ ރަނގަޅު ވާނެ،" ރުބިއަލެސް ވިދާޅުވިވެ. "އެކަމަށް މާބޮޑަށް ބޭނުންވާ މީހުން އެބަތިބި."\nލީގް ހުއްޓާލުމުން މާލީ ގޮތުން ކުރިމަތިވާނެ ބޮޑު ގެއްލުމުން ސަލާމަތް ވުމަށްވެސް ލީގް ފުރިހަމަކޮށް ނިންމާލަން ޖެހޭނެ ކަމަށް ރުބިއަލެސް ވިދާޅުވި އެވެ. ލަލީގާއިން އަންދާޒާ ކޮށްފައި ވަނީ ލީގް ހުއްޓާލައިފިނަމަ 700 މިލިއަން ޑޮލަރުގެ ގެއްލުން ވާނެ ކަމަށެވެ.\n"ބައެއް ކުލަބުތައް އެބަހުރި ލަލީގާއިން ލިބޭ ސްބްސިޑީޒްއަށް ބަރޯސާވެގެން ތިބޭ ކުލަބުތައް، އެފަދަ ކުލަބުތައް ސަލާމަތް ކުރުމަށްޓަކައި ލީގް ފުރިހަމަ ކޮށް ނިންމާލަން ޖެހޭ،" ރުބިއަލެސް ވިދާޅުވި އެވެ. "އެ ކުލަބުތަކަށް ލިބެންޖެހޭ ސްބްސިޑީން އެންމެ ޕެނީއެއްވެސް އުނި ނުވެ ދެވޭނެ ގޮތަކަށް ވިސްނަން ޖެހޭ."


SunOnline: Raajjeygai level2ge cricket coaching course eh hingany\nރާއްޖޭގައި ލެވެލް 2ގެ ކްރިކެޓް ކޯޗިންގް ކޯހެއް ހިންގަނީ\nޢަބްދުﷲ އައިމަން 07 Nov 2019, 23:39\nރާއްޖޭގެ ކުރިކެޓު ކޯޗުންނާއި އަމްޕަޔަރުން ތަމްރީން ކުރުމަށް މިއަދު އިންޑިއާއިން އައި ކޯޗިންގް ޓީމު --- ފޮޓޯ// އިންޑިއަން އެމްބަސީ\nމިއަހަރުގެ ތެރޭގައި އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެއަށް ކުރެއްވި ދަތުރުފުޅުގައި ދެގައުމުގެ ދެމެދުގައި ވެވުނު އެއްބަސްވުންތަކުގެ ދަށުން، އިންޑިއާއިން ރާއްޖޭގެ ކްރިކެޓު ކުރިއެރުވުމަށްޓަކައި އެހީތެރިވުމުގެ މަސައްކަތް ފަށައިފިއެވެ.\nރާއްޖޭގައި ހުންނަ އިންޑިއާ އެމްބަސީން ނެރުނު ބަޔާނެއްގައި ބުނީ ރާއްޖޭގެ އަންހެން އަދި ފިރިހެން ގައުމީ ކްރިކެޓް ޓީމަށް އިންޑިއާގައި ޓްރެއިނިން ކޭމްޕު ހިންގައިދިނުމަށާއި އަމްޕަޔަރުން ތަމްރީނުކުރުމުގެ ހަރަކާތްތަކެއްވެސް ހިންގަން ހަމަޖެހިފައިވާ ކަމަށެވެ.\nރާއްޖެއަށް ކުރިކެޓުގެ ރޮނގުން އެހީތެރިކަން ފޯރުކޮށްދިނުމަށް ބޭނުންވާ މަގުޗާޓެއް އެކުލަވާލުމުގެ މަސައްކަތް ކޮށްފައިވަނީ ބޯޑް އޮފް ކޮންޓްރޯލް ފޯރ ކުރިކެޓް އިން އިންޑިއާ (ބީސީސީއައި)ގެ ފަރާތުންނެވެ. އެގޮތުން ކޯޗުންނާއި އަމްޕަޔަރުން ތަމްރީނުކުރުމުގެ ކޯސްތަކެއް ހިންގުމަށް ބީސީސީއައިގެ ޓީމެއް މިއަދު ވަނީ ރާއްޖެ އައިސްފައެވެ.\nއޭގެ ތެރޭގައި ކުރީގެ އިންޑިއާގެ ގައުމީ ޓީމަށް ވަން ޑޭ އިންޓަނޭޝަނަލް ކުރިކެޓާއެއްގެ ގޮތުގައި ކުޅުނު ސުޖިތު ސޯމަސަންދުރަ ވަނީ ރާއްޖޭގައި ކޯޗުންނާއި އަމްޕަޔަރުން ތަމްރީނުކުރުމަށް ރާއްޖެ އައިސްފައެވެ. އޭނާއާއެކު ބޯލިންގް، ބެޓިންގް، ވިކެޓް ކީޕިންގް، ފީލްޑިންގް، ބަޔޯމެކޭނިކްސް (ވީޑިއޯ ޕާފޯމެންސް އެނަލިސްޓް)، ފިސިއޯތެރަޕިސްޓް އެންޑް ސްޓްރެންގްތެނިންގްގެ އިތުރުން ކޮންޑިޝަނިންގަށް ހާއްސަ ކޯޗުންވެސް ވަނީ އައިސްފައެވެ.\nއިންޑިއާގެ ކޯޗުންނާއެކު ރާއްޖޭގައި ބާއްވާ ކުރިކެޓް ކޯޗިންގް ލެވެލް ދޭއްގެ ކޯސް ކުރިއަށް ގެންދިއުމަށް ހަމަޖެހިފައިވަނީ، މި މަހުގެ އަށްވަނަ ދުވަހުން ފެށިގެން 14 ވަނަ ދުވަހުގެ ނިޔަލަށެވެ. ޖުމުލަ 25 ކޯޗުންނާއެކު ފަށާ މި ކޯސް ހެންވޭރު ދަނޑުގައި ކުރިއަށް ގެންދިއުމަށް ހަމަޖެހިފައިވާ އިރު އެ ކޯސް ނިންމުމަށްފަހު އަމްޕަޔަރުން ތަމްރީނުކުރުމުގެ އެއް ހަފްތާގެ ކޯހެއްވެސް ހިންގާނެއެވެ.\nރާއްޖޭގައި ކުރިކެޓު ކުރިއެރުވުމަށް ސްޓްރެޓެޖިކް ޕްލޭނެއް ހެދުމަށްޓަކައި ބޭނުންވާ އެސެސްމެންޓެއް ހެދުމުގެ މަސައްކަތް ކުރުމަށް މި އަހަރުގެ ތެރޭ ކްރިކެޓް ބޯޑުގެ ސީނިއާ އޮފިޝަލް އަދި ކުރީގެ ކުޅުންތެރިޔާ ސަބާ ކަރީމް އާއި އިންޑިއާ ގައުމީ ކްރިކެޓް ޓީމުގެ ފީލްޑިން ކޯޗު އަބޭ ޝަރްމާ ރާއްޖެ އައެވެ. އެ ދަތުރުގައި ރާއްޖޭއަށް ކްރިކެޓުން ކުރިއަށް ދާން ބޭނުންވާނެ ކަންކަން ދިރާސާކުރި އިރު، ސަރުކާރުގެ އިސްވެރިންނާވެސް ބައްދަލުކުރިއެވެ.


މިއަހަރު އަލަށް ހުޅުވިގެން ދާނީ4ރިސޯޓު: ޓޫރިޒަމް މިނިސްޓަރ މިއަހަރު އަލަށް ހުޅުވިގެން ދާނީ4ރިސޯޓު: ޓޫރިޒަމް މިނިސްޓަރ\nމިއަހަރު އަލަށް ހުޅުވިގެން ދާނީ4ރިސޯޓު: ޓޫރިޒަމް މިނިސްޓަރ\nރާއްޖޭގެ ރިސޯޓެއް- ފޮޓޯ- ވިޒަޓު މޯލްޑިވްސް\nކޯވިޑް-19 އާއި ގުޅިގެން ރިސޯޓުތައް ތަރައްޤީކުރުމުގެ މަޝްރޫޢުތަކަށްވެސް ހުއްޓުމެއް އައުމުން، މިއަހަރުތެރޭ ރާއްޖޭގައި އަލަށް ހުޅުވިގެން ދާނީ4ރިސޯޓުކަމަށް ޓޫރިޒަމް މިނިސްޓަރ އަބްދުﷲ މަޢުސޫމް ވިދާޅުވެއްޖެއެވެ.\nފާއިތުވި ދެއަހަރު ދުވަހުގެ ތެރޭގައި ރާއްޖޭގެ ފަތުރުވެރިކަމުގެ ދާއިރާއިން ހޯދާފައިވާ ކުރިއެރުންތަކާއި ކުރިއަށް ރޭވިފައިވާ ކަންކަމާއި ގުޅޭގޮތުން ޕީއެސްއެމް ނިއުސް އާއި ވާހަކަފުޅު ދައްކަވަމުން ޓޫރިޒަމް މިނިސްޓަރ އަބްދުﷲ މަޢުސޫމް ވިދާޅުވީ، މިއަހަރަށް ސަރުކާރުން 12 ރިސޯޓު ހުޅުވުމަށް އަމާޒުކޮށްފައިވީ ނަމަވެސް ކޯވިޑް-19 އާއި ގުޅިގެން މުޅި ދުނިޔެއަށްވެސް އައި އިޤްތިސާދީ ލޮޅުންތަކާއި އެކު ރާއްޖޭގައި ތަރައްޤީކުރަން ފަށާފައިވާ ރިސޯޓުތަކުގެ މަސައްކަތްތައްވެސް މަޑުޖެހުނު ކަމަށެވެ.\n" 12 ރިސޯޓު ހުޅުވުމަށް އަމާޒްކޮށްފައި އޮތް، އެކަމަކު އެނގިވަޑައިގަންނަވާނެ ރިސޯޓު ކޮންސްޓްރަކްޝަން ހުއްޓުމަކަށް އަންނާނެ ދަތުރުފަތުރު ހުއްޓުމަކަށް އައުމުން، އަޅުގަނޑުމެން މިހާރު މިބަލަނީ މިއަހަރު ހުޅުވޭނީ4ރިސޯޓުކަމަށް، މިހާރު2ރިސޯޓު ހުޅުވިއްޖެ، އަދި އަހަރުގެ ކުރިއަށް އޮތްތާގައި2ރިސޯޓު ހުޅުވޭނެ،" މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ އަންނަ އަހަރުވެގެން ދާނީ ރާއްޖޭގެ ފަތުރުވެރިކަމުގައި ފާހަގަކޮށްލެވޭ އަހަރެއްގެ ގޮތުގައި ކަމަށެވެ. ސަބަބަކީ މިހާރު ހުއްޓިފައި ހުރި ގިނަ މަސައްކަތްތަކެއް މިހާރު ފެށިފައިވާތީ ކަމަށް މިނިސްޓަރ ވިދާޅުވިއެވެ.\nމިނިސްޓަރ މަޢުސޫމް ވަނީ ކޯވިޑް-19 ގެ ހާލަތުގައިވެސް ރާއްޖޭގެ ފަތުރުވެރިކަމުގެ ސިނާއަތުން ހޯދާފައިވާ ކުރިއެރުންތައް ފާހަގަކޮށްފައެވެ. އަދި މި ކާމިޔާބީ ހާސިލްކުރެވުނީ ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކުން ގުޅިގެން ކުރަމުންދާ މަސައްކަތްތަކުގެ ސަބަބުންކަންވެސް މިނިސްޓަރ ފާހަގަކުރެއްވިއެވެ.


ޫUngoofaaru Regional Hospitalugai Dental X-ray ge Khidhumai Fashaifi | Ungoofaaru\nބަނޑޭރިގަނޑު/ޚަބަރު/އުނގޫފާރު ރީޖަނަލް ހޮސްޕިޓަލުން ޑެންޓަލް އެކްސްރޭގެ ޚިދުމަތް ދޭން ފަށައިފި\nމުނާޒު މުޙައްމަދު 22 ފެބްރުއަރީ 2020\n1 166 މިނެޓެއް ނުވަނިސް ކިޔާލެވޭ\nއުނގޫފާރު ރީޖަނަލް ހޮސްޕިޓަލުން ޑެންޓަލް އެކްސްރޭގެ ޚިދުމަތް ދޭން ފަށައިފިއެވެ. މެދުކެނޑުމަކަށް ފަހު އެ ހޮސްޕިޓަލުން އަނެއްކާވެސް ފަށާފައިވާ މި ޚިދުމަތައް މިއަދުން ފެށިގެން އެޕޮއިންޓްމެނެްޓު ހެއްދޭނެއެވެ.\nޑެންޓަލް އެކްސްރޭ ނުވަތަ ޑެންޓަލް ރޭޑިއޮގްރާފީ އަކީ ދަތްތަކަށް ދިމާވެފައިވާ މައްސަލަތައް ބޭރުފުށުން ފެންނަނަން ފެށުމުގެ ކުރިން ދެނެގަތުމަށް ކުރާ ސްކޭނެކެވެ. އޭގެ ސަބަބުން ދަތްތަކަށް ދިމާވާ މައްސަލަތަކަށް އޭގެ އެންމެ ކުރީކޮޅުގައި ފަރުވާ ހޯދުމަށް މަގުފަހިވެގެން ދާނެއެވެ.\nއުނގޫފާރު ރީޖަނަލް ހޮސްޕިޓަލުން ރ.އަތޮޅާ އެކު4އަތޮޅެއްގެ ރައްޔިތުން ޚިދުމަތް ހޯދަމުން އަންނަ އިރު ސަރުކާރުން ވަނީ މި ހޮސްޕިޓަލު ޓާޝިއަރީ ފެންވަރަށް ތަރައްޤީ ކުރުމަށް ނިންމާފައެވެ. އުނގޫފާރު ރީޖަނަލް ހޮސްޕިޓަލަކީ މާލެ ފިޔަވާ ރާއްޖޭގައި2ވަނަ އަށް އެންމެ ގިނަ ބަޔަކު ޚިދުމަތް ހޯދާ ހޮސްޕިޓަލުކަން ފާހަގަކޮށްލަން ޖެހެއެވެ.\nޔޫއާރްއެޗް އަށް ގިނަ ޚިދުމަތްތަކެއް މި އަހަރު ވެސް ތައާރަފުކުރުމަށް ބަޖެޓު ކުރެވިފައި ވާއިރު އެ ހޮސްޕިޓަލުން މަޢުލޫމާތު ދޭ ގޮތުގައި އަލަށް ފެށުމަށް ތައްޔާރުވަމުންދާ ސީޓީ ސްކޭންގެ ޚިދުމަށް އަންނަ މާރޗް މަހު ތެރޭގައި ފެށޭ ވަރު ވާނެއެވެ.\nމުޅި ރާއްޖޭގައި ފަށާ "ހޭވައްލާ" ޕްރޮގުރާމް އިފްތިތާހު ކުރުމުގެ ރަސްމީ ޖަލްސާ އުނގޫފާރުގައި\nލޮކްޑައުންއާ ގުޅިގެން ޔޫއާރްއެޗް އިން ޚިދުމަތްދޭ ގޮތަށް ބޮޑެތި ބަދަލުތަކެއް


ހއ. ގައި އަޅާ އެއާޕޯޓު އެޅުމަށް އެންމެ ރަނގަޅީ ކޮން ރަށެއްތޯ އަލުން ބަލަން ޖެހޭ: މުހައްމާ — Ihavandhoo.com\n21 ނޮވެމްބަރު 20180ޢަބުދުﷲ ޙަމީދު\nހއ. މާފިނޮޅުގައި އެޅުމަށް ނިންމާފައިވާ އެއާޕޯޓަކީ ހއ. ގައި އެއަޕޯޓެއް އަޅާނަމަ، އެކަން ކުރުމަށް އިގުތިސޯދީ ގޮތުން އެންމެ ރަނގަޅު ރަށް ތޯ އަލުން ބަލާ ވިސްނުމަށް އިހަވަންދޫ ދާއިރާގެ މަޖިލިސް މެމްބަރ މުޙައްމަދު ޢަބުދުﷲ ގޮވާލައްވައިފިއެވެ.\n2019 ވަނަ އަހަރަށް ލަފާކުރާ ބަޖެޓް ބަހުސްގައި ވާހަކަދައްކަވަމުން އިހަވަންދޫ ދާއިރާގެ މެމްބަރު މުހައްމަދު އަބުދުﷲ (މުހައްމާ) ވިދާޅުވީ މާފިނޮޅަކީ ހއ. ގައި އޮތް ވަރަށް ރީތި ރަށެއް ކަމަށާއި އެރަށަކީ ފަތުރުވެރިކަން ތަރައްގީކުރުމަށް ވަރަށް ރަނގަޅު ރަށެއްކަމަށް މުހައްމާ ވިދާޅުވެ، މުހައްމާ ވިދާޅުވީ އެއަތޮޅުގައި އެއާޕޯޓް އަޅަން ނިންމާފައިވަނީ އެންމެ ރަނގަޅު ތަނުގައި ތޯ ބެލުމަށް ދެވަނަ ވިސްނުމަކަށް ދާން ޖެހޭ ކަމަށެވެ. "އިގްތިސޯދީގޮތުން މާފިނޮޅުގަތޯ އެއާޕޯޓު އަޅަންވީ، ނޫނީ ހުވަހަންދޫގަ ތޯ، ނޫނީ މޮޅަދޫގަ އެޅީމަތޯ އެންމެ ރަނގަޅު ވެގެންދާނީ" ބަލަން ޖެހޭ ކަމަށް މުހައްމާ ވިދާޅުވިއެވެ.\nއެއާޕޯޓެއް އަޅާއިރު މުޅި އަތޮޅުގެ ރައްޔިތުންނަށް ރަނގަޅު ވާނެ ގޮތަކަށް ނޫނީ އެއާޕޯޓެއް އެޅުން ރަނގަޅު ނޫންކަމަށް ވިދާޅުވެ، އެންމެ ރަށެއްގެ މަސްލަހަތައްޓަކައި އެއާޕޯޓު އެޅުމަކީ އެއްގޮތަކަށްވެސް ކޮށްގެން ވާނެ ކަމެއް ނޫންކަމަށް މުހައްމާ ވިދާޅުވިއެވެ.\nއަދި ހއ. އަތޮޅުގައި އެއާޕޯޓް އެޅިގެންދާއިރު އެއާޕޯޓްގެ ނަން އިހަވަންދިޕޮޅުއެއާޕޯޓުގެ ނަމަށް ބަދަލުވެގެން ދިއުމަކީވެސް މުހިންމުކަމެއް ކަމަށް މުހައްމާ ވިދާޅުވި އެވެ.\nމޮޅަދޫއަކީ އެއާޕޯޓެއް އަޅަން ބޭނުންވާ ވަރަށް ބިން ބޮޑު ތަނަވަސް ރަށެއް ކަމަށާއި އެހެންވުމުން އެއާޕޯޓް އެޅުމަށް އެންމެ ރަނގަޅު ރަށެއްކަމަށް މޮޅަދޫ ދެކިލައްވާ ކަމަށް މުހައްމާ ވިދާޅުވިއެވެ. 2019 ވަނަ އަހަރަށް ލަފާކުރާ ބަޖެޓް ބަހުސްގައި ވާހަކަދައްކަވަމުން މުހައްމާ ވަނީ އެބޭފުޅާ ތަމްސީލު ކުރައްވާ މޮޅަދޫ، މާރަންދޫ އަދި އިހަވަންދޫ އަށް އަންނަ އަހަރުގެ ބަޖެޓުގައި ހިމެނުމަށް ފެންނަ ކަންތައްތަކެއް ވިދާޅުވެދެއްވާފައެވެ.


Joorimanaage bodethi adhadhu thakaa eku pesticides bill Majileehah\nފޮޓޯ: ހިއުމަން ރައިޓްސް ވޮޗް\nޖޫރިމަނާގެ ބޮޑެތި އަދަދުތަކާއެކު ޕެސްޓިސައިޑްސް ބިލް މަޖިލީހަށް ފޮނުވައިފި\nދެމެހެއްޓެނިވި ދަނޑުވެރިކަން ކުރިއަރުވަން ރައްޔިތުންގެ މަޖިލީހަށް މިއަދު ހުށަހެޅި ޕެސްޓިސައިޑްސް ބިލުގައި ބޮޑެތި ޖޫރިމަނާގެ އަދަދުތައް ހިމަނައިފި އެވެ.\nސަރުކާރުން މަޖިލީހަށް ފޮނުވި ބިލު ގާނޫނަކަށް ވުމުން އެ ގާނޫނާ ހިލާފަށް އަމަލު ކުރާ ފަރާތްތަކަށް 5000 ރުފިޔާ އާއި 100،000 ރުފިޔާއާ ދެމެދުގެ ޖޫރިމަނާ އަންނާނެ އެވެ.\nއޭގެ އިތުރުން ޕެސްޓިސައިޑް ބޭނުންކުރުމުގައި އާންމު ސިއްޙަތާއި، ތިމާވެއްޓަށް ގެއްލުން ލިބޭ ގޮތަށް ކުރާ އަމަލުތައް ބަލައި ފިޔަވަޅު އެޅުމާއި، ޕެސްޓިސައިޑާ ގުޅޭ ސިޔާސަތުތަކާއި، އުސޫލުތައް ބަޔާންކުރުމަށްޓަކައި ގާނޫނީ އޮނިގަނޑެއް އޮތުން މުހިއްމު ކަމަށް ސަރުކާރުން ދެކެ އެވެ.\nއެ ބިލު ގާނޫނާކަށް ވުމުން ޕެސްޓިސައިޑާ ބެހޭ ކަންތައްތައް އެންމެ ރަނގަޅު ފެންވަރެއްގައި ބެލެހެއްޓުމަށްޓަކައި ޒިންމާވާނެ ޕެސްޓިސައިޑާ ބެހޭ ޔުނިޓެއް ފިޝަރީޒް އެންޑް އެގްރިކަލްޗާ މިނިސްޓްރީގެ ދަށުން އެކުލަވާލާނެ އެވެ.\nގާނޫނުގައި އެ ޔުނިޓުގެ ޒިންމާތައް ބަޔާން ކުރެވޭނެ އެވެ. އަދި ޕެސްޓިސައިޑުގެ ސަބަބުން ދިމާވެދާނެ ނުރައްކަލަކުން ރައްކާތެރިކުރުމުގެ ގޮތުން އަޅަންޖެހޭ ސަލާމަތީ ފިޔަވަޅުތައް ކަނޑައަޅައި ތަންފީޒު ކުރުމަށް، ޕެސްޓިސައިޑް ތަހްލީލު ކުރުމަށްޓަކައި ރަސްމީ ލެބޯޓަރީތައް ގާއިމް ކުރާނެ އެވެ.\nޕެސްޓިސައިޑްގެ ވިޔަފާރި މޮނިޓަކޮށް ކަމާގުޅޭ ތަފާސްހިސާބު އެއްކޮށް އިވެލުއޭޓްކުރުމާ ބެހޭ ކަންކަމާއި ގުޅޭ ތަފްސީލުތައް ވެސް ގާނޫނުގައި ބަޔާން ކުރެވޭނެ އެވެ.\nދަނޑުވެރިކަމަށް ބޭނުން ކުރާ ޕެސްޓިސައިޑް ނުވަތަ ތަފާތު ކެމިކަލުގެ ސަބަބުން ކެންސަރާއި އެހެނިހެން ނުރައްކާތެރި ބަލިތަކަށް މަގުފަހިވާ ކަމަށް ސައިންސްގެ ބައެއް ދިރާސާތަކުން ދައްކަ އެވެ.\nދަނޑުވެރިކަން މަޖިލިސް ރައީސް އޮފީސް


STO in minimum wage ah amalu kuran fashaifi, aharaku 14 million haradhu vaane - One Online\nއެސްޓީއޯއިން މިނިމަމް ވޭޖަށް އަމަލުކުރަން ފަށައިފި، އަހަރަކު 14 މިލިއަން ހަރަދުވާނެ\nސްޓޭޓް ޓްރޭޑިން އޯގަނިޒޭޝަން (އެސްޓީއޯ) އިން މިނިމަމް ވޭޖަށް އަމަލު ކުރަން ފަށައިފިއެވެ.\nއެސްޓީއޯއިން މިރޭ ކުރި ޓްވީޓެއްގައި މި މަހުން ފެށިގެން މުވައްޒަފުންނަށް މުސާރަ ދޭނީ މިނިމަމް ވޭޖްގެ މިންގަނޑަށް ފެތޭ ގޮތަށް ކަމަށެވެ. އަދި މިނިމަމް ވޭޖުގެ ގޮތުގައި ކަނޑައަޅާފައިވާ މުސާރަތައް ދިނުމަށް އެ ކުންފުނިން އަހަރަކު 14 މިލިއަން ރުފިޔާ ހަރަދު ކުރަން ޖެހޭނެ ކަމަށެވެ.\nމިނިމަމް ވޭޖަށް އަމަލު ކުރުމަށް ކަނޑައަޅާފައިވަނީ އަންނަ ޖެނުއަރީ މަހުގެ އެއް ވަނަ ދުވަހުން ފެށިގެންނެވެ. މި މަހުން ފެށިގެން އެސްޓީއޯއިން މިނިމަމް ވޭޖަށް އަމަލު ކުރަން ފެށުމުން، އެކުންފުންޏަކީ މިނިމަމް ވޭޖަށް އަމަލު ކުރަން ފެށި ސަރުކާރުގެ ފުރަތަމަ ކުންފުންޏެވެ.\nމިނިމަމް ވޭޖެއް ކަނޑައެޅުމަކީ ރައީސް އިބްރާހީމް މުހައްމަދު ސޯލިހުގެ ރިޔާސީ ވައުދެކެވެ. ފުރަތަމަ ފަހަރަށް ރާއްޖޭގައި މިނިމަމް ވޭޖެއް ކަނޑައަޅައި އެކަން އިއުލާންކުރީ މިދިޔަ މަހުގެ އަށް ވަނަ ދުވަހު އިކޮނޮމިކް މިނިސްޓަރު ފައްޔާޒު އިސްމާއީލެވެ.\nމިނިމަމް ވޭޖްގެ ދަށުން ކުދި ފަންތީގެ ވިޔަފާރިތަކަށް ކަނޑައެޅި އަދަދަކީ ގަޑިއިރަކަށް 21.63 ރުފިޔާގެ މަގުން މަހަކަށް 4،500 ރުފިޔާއެވެ. އަދި ބޮޑެތި ވިޔަފާރިތަކަށް ލަފާދިން އަދަދު ދަށްކޮށް ކަނޑައެޅި އަދަދަކީ 8،000 ރުފިޔާއެވެ.\nޕްރައިވެޓް ސެކްޓާގެ މެދު ފަންތީގެ ވިޔަފާރިތަކަށް ގަޑިއިރަކަށް 33.65 ރުފިޔާގެ ނިސްބަތުން މަހެއްގެ މައްޗަށް 7,000 ރުފިޔާ ދިނުމަށެވެ. އަދި ޕަބްލިކް ސެކްޓަރުގައި ހަ ގަޑިއިރު މަސައްކަތްކުރާ ދާއިމީ މުވައްޒަފުންނަށް މަހަކަށް 7،000 ރުފިޔާ ނުވަތަ ހަ ގަޑިއިރަށްވުރެ މަދުން މަސައްކަތްކުރާ ފަރާތްތަކަށް ގަޑިއިރަކަށް 33.65 ރުފިޔާގެ މަގުން ދިނުމަށެވެ.\nމިނިމަމް ވޭޖް ކަމަށް ބަލާފައިވަނީ ވަޒީފާގެ އެއްބަސްވުމުގެ ދަށުން ލިބޭ ފިކްސްޑް އެލަވަންސް އަށެވެ. އޭގެ ތެރޭގައި ފުޑް އެލަވަންސް، ރޯދަ މަހުގެ އިނާޔަތް، އިތުރުގަޑީގެ ފައިސާ، ސާވިސް ޗާޖް ކަހަލަ އިންކައިންޑް ބެނެފިޓްސް ނުހިމެނޭނެއެވެ.\nގުޅޭ ޓެގު އެސްޓީއޯ އެންމެ ކުޑަ މުސާރަ މިނިސްޓްރީ އޮފް އިކޮނޮމިކް ޑިވެލޮޕްމަންޓް މިނިސްޓަރު ފައްޔާޒް އިސްމާއިލް


UN ge raajjeyge office hunna imaarathuge kurimatheegai idhikolhu ge himeyn ihuthijaajeh!\nއދ.ގެ ރާއްޖޭގެ އޮފީސް ހުންނަ އިމާރާތުގެ ކުރިމަތީގައި އިިދިކޮޅުގެ ހިމޭން އިހުތިޖާޖެއް!\nދިވެހިރާއްޖޭގައި ހުންނަ އދ.ގެ މައި އޮފީސް ހުންނަ އިމާރާތުގެ ކުރިމަތީގައި އިދިކޮޅު ޕްރޮގްރެސިވް ކޯލިޝަނުން އިހުތިޖާޖެއްކޮށްފިއެވެ.\nދުނިޔޭގެ އިންސާނީ ހައްޤުގެ ދުވަހާއި ގުޅުވައިގެން އިދިކޮޅު ޕީޕީއެމް އަދި ޕީއެންސީ ގުޅުގެން ބޭއްވި ހިމޭން އިހުތިޖާޖަކީ މަނީ ލޯންޑްރިންގގެ ކުށް ސާބިތުވެ ފަސް އަހަރުގެ ޖަލު ހުކުމެއް ތަންފީޒުކުރަމުން ގެންދާ ކުރީގެ ރައީސް އަބްދުﷲ ޔާމީންގެ އިންސާނީ ހައްޤަށް އަރައިގަނެފައިވާތީ ބޭއްވި އިހުތިޖާޖެއްކަމަށް ޕީޕީއެމް އިން މައުލޫމާތު ދެއްވައެވެ.\n"މީގެ އެންމެ މުހިންމު ބޭނުމަކީ ރައީސް ޔާމީނަށް ނުހައްޤުން ވަރަށް އަނިޔާވެރިކޮށް ހިތުމުގެ ސަބަބުން އެމަނިކުފާނުގެ އިންސާނީ ހައްޤުތައް ވަރަށް ބޮޑަށް ނިގުޅައިގަނެފައިވާތީ އެކަން މިއަދުގެ މުނާސަބަތުގައި ރާއްޖޭގެ ހުރިހާ ފަރާތަކަށް އަދި އިންޓަނޭޝަނަލް މީޑިއާގެ ސަމާލުކަމަށް ގެނައުން" ހީނާ ވޮއިސްއަށް މައުލޫމާތު ދެމުން ވިދާޅުވިއެވެ.\nމި ފަރާތްތަކުން ދަނީ ލޯމަތީގައި ފޮތިގަނޑު އަޅައިގެން ތިބެ، ރައީސް ޔާމީނަށް އިންސާފު ހޯދައިދިނުމަށާއި މި ސަރުކާރަށް ފާޑުކިޔައި އިނގިރޭސިބަހުން ލިޔެފައިވާ ގަނޑުތަކެއް ހިފައިގެން އެ ސަރަހައްދުގައި ހަަރަކާތްތެރިވަމުންނެވެ. މި ފަރާތްތަކުން ތިބީ އިމާރާތުގެ ކުރިމަތީގައިވާ ޖެޓީ ސަރަހައްދުގައެވެ.\nދުވަހަކުވެސް ސިޔާސީ ބޭނުމަކަށް ފުލުހުން ބޭނުން ނުކުރަން: ޑރ.ވަހީދު02 weeks ago\nޝުޖާއު މާސްކު ނޭޅުމުން ޖޫރިމަނާގެ ބަދަލުގައި ފުލުހަށް ހާޒިރުކުރުމަށް ޗިޓުފޮނުވައިފި 12weeks ago\nއެމެރިކާގައި ޓިކްޓޮކް އަދި ވީޗެޓް ޑައުންލޯޑްކުރުން މަނާކުރަނީ014 minutes ago


އޯގާވީ ހިތަކުން…13 | Esfiya - Dhivehi Vaahaka Site\n”ލެޓްސް މޫވް…” ޒަލަފް ބުންޏެވެ. އޭރު ޒަލަފްގެ ވާހަކަ ތަކުން ރޫޔާ ހަމައަކަށް އެޅުނެވެ. އެކަމާމެދު ވިސްނިވަރަކަށް ޒަލަފް ބުނިހެން އިތުރަށް ހާސްވެ ކަންބޮޑުވުން ނޫންކަމެއް ނުވާނެއެވެ. ރޫޔާ ބެންޗުން ތެދުވަމުން ހިނިތުންވެލިއެވެ. ޒަލަފް އޭނައާއެކު ވާނެނަމަ ހާސްވެ ކަންބޮޑުވާ ވަރުގެ ކަމަކާ ދިމާނުވާނެއެވެ. ޒަލަފްގެ ލާނެތް ވާހަކަތަކާއި ސަކަ މިޒާޖުން ހިތަށް ފިނިކަން ގެނެސްދެއެވެ.\n”ޔޫން…” ދުރުގައި ކުޅެން ހުރި ލުޔޫންއަށް ޒަލަފް ގޮވާލިއެވެ. ޒަލަފްގެ އަޑުއިވުމާއެކު ލުޔޫން ދުވެލާފައި އައެވެ. އޭރު އެދޮން މޫނުގައި ކުދި ދާތިކިތައް ހަރުލާފައި ވެއެވެ. އަވަސް ނޭތާތަކެއް ލަމުން ދިޔައިރު މޫނުމަތިން ފެންނަނީ ވަރުބަލިކަމެވެ. ރޫޔާ އަތްދަބަހުން ޓިޝޫއެއް ނަގަމުން ލުޔޫންގެ މޫނުގައި ވިދަވިދާ ހުރި ދާތިކިތައް ފޮހެލިއެވެ. އަދި ފުއްޕާލާފައިވާ ކޮލުގައި މަޑުން ފިރުމާލާފައި ހިންދެމިލިއެވެ.\n”އަވަހަށް ހިނގާ ދާން، މިހާރު އިރުއޮއްސެން ކައިރިވެއްޖެ….” ޒަލަފް ގަޑި ބަލައިލަމުން ބުނެލިއެވެ. ”ނޫން އަދި އިރުކޮޅެއް ފަހުން ދާނީ…” ލުޔޫން ހަށަން ބަނދެލަމުން ތުންފިއްތާލިއެވެ. އޭނަ ދާން ބެނުންނުވާކަން ވެސް އަންގާލިއެވެ. ބޮޑާހާކަން ކުޑަކޮށް ހަޅޭއްވެސް ލަވައިގަތެވެ.\n”ދެނަމާދު ދޭތެރޭގައި ކުޑަކުދިން ބޭރުގައި އުޅޭކަށް ނުވާނެ، އެއީ ގޯސްޓުން އަންނަ ވަގުތު، ޓެޑިހާ ލޯބި ކުއްޖަކު ފެނުނީމަ އެމީހުން ބޭނުންވާނެ ކާލަން…” ޒަލަފް ދެލޯބޮޑުކޮށްލަމުން ބަރުއަޑަކުން ބުނެލިއެވެ. ޒަލަފްގެ ޖުމްލަ އަޑުއިވޭއިރަށް ލުޔޫން ހަޅޭއްލަވައި ގަންނަމުން ރޫޔާގެ ގައިގައި ބައްދާލިއެވެ. އެވަގުތު ރޫޔާ އަރިއަޅާލުމުން ނުވެއްޓުނީ ކިރިޔާއެވެ. ޒަލަފްގެ ރޫޔާގެ އަތުގައި ހިފަހައްޓަމުން ދެފަރާތަށް ބޯހޫރާލިއެވެ. ”ތިވަރުން ދަންޏާ ވައިރޯޅިއާއެކު އުދުހިގެންވެސް ހިނގައިދާނެއެއްނު….” ޒަލަފް ރޫޔާއާއި ކައިރިއަށް ޖެހިލަމުން ވައިއަޑަކުން ބުނެލިއެވެ.\n”ޔޫން ބިރުގަނެއްޖެ، ރުޅި….” ލުޔޫން ހުރީ ބާރަކަށް ރޫޔާގެ ގައިގައި ހިފަހައްޓައިގެންނެވެ. ”ދޮންބެ ދޮގު ހަދަނީ…. ޤުރުއާން ކިޔަވާ ބަސްއަހާ ކުދިންނާ ގޯސްޓުން ކައިރިނުވާނެ….” ލުޔޫން ބިރުން ހުރިވަރު މޫނުމަތިން ފާޅުވެއެވެ. ބޮޑު ދެލޮލުގައި ވަނީ ސިހުމެވެ.\nރޫޔާއަށް ގެއަށް އާދެވުނީ ހަގަޑި ވިހިވީ ފަހުންނެވެ. ”ކޮން އިރެއް ރޫޔާ އަންނާނެ އިރެއްގެ އިންތިޒާރުގަ އިންނަތާ، ފަސްގަޑި ބައިގަ އަންނާނަމޭ ބުނި މީހާއަށް ތިއާދެވުނީ ހަޔެއްވެސް ޖެހިފަހުން، މީގެ ފަހުން ތިއެކުވެރިންނާއެކު ބޭރަށް ގޮސްގެން ނުވާނެ….” ޓީވީ ބަލަން އިން މައިމޫނާއަށް ރޫޔާ ފެންނައިރަށް ސޯފާއިން ތެދުވެލިއެވެ. އޭނަގެ އަޑުގައި ވަނީ ރުންކުރުކަމެވެ. ބަނޑުހައިވެފައިވާކަން އިއުލާން ކުރަން ފެށުމުން މައިމޫނާ ބަނޑުގައި ފިރުމާލިއެވެ. ހައިވެގެން ގޮސް އޭނަ މަރުވަނީއެވެ.\n”މިހުރީ ހެދިކާ….” މަންމަ ފެނުމާއެކު ރޫޔާ ފުންނޭވާއެއް ލިއެވެ. މަންމަގެ މޫނުމަތިން ރުޅީގެ އަސަރެއް ނުފެނެއެވެ. ޒަލަފް ބުނިހެން މަންމައަށް އަޑު ނީވުނީކަން ޔަޤީނެވެ. އެހެންނޫންނަމަ މަންމަގެ ހޫނަ އެތިފަހަރެއް އަމާޒުވީހެވެ. ރޫޔާއަށް ލިބުނީ ބޮޑު އުފަލެކެވެ.\nރޫޔާގެ މޫނަށް ބަލަން ހުރި މައިމޫނާ ކުރިއަށް ހިނގައިގަތެވެ. ހެދިކާ ކޮތަޅު އަތުލަމުން އޭނަ މިސްރާބު ޖެހީ ކާކޮޓަރިއަށެވެ. އެތައް އިރެއް ވަންދެން ވިސްނާލާފައި މައިމޫނާ ނިންމާފައި ވަނީ ފޯނުން އެއިވުނު އަޑަކީ ކުށްހީއެއް ކަމަށެވެ. ކުށްހީއާއި ވަހުމުގެ މައްޗަށް ކަންތައްތައް ނުނިންމޭނެއެވެ. ރޫޔާ އޭނައަށް އޮޅުވާނުލާނެކަމުގެ ފުރިހަމަ ޔަޤީންކަންވެސް އެބައޮތެވެ.\nކާކޮޓަރިއަށް ވަންނަމުން މައިމޫނާ ކޯފީ މެޝިން އޮންކޮށްލައިފިއެވެ. ”ސައިބޯނަން ތަ؟…” މައިމޫނާ އަހާލައިފިއެވެ. ރޫޔާ އާނއެކޭ ބުނެލަމުން އީނާއަށް ގޮވާލައިފިއެވެ. ދެތިން ފަހަރު ގޮވާލިތަނާ އީނާ ކޮޓަރިން ނިކުތެވެ. އީނާ ހުރީ ބޭރަށް ދާން ތައްޔާރުވެލައި ގެންނެވެ. ރަތާއި ހުދުކުލައިގެ ލޯންގް ސްލީވް ގްލޯން ހެދުމުގައި ހުރިއިރު އީނާގެ ދޮން ދެއަތްތިލަ ރަތްކުލައިގެ ހެދުމުގެ ތެރެއިން ވިދާލައެވެ. ހެދުން ހަށިގަނޑަށް ދޫކޮށް އޮތުމުން އީނާގެ ހަށިގަނޑުގެ ވާނާތައް ވަނީ ފޮރުވިފައެވެ. ހުދުކުލައިގެ ޝޯލްގެ ހިޔަނި މޫނަށް އެޅިފައިވެއެވެ.\n”ފައިނަލީ ޔޫ ކޭމް، ހީނގާބަލަ އަހަންނާއެކު ރެއިންގްލޯރއަށް ދާން…. އެގެއަށް އެކަނި ދާކަށް ނުކެރޭނެ، ސޭމްގެ ޕޭރެންޓުން ފެނުނަސް ހާދަ ބިރެއް ގަނެއޭ….” ރޫޔާ އަތުގައި ހިފާލަމުން އީނާ ބުންޏެވެ. އީނާގެ ހާސްކަން ފެނި ރޫޔާ ގާތަށް ހިނިއައެވެ.\n”ވާން އުޅޭ މަދާރ-އިން-ލޯ ދެކެ ހާދަ ބިރެކޭ ތިގަންނަނީ، ކުލްޘޫމް ދައްތަ އީނޫ މަރައެއް ނުލާނެއޭ….” ރުޔާ ހިނިގަނޑު ކޮންޓްރޯލްކުރަން މަސައްކަތް ކުރިއެވެ.\n”ޕްލީސް، ކަމް ވިތް މީ….” އީނާގެ އަޑުގައި ވަނީ އާދޭހެވެ. ރޫޔާ އާނއެކޭ ބުނަން އުޅުނު ވަގުތު މައިމޫނާ އަތުވެއްޖެއެވެ.\n”އީނާ ދާހާ ތަނަކަށް ރޫޔާ ގެންދަން ޖެހޭތަ؟….” މައިމޫނާ ދެލޯ ހަނިކޮށްލިއެވެ.\n”ވާހަކަ ދައްކާނެކަމެއް ނެތް ހިނގާ ސައިބޯން، އީނާއަށް އެކަނިވެސް އެގެއަށް ދެވިދާނެ….” މައިމޫނާ ރޫޔާގެ ޖުމްލަ މެދުކަނޑާލަމުން އަމުރުކޮށްލިއެވެ. އޭނަ މަޑުކުރުމެއްނެތި ކާކޮޓަރިއަށް ދާން އަވަސްވީ ހަރުކަށި އަޑަކުން ރޫޔާގެ ނަން ކިޔާލާފައެވެ.\n”އީން މަޑުކޮށްލައްޗޭ މިނެޓެއްގެ ތެރޭގަ ސައިބޮއެގެން އަންނާނަން…. މަންމަ ބުނާ އެއްޗަކާމެދު އަޅާނުލިއްޔާ ރަގަޅީ، ޝީ އިޒް އޯލްވެއިސް ލައިކް ދެޓް…” ރޫޔާ ބުނެލިއެވެ. ”ނޯ، ނޯ… ރޫ ދާނެކަމެއް ނެތް، އެހެންނޫނީ ބޮޑުދައިތަ އަހަރެން ކާލަފާނެ….” އީނާ ލުއި ހިނިތުންވުމަކާއެކު ކޮޓަރިއަށް ދާން ހިނގައިގަތެވެ.\n”ރެއިންގްލޯރ” ގެ ގޭޓުން އެތެރެއަށް ވަން އީނާ ދެއަތް ޖޯޑުކޮށްލައިގެން ހުރެ ފިޔަވަޅުތައް ބާރުކޮށްލިއެވެ. ހިނގަން ހަނދާފައިވާ މަގުގެ ދެފަރާތުގައި އިންދާފައިވާ ގަސްތައް ވަނީ ހަވީރަށް ފޮޅިފައިވާ މާތަކުން ބަރާވެފައެވެ. ކުލަ ކުލައިގެ މާތަށް ފަހުރުވެރިކަމާއެކު ފަރިވެލައިގެން ތިބި އިރު ވާދަ ކުރާހެންވެސް ހީވެއެވެ. ރަތާއި ފިޔާތޮށިކުލައިގެ ފިނިފެންމާތައް ބަލާލާ ކޮންމެ ދިމާލަކުން ފެނެއެވެ. ޖެހިލާ ތާޒާ ފިނި ރޯޅިތަކާއެކު ގުލްޒާރުގެ ގުދުރަތީ މީރުވަސް ދުރުދުރަށް ފެތުރިގަނެއެވެ. ގޯތި ކުޑަވިޔަސް އިންދާފައިވާ ގަސްތައް ގިނަކަމުން އީނާ ހުރީ ބިރުންނެވެ. ރޭގަނޑު މާގަސްތަކުގައި ޖިންނިން އުޅޭ ވާހަކަ އޭނަ ވަނީ އަޑު އަހާފައެވެ. ގޭގެ ގޭޓު ހިސޯރުކޮށްފައިވާ ބޯގަންވިލާ ގަސް ފެނުނަސް ހިތް އަވަސްވެގެން ދެއެވެ.\nބެލް ޖަހާލިތާ މިނެޓެއްވެސް ނުވަނީސް ކުލްޘޫމް ދޮރު ހުޅުވާލައިފިއެވެ. އީނާ ފެނުމުން އޭނައަށް ލިބުނީ ހައިރާންކަމަކެވެ. ދެވަނަ ސިކުންތުގައި އަނގައިގައިވާހާ ދަތްތައް ފެންނަވަރުގެ އުފާވެރި ހިނިތުންވުމަކާއެކު އެތެރެއަށް އައުމަށް އޭނަ ދައުވަތު ދިނެވެ. އީނާ އެތެރެއަށް ވަންއިރު މޫނުގައި ދާތިކިތައް ވިދާލައެވެ.\n”ވަޓް އެ ބިގް ސަޕްރައިޒް، އީނޫ އާ ބައްދަލުކުރަން ތިގެއަށް ދާން ކަމަށް ހުރީ، އެކަމަކު އީނޫ އައީމަ ވަރަށް ބޮޑަށް އުފާވެއްޖެ، އީނޫއާ ވާހަކަ ދައްކާލާ ހިތުން ކެތްމަދުވެފަ ހުރީވެސް، ދެން މިގެއަށް އަންނައްޗޭ….” ކުލްޘޫމް އެކުވެރި ރާގެއްގައި ބުންޏެވެ. ކުލްޘޫމްގެ ފަހަތުން އީނާ ބޮޑުކޮޓަރިއަށް ވަނެވެ. ބޮޑުކޮޓަރީގެ ސޯފާތަކުގައި ޖައްސާލަމުން ކުލްޘޫމް ތަފާތު ވާހަކަތަކެއް ދެއްކިއެވެ.\n”ހާދަ ވަރަކަށް ހާސްވެފަ ތިއިނީ؟ ބިރުންތަ؟…. ދެން އީނޫ ބިރުގަންނަން އަހަރެން މީ މޯންސްޓާރއެއް ނޫނެއްނު، ފިލްމުތަކާއި ޑްރާމާތަކުން ފެންނަފަދަ ނުބައި މީހެއްވެސް ނޫން…….” ކުލްޘޫމް އީނާގެ ބުރަކަށީގައި ފިރުމާލިއެވެ. އީނާގެ ހާސްކަން އޭނައަށް ފާހަގަ ކުރެވިއްޖެއެވެ. އޭނައާއި އީނާ އާދެމެދު ވަރުގަދަ ގުޅުމެއް އުފެދިފައި ނުވާތީ އެއީވުން އެކަށީގެންވާ ކަމެކެވެ.\n”ބިރެއް ނުގަނޭ…” ކުލްޘޫމްގެ ހިތްހެޔޮކަން ފެނި އީނާގެ ބިރު ފިލައިގެން ދިޔައެވެ. އިސްވެ ވާހަކަ ދައްކަން ހިތްވަރު ލިބުނެވެ. އޭނަ އޭހަވަރުން ބިރުން އުޅެންވީ ސަބަބެއް ނެތެވެ. ކުލްޘޫމް އަކީ އޭނަގެ ވާންއުޅޭ މައިދައިތައެވެ. ދެމީހުންގެ ދެމެދުގައި އެކުވެރިކަން އުފެދުނުވަރަކަށް ގޭގައި އުޅެންވެސް ފަސޭހަވާނެއެވެ. އަލްޔަސް ގޭގައި ނޫޅޭ ވަގުތުތަކުގައި ވާހަކަ ދައްކާލަންވެސް ހުންނާނެ މީހަކީ ކުލްޘޫމްއެވެ.\n”ފަހަރެއްގައިވެސް ހީނުކުރައްޗޭ އަހަރެންމީ ހަރުކަށި މީހެއްކަމަށް، ނުބައި މައިދައިތައިން ފެންނާނީ ޑްރާމާތަކުން…. އަހަރެންމީ އެފަދަ މީހެއްނޫން….. އީނޫ ފަދަ ރަގަޅު ޅީދަރިފުޅެއް ލިބޭތީ އަހަރެން އުފާވެފައިވާ މިންވަރު ދެނެވޮޑިގެންވާނީ މާތްﷲ، އަލްޔަސްގެ އަންބެއްގެ ގޮތުގަ އީނޫ މިގެއަށް އަންނާނެ ދުވަހަކަށް އިންތިޒާރު ކުރެވެނީ، އޭރުން އީނޫ ވާނެ އަހަރެންގެ އަންހެން ދަރިފުޅަށް، ސޯ އެކްސައިޓެޑް…..” ކުލްޘޫމް ބުންޏެވެ. ކުލްޘޫމްގެ އެކުވެރި މިޒާޖު ފެނި އީނާގެ ހިތަށް ލިބުނީ ބޮޑު އުފަލެކެވެ. އޭނަ ހީކުރީ ކުލްޘޫމް އަކީ ހަރުކަށި މީހެއް ކަމަށެވެ. ނަމަވެސް މީހަކާއެކު ވަގުތު ހޭދަކުރެވުމުން އެމީހެއްގެ މިޖާޒު ދަސްވާ އުސޫލުން ކުލްޘޫމްގެ ހިތްހެޔޮކަމުން އީނާއަށް ހަމަޖެހުމެއް ލިބުނެވެ.\nއީނާ ގޭގެ އެކިދިމަދިމާލަށް ނަޒަރު އުކަން ފެށުމުން ކުލްޘޫމް އީނާގެ އަތަށް ފިތާލިއެވެ. ”އަލްޔަސް ވީ ހޮސްޕިޓަލްގައި…..” ކުލްޘޫމް ބުނެލިއެވެ. އީނާ ލަދުގަތެވެ.\n”ހެނދުނުއްސުރެ ބަލިކޮށް އުޅެފަ ދެންމެ ތާއިފް އެދިޔައީ ސޭމް ގޮވައިގެން ހޮސްޕިޓަލަށް، އެހެން ހުރެފަ ކުއްލިޔަކަށް ބަލިވާންވީ ސަބަބެއްވެސް ނޭގޭ…” އީނާގެ ހިތަށް ރިއްސާލައިފިއެވެ. އަލްޔަސް އެހާ ބަލީ ހެއްޔެވެ؟ އީނާ ތުންފަތުގައި ދަތް އަޅާލިއެވެ. ފޯނުން ވާހަކަ ދައްކަމުން އަލްޔަސް ބުނީ އޭނަ މިހާރު ރަގަޅުވެއްޖެ ކަމަށެވެ. އަލްޔަސް ދޮގު ހެދީމަ ރުޅިވެސް އަތުވެއްޖެއެވެ.\n”އީން….” ތާއިފްއާއެކު އެތެރެއަށް ވަދެގެން އައި އަލްޔަސްއަށް އީނާ ފެނުމާއެކު ހިނިތުންވެލިއެވެ. އީނާ ވައްކަޅިން ބަލަލަމުން ދުރަށް ނަޒަރު ހިންގާލީ ރުޅި އައިސްފައިވާކަން ހާމަކޮށްދޭން ވެގެންނެވެ. އަލްޔަސް ގާތަށް އައީ ހިންޏެވެ. އީނާ ރުޅިއައިސް މޫނު ރަތްކޮށްލައިގެން ހުރުމުން ހާދަ ލޯތްބެވެ. އެމޫނުގައި ބޮސްދޭން ބޭނުންވިއެވެ.\n”މިރޭގެ ކެއުން ސްޕެޝަލް ވާނެ އީނޫ އައީމަ….” ކުލްޘޫމް ބުނެލިއެވެ. ތާއިފްވެސް އީނާއާ ވާހަކަ ދެއްކިއެވެ.\nއީނާ އަލްޔަސްއާ ހަތަރުކަޅިވެސް ހަމަކޮށްލުމެއް ނެތި އިނީ ރުޅި މޫނެއް ދައްކާލައިގެންނެވެ. އަލްޔަސް ދޮގު ހެދީމައެވެ. އީނާގެ ފޯނު ރިންގްވާން ފެށުމުން އޭނަ ފެންޑާއަށްދާން ހިނގައިގަތެވެ. ފެންޑާގައިވާ އުނދޯލީގައި ޖައްސާލިތަނާ އަލްޔަސް އައިސް އީނާގެ އަތުގައި ހިފެހެއްޓިއެވެ. އީނާގެ އަޑު ފިނިވިކަމުގައި ވިޔަސް އޭނަ އަތް ދަމައިގަތެވެ.\n”އެންގްރީ ބާރޑް…” އަލްޔަސްގެ އަޑު ބަދަލުވެފައިވާތީ އީނާ ފޯނު ކަނޑާލާފައި ބާރުބާރަށް ހީގަތެވެ. ރުޅިވެސް އެވަގުތު ވައިގެ ތެރެއަށް ބުރައިގެން ގޮސްފިއެވެ.\n”ހީވަނީ އަންހެން ކުއްޖަކު ވާހަކަ ދެއްކިހެން…” އީނާ ބިނދިބިނދިފައި ހެމުން ގޮސް އެންމެ ފަހުން ބަނޑަށް ތޫނު ތަދެއް އަރައިފިއެވެ. އަލްޔަސް އިނީ އެރީތި ހުނުމުގެ ތެރެއަށް ގެއްލިފައެވެ. އާގަވަމެފައެވެ. ގަދަފިޔާތޮށިކުލައިގެ ތުންފަތާއި ދޮންމޫނު ބުރުގާގެތެރެއިން ފެނިލާއިރު ގަލަމަކުން ބަޔާންކޮށެއް ނުދެވޭނެއެވެ. ”މާޝާﷲ” އަލްޔަސް ހިތާހިތުން ބުނެލިއެވެ.\n”ދެން ހޭނެ ކަމެއް ނެތޭ، ތްރޯޓް މައްސަލަ ދިމާވީމަ އަޑުވެސް ބަދަލުވާނެ….” އަލްޔަސް ޖޯލީގައި އޮށޯވެލިއެވެ. ”އައި ހޭޓް ޔޫ، ކީއްވެ ދޮގު ހެދީ؟….” އީނާ ކުއްލިޔަކަށް ކަމެއްމަތިން ހަނދާން ވާފަދަ ގޮތަކަށް އަހާލިއެވެ. އޭނަ އަޑަށްވެސް ރުޅިވެރިކަން ގެނައެވެ.\n”އީން ދެރަވެދާނެތީ ދޮގު ހެދީ، ތި ކްރިސްޓަލް ކްލިއާރ ދެލޮލުން ބޮޑެތި ކަރުނަ ތިކިތައް ފައިބާއިރު އަހަރެންގެ ހިތަށް ވަރަށް ތަދުވާނެ….” އަލްޔަސް ކުޑަކޮށް ތެދުވެލުމުން އީނާގެ އަތްފައި ފިވިގެން ދިޔައެވެ. ގަދަ އަޅިކުލައިގެ އަތްދިގު ޓީޝާޓަކާއި ކަޅުކުލައިގެ ޖިންސެއްގައި އަލްޔަސް ހުރިއިރު އޭނަގެ ކަސްރަތީ ހަށިގަނޑަށް ޓީޝާޓްވަނީ ހީފާލާފައެވެ. ބުޅިއިސްތަށިގަނޑު ތުނިކޮށް ކޮށާލެވިފައި ވުމުން އަޅައިގަންނަ ގޮތެއް ހުއްޓެވެ.\n”ދޮގު ހެދީމަ އިތުރަށް ހާޓްވާނެކަން ނޭގޭތަ؟….” އީނާ އަސަރުން ފުރިފައިވާ އަޑަކުން ބުންޏެވެ. އޭރު ދެލޮލުގެ ތެރޭގައި ފެންތިކިތައް ވިދައިގަތެވެ. އަލްޔަސް އަވަހަށް ތެދުވެލަމުން ސޮރިއޭ ބުނެލިއެވެ.\n”ސޮރީއަކުން ނުފުދޭނެ… ވަރަށް ހާޓްވެއްޖެ… ސޭމްއަށް ކަމެއް ދިމާވިނަމަ އަހަރެން ކިހާ ދެރަވާނެ، ޑެންގީ ހުމުގެ ނުރައްކާވެސް އެހާމެ ބޮޑު…” އީނާ އަލްޔަސްގެ ނިއްކުރީގައި އަތުގެ ނުފުށުން ޖައްސާލިއެވެ. އެހާ ހޫނެއް ނޫނެވެ. އީނާ އަވަސް ނޭވާތަކެއް ލިއެވެ.\n”އިޓްސް ވައިރަލް ފީވާރ، ތެދިން ދުވަސް ތެރޭގަ ރަގަޅުވާނެޔޭ ލަވް…. ދެން ކުޑަ ކަމެއް ވީމަ އެންމެ ނުބައިކޮށް ނެގީމަ ނެގެޓިވް ފީލިންގްސްތަކުން މީހާ ހަލާކުވެދާނެ، ބީ ޕޮޒިޓިވް” އަލްޔަސް ބުނެލިއެވެ. އީނާގެ ލޮލުން ވެއްޓުނު ކަރުނަ ތިއްކެއް ހަލުވިކަމާއެކު ކޯތާފަތްމަތީގައި ދިގު ރޮނގެއް ދަމާލާފައި ގޮސް ޝޯލްގެ ތެރެއަށް އޮބުނެވެ.\n”ދެން އަބަދު ކުޑަކުއްޖެއްހެން ރޮންޏާ އީނޫ ރުއްސަން ގިގުނިއެއް ހިފަހައްޓައިގެންނެއްނު އަހަރެން ހުންނަން ޖެހޭނީ….” އަލްޔަސްގެ ޖުމްލަ ފުރިހަމަ ނުވަނީސް އީނާ އަލްޔަސްގެ މޭގައި މުށްކަވާފައި ޖެހިއެވެ. އޭނަ ނުހޭން މަސައްކަތް ކުރިޔަސް މަޢުނަވީ ހިނިތުންވުމެއް ތުންފަތާ ކުޅެލިއެވެ. އަލްޔަސް އީނާގެ އަތުގައި ހިފާލަމުން މަގަތަށް ގެނައެވެ.\n”ބަލިކުއްޖަކަށް ވިޒިޓް ކުރަން އައިއިރު ގިފްޓެއް ނުގެންނަންތަ؟…” މާހައުލަށް ވެރިވެގެން ދިޔަ ހަމަހިމޭންކަމުގެ ތެރޭން ދެޒުވާނުންގެ ލޮލުގެ ތެރެއަށް ގެއްލި އަރަގުވެފައި ވަނިކޮށް އަލްޔަސް އީނާގެ ކޮލަށް ފިތާލަމުން ބުންޏެވެ.\nއީނާ އަވަސް އަވަހަށް އޭނަގެ އަތްދަބަސް ހުޅުވާލަމުން ކުޑަ ޕާރުސަލެއް ނެގިއެވެ. އަލްޔަސް ޝައުގުވެރިކަމާއެކު ޕާރުސަލް ކަނޑާލިއެވެ. އޭގެ ތެރޭގައި އޮތީ ހިތެއްގެ ބައްޓަމަށްވާ ޗޮކްލެޓް ފޮއްޓެވެ.\n”ސީރިޔަސްލީ؟…” އަލްޔަސް ބުމަ އަރުވާލިއެވެ.\n”ކިހިނެއްވީ. ކަމުނުދަނީތަ؟ އަސްލު ފިހާރަޔަށް ގޮސް ގަންނާނެ އެއްޗެއް ނޭގުނު، މާލޭގެ ހުރިހާ ފިހާރަޔަކަށް ދަންޏާ ދެން އެއްދުވަސް ނަގާނެ، އެންޑް މަޖީދީމަގަށް ދާން ބޭނުންނުވާތީ ގެކައިރީ ފިހާރަޔަކުން ތިގަނެލީ…..” އީނާ ހީކުރީ އަލްޔަސްއަށް އެހަދިޔާ ކަމުނުދިޔައީ ކަމަށެވެ. ކުޑަކޮށް ހިތުގައި ޖެހުނެވެ.\n”ލަވް އިޓް…” އަލްޔަސް ޗޮކްލެޓެއްގެ ކަރުދާސްކޮޅު ނިއުޅާލަމުން އީނާގެ އަނގަޔަށް ޗޮކްލެޓްކޮޅެއް ލައްވާލަދިނެވެ. އެގޮތުގެ މަތިން އެތައް އިރެއް ފާއިތުވެގެން ދިޔައެވެ.\nރާނިޔާ ހޮސްޕިޓަލުން ދޫކޮށްލުމުގެ ކުރިން ޖެހި އިންޖެކްޝަނުގެ ބާރުން އިރުކޮޅެއް ވަންދެން މަންޒަރުތައް ފުސްވެ މޭނުބައިކުރަން ފެށިއެވެ. ގެއަށް އާދެވުމާއެކު ފަސް ފަހަރު ހޮޑުލެވުނެވެ. ކާން ޖެހޭ ބޭސްތައް ފެނުމުންވެސް ރާނިޔާގެ ދެލޯ ބޮޑުވިއެވެ. ބޭސްގުޅަތައް އަރުތެރެއިން ދާނެކަމާމެދު ޝައްކެވެ. ކިތަންމެ އުނދަގޫކަމަކަށް ވިޔަސް އޭނަ އެހުރިހާ ކަމަކާ ހިތްވަރާއެކު ކުރިމަތިލާނެއެވެ. ދެމަފިރިންގެ އުއްމީދުތައް ފެނަށްވުމުގެ ފުރުސަތެއް ނުދެވޭނެއެވެ.\nރާނިޔާ ފެންވަރާލައިގެން ނިކުތްއިރު ތެތްކަން އެކުލެވިގެންވާ ފަން އިސްތަށިގަނޑުން ފައިބަމުން ދިޔަ ފެންތިކިތަކުން ކަނދުރާގައި ޝަބްނަމް ތިކިތައް ވިދައެވެ. ފައިގެ ފަލަމަސްގަނޑާ ހަމައަށް އަންނަވަރުގެ ކަޅުކުލައިގެ ތުނި ނައިޓީގައި ހުރިއިރު ހަށިގަނޑުގެ ވަނާތައް ވަނީ ހާމައަށެވެ. ކޮންމެ ފިރިހެނެއްގެ ހިއްސުތަކާއިވެސް ކުޅެލުމުގެ ބާރު ލިބިފައިވާ އަންހެން ކުއްޖެކެވެ. އުއްބައްތީގެ އަލިވަރުގެ އަވާގައި ޖެހި ޕަރުވާނާތައް އަލިކޮޅަށް ދަމައިގަންނަ އުސޫލުން އަވްޝަންއަށްވެސް ރާނިޔާއާ ދުރަކު ނުހުރެވުނެވެ.\nއަވްޝަން ފުރަގަހުން އައިސް ރާނިޔާގެ ހަށިގަނޑުގައި ބައްދާލަމުން ކޮނޑުގައި ދަތްދޮޅި ވިއްދާލިއެވެ. ކުޑަކޮށް ދިގުވެފައިވާ އަވްޝަންގެ ތުނބުޅި ރާނިޔާގެ ކަނދުރާގައި ބީހިލުމުން ކަރަންޓް ބާނީތަކެއް އުފެދުނެވެ. އަވްޝަން ހުރީ މޫނުބަލާ ލޯގަނޑުން ފެންނަމުން ދިޔަ ދެމަފިރިންގެ ސޫރައަށް ބަލާށެވެ. ފެންތިކިތަކުން ތާޒާކަން ގެނެސްދީފައިވާ ރާނިޔާގެ މޫނުމަތިން ވަރުބަލިކަމުގެ ނިޝާނެތް ނުފެނެއެވެ. އަވްޝަން ރާނިޔާގެ އަތްތިލަ ގެނެސް ތުންފަތުގައި ޖައްސާލިއެވެ، އަވްޝަންގެ ހަށިގަނޑުގެ ހޫނުކަމާއި އެމަސްތީ މީރުވަހުން ރާނިޔާއަށް އިހުސާސް ކުރެވުނީ ފިނިފެންމަލުގެ ދާނެއްގެ ތެރޭގައި ހަށިގަނޑު ފޮރުވާލެވިފައިވާ ހެންނެވެ.\n”ބޭސް ކައިފިންތަ؟…” އަވްޝަން ހަނދާންކޮށްދިނެވެ. ”އާނ، ބޭސްކީމަ ހީވީ ބިޓާރ މެލެން ކޮޅެއް ކެވުނުހެން، ޔަކް….” ރާނިޔާ މޫނަށް ވައްތަރެއް ޖައްސާލަމުން ޖަވާބު ދިނެވެ. ބޭހުގެ ނަން އިވުމުންވެސް މޫޑު ގޯސްވެގެން ދިޔައެވެ. ކޮންމެދުވަހަކު އިންޖެކްޝަނެއް ޖަހަން ހޮސްޕިޓަލަށް ދާން ޖެހެއެވެ. ބޭސްތައް ކެއުމާއެކު ބޯއަނބުރާ ،ނޭވާލާން އުނދަގޫވެ، އުނަގަނޑުގައި ރިއްސައެވެ. މިހުރިހާ ކަމަކާ ކުރިމަތިލައިގެން މިހުރީ އޭނަގެ ފޮނި ހުވަފެންތައް ސީދާ ވާނެކަމުގެ އުއްމީދުގައެވެ.\n”ދެހަފްތާފަހުން ހުރިހާކަމެއްވެސް ރަގަޅުވާނެ….” އަވްޝަން ރާނިޔާ އިސްތަށިގަނޑާއި ކުޅެލިއެވެ. ”ސޯ އެކްސައިޓެޑް…” ރާނިޔާ އެނބުރިލަމުން އިސްވެ އަވްޝަންގެ ތުންފަތަށް ބޮސްދިނެވެ. ދެމަފިރިންގެ ހިތުގެ ތެޅުން ހަލަބޮލިވި ހިނދުކޮޅަކަށްފަހު ގެއިން ކަރަންޓް ކަނޑައިގެން ދިއުމާއެކު ރާނިޔާ ދިޔައީ ސިއްސައިގެންނެވެ. ޗޮކެއްކަނޑާލަމުން އަވްޝަން ރީތިވާ މޭޒު ކައިރިއަށް ޖެހިލީ ރާނިޔާ ހަޅޭއްލަވައި ގަންނަވަރުގެ ގޯނާއެއްކޮށްލާފައެވެ.\nއާފަލު އުއްބައްތީގެ ހުޅުކޮޅުތަކުގެ އެހީގައި ކޮޓަރީގެ ސާމާންތަކުގެ ހިޔަނިތައް ނަށަންފެށިއިރު ކުޑަދޮރުން އައިސް ކޮޓަރިއަށް އެޅިފައިވާ ހަނދުވަރުގެ އަލިވަރުން މާހައުލު އިތުރަށް އިޝްގީ ކުރުވިއެވެ. ދެމަފިރިން ބެލްކަނިއަށް ނިކުމެލިއިރު މުޅިތަން ފެންނަނީ އަނދިރިކޮށެވެ. ދުރުން ފުޅިބައްތިތަކާއި އުއްބައްތީގެ އަލިވަރުތައް ފެނިލައެވެ. މާހައުލުގެ އޮތީ ހިމޭންކޮށެވެ. ދަންވަރު ގަޑިއަށް ވުމުން ދިރޭ ފުރާނައެއްގެ އަޑުވެސް ނީވެއެވެ. ފަރުބަދަ ތަކުގެ މަތިން ހިއްލިފައި އިން ހަނދަށް ބަލައިލަމުން އަވްޝަންގެ އަތުގެ ތެރެއަށް ރާނިޔާ ވަނެވެ.\nހަފްތާއެއް ފާއިތުވެގެން ދިޔައިރު ކުލްޘޫމް އާއި އީނާގެ ދެމެދުގައި ވަރުގަދަ ގުޅުމެއް އުފެދުނެވެ. ކުލްޘޫމް އީނާދެކެ ލޯބިވަނީ އަމިއްލަ ދަރިއެއް ފަދައިންނެވެ. އޭނަ ހުންނަނީ އީނާ ”ރެއިންގްލޯރ” އަށް އަންނަ ދުވަސްތައް މަދުވެގެންނެވެ. އެލޯބި ފެނި އީނާ ވެސް އިންނަނީ އުފަލުން ފޮޅިފައެވެ. އެއްވަގުތަކާ ދެމަންމައިންގެ ލޯބި ލިބޭތީއެވެ. އަދި ހަމައެއާއެކު އަލްޔަސްއާއެކު ހޭދަކުރެވޭ ފޮނި ރަން ހަނދާންތައް ވަނީ ހިތުގައި ބިންވަޅު ނެގިފައެވެ.\nހުންގަނޑު ރަގަޅުވެ އަލްޔަސްގެ ކުރީގެ އަޑު ލިބުމުން އީނާއަށް ކުޑަކޮށް ހަޅޭއްލަވައިގަނެވުނެވެ. އަލްޔަސްގެ ފިރިހެންވަންތަ އަޑު ގެއްލުމުން އޭނަ ވަރަކަށް ދެރަވިއެވެ. ދެޒުވާނުންގެ ގާތްކަން ފެނި ބޮލަން އުނދަގޫވެފައި ހުންނަނީ މައިމޫނާ އެވެ. އަލްޔަސް އާއި އީނާ އަތުގައި ހިފާލިޔަސް ހީވަނީ އުޑު ބޮލަށްވެއްޓި ސުނާމީއެއް އަރާ އޭނަ އެރާޅުގެ ތެރެއަށް އަރަގުވާހެންނެވެ. މައިމޫނާ މިދުވަސްކޮޅު މަޑުން ހުންނަނީ ގެއިން ބޭރަށް ނިކުންނަން ބިރުގަންނާތީއެވެ. އެހެންނޫންނަމަ އޭނަ އީނާއަށް ބޮނޑިއެއް ދިނީހެވެ.\nއީނާ ކޮޓަރިއަށް ވަންނަމުން އަލްޔަސްގެ ފޯނަށް ގުޅާލިއެވެ. ހަތް ފަހަރުގުޅިއިރުވެސް ލައިން ބިޒީއެވެ. އީނާ ހުރީ ޝައްކެއްގެ މަތީގައެވެ. ހިތް ބިރުން ތެޅިގަތެވެ. އޭނަ ދިހަ ފަހަރު ގުޅިފަހުން އަލްޔަސް ފޯނު ނެގިއެވެ.\n”ކާކާތަ ވާހަކަ ތިދެއްކީ؟….” އީނާ އަވަސް އަވަހަށް އަހާލީ ހިތްހަމަނުޖެހިފައިވާ ރާގަކަށެވެ. ”ކޮންމެވެސް ކުއްޖަކާ…” އަލްޔަސް ސަމާސާއެއްކޮށްލަން ބުނެލިއެވެ. އޭރު ސަމާސާ ވިހަވެދާނެއެކޭ އޭނަގެ ހިތަކަށް ނާރައެވެ.\n”ކާކު؟ އަންހެން ކުއްޖެއްތަ؟….” އީނާ ރުޅިއައެވެ. އޭނަ ނޫން އަންހެންކުއްޖަކާ އަލްޔަސް ވާހަކަ ދައްކާކަށްވެސް ހިތް ނޭދެއެވެ. އަލްޔަސްއަކީ ހަމައެކަނި އޭނަގެ ހައްގަކެވެ. އޭނަ ނޫން ކުއްޖަކު އަލްޔަސްގެ ގައިގައި ބީހިލިޔަސް ރުޅިއައިސް އަނދައެވެ. ކުރީ ދުވަހަކު ސަނާ އަލްޔަސް ފަހަތުން އަޅުވާލުމުން އޭނައާއި ސަނާއާ ދެމެދު ހޫނު ބަހުގެ ހަމަލާތައް ބަދަލުވިއެވެ. އެންމެފަހުން ސަނާގެ ކޯތާފަތްމައްޗަށް ހޫނު އެތިފަހަރެއްވެސް ވީއްލާލެވުނީއެވެ.\n”ދެން އަހަރެންމީ ގޭ އެއް ނޫނެއްނު ފިރިހެނެކާ ވާހަކަ ދައްކަން….” އަލްޔަސް ބުންޏެވެ. ”ހޫ އިޒް އިޓް؟…. ސޭމް އަހަންނަށް އޮޅުވާލަނީތަ؟….” އީނާ ތުންފަތުގައި ދަތްއަޅާލިއެވެ. މޫނުގެ ކުލަވަރު އޮއްސިއްޖެއެވެ. ހިތަށް ތަދުވިއެވެ. މާބޮޑަށް ޖަޒުބާޒީ ވިއެވެ. އައި ރުޅީގައި ފޯނު ކަނޑާލެވުނެވެ.\nއަލްޔަސް ގުޅަން ފެށުމުން އީނާ ފޯނު ނަގާ ހޫރާލިއެވެ. ރީތިވާމޭޒުގައި ޖެހިފައި ފޯނު ބައިބައިވިއެވެ. އީނާ ރުޅިއައިސް ރަތްވިއެވެ. އެކުއްޖަކު ހޯދާފައި އޭނަގެ ނުބައިކަން ދައްކާލާނެއެވެ.\n”ނުނަގާނަން ފޯނެއް، އެ ސްޕެޝަލް މީހަކާ ވާހަކަ ދައްކަބަލަ….” އީނާ ރުޅިއަޔަސް ރޮވުނެވެ.\ntomorrow upload nukurevidhanethi miadhu mi upkohli, hope that readers will like this part too, 12 vana bayah comment kohli hurihaa kudhinan hithuge funimun shukuriyaa, your comments and support arealot for me 😀 14th vanabai sat ga, mi part mi een and sam ah haasakohfa in part eh soecouple ge bai ginakohli 🙂 <3\nhmmmmm…v habeys…..waiting4da nxt prt <3\ndhen in part vess sam en een ge bai genesdhehchey\nany how this part is totally amaxing 🙂\nDen een ar sam ge weddinawait kurey vry nee\nSat day akah madeh nukureveyne ehaa keih madhu vefaa mihury mivaahakayah v rythi mi part avahah up koh dhehchey\nhai muthaaaa!!!!!!!! hows u dear??????? wow wow wow wow, mi part ves varah salhi.adhi mihaa dhigu koh vaahaka genes dhineema thank u so much,adhi een n same ge baithah mihaa dhigukoh genes dhineema varah ufaavehjje. 🙂 🙂 🙂 salhiey salhiey salhiey,huvaa mi vaahaka varahves habeys, rinee n avshange baithah ves varah salhi, adhi sifakurunthah ves dho???? neyge bunaane ehcheh ves,ahaaves furihama, een n samege mom haadha close ey dho?? 🙂 varah rangalhu maiteh dho een ahalibunee,, hahahahahahahahahahaaaaaa samege adu kaalhu gendhiya ee tha???? same vaahaka dhehkki adu ivunuhen hama heevi, mi partga maimoonaa hitlerge bai madhu v ma varah ufaavehjje,aee bodu handi eh,mi bunee muthaa bunaahen ingey, 😛 mifaharu hama copy kohlaa hiyy v,hehehehe 🙂 🙂 ohhno, kihineh mi v????? sameah kaakutha mi gulhi??????? dhen kihineh baa vaani????????een aslahves hama rulhiaee dho??????? dhen saturdayga tha aneh part?????????? pis pis pis varah dhera gotheh thi v, nizooo saturdayga varahbxy vaane, ahen v ma kiyaa levey ni faharehgga sundayga dhen kiyaa leveyni, ekam ves vagutheh libihjjehyya kiyaalaanan ingey , ok dhen baetvgc, havealovly night, 🙂 🙂 🙂 🙂\nVvvvvvvvvvvvvvvvvvvvvvvvvvvvvvvvvvvv nyc, best story, sifakyrun hama ehvana, u r very talanted, keep it up\nSo beautiful ……. 🙂\nލޯބި March 10, 2021\nދިމާވި އާދަޔާ ޚިލާފް ޒުވާނާ (ފަންސާސް ހަތަރުވަނަ ބައި)\nބިރުވެރި ލޯބި October 1, 2021\nއީޝަލް (ފަސްވަަނަ ބައި)\nލޯބި August 6, 2017


SunOnline: Imran aai Avantika varifashah ereetha?\nކެމެރާގެ ކުރިމަތިން ގެއްލިފައިވާ ބޮލީވުޑް އެކްޓަރު އިމްރާން ޚާން އާއި އޭނާގެ އަނބިމީހާ އަވަންތިކާ މަލިކް ޚާން އާދެމެދު މައްސަލަ ޖެހި ދެމީހުން ވަރިވާން އުޅޭކަމަށް ރިޕޯޓުތައް ބުނެފި އެވެ.\nއަށް އަހަރު ދުވަހު ލޯބީގެ ގޮތުން ގުޅިގެން އުޅުމަށް ފަހު އިމްރާން އާއި އަވަންތިކާ ކައިވެނި ކުރީ 2011 ވަނަ އަހަރު އެވެ. މިހާރު އެ ކައިވެންޏަށް ވެސް އަށް އަހަރު ވެފައިވާ އިރު، ދެމީހުންގެ ފަސް އަހަރުގެ އަންހެން ދަރިއަކު ވެސް އެބަ ހުއްޓެވެ.\nދެމީހުންގެ ދޭތެރޭ މައްސަލަ ޖެހިގެން އުޅޭކަމަށް ވާހަކަތައް ދެކެވޭތާ މިހާރު ދުވަސްކޮޅެއް ވެއްޖެ އެވެ. ނަމަވެސް ދެމީހުން ވަރިވާން އުޅޭކަމަށް އަޑު އެރީ، އަވަންތިކާ އޭނާގެ އިންސްޓަގްރާމް ނަމުން "ޚާން" ވަކި ކުރި ހިސާބުންނެވެ.\nކުރިން އަވަންތިކާގެ އިންސްޓަގްރާމް ނަމަކަށް ޖަހައިފައި އިނީ އަވަންތިކާ މަލިކް ޚާން އެވެ. ނަމަވެސް މިހާރު ނަމަކަށް އިނީ އަވަންތިކާ މަލިކް އެކަންޏެވެ.\nބައެއް މީޑިއާ ރިޕޯޓުތައް ބުނާ ގޮތުން ވަރިއާ ހަމައަށް ދިޔައީ ދެމީހުންގެ ދޭތެރޭ ޚިޔާލު ތަފާތުވުން އުފެދި، އެއް ގަލަކަށް އެރޭ ގޮތް ނުވުމުންނެވެ. އަދި މިހާރު އަވަންތިކާ ދެމީހުންގެ ދަރިފުޅު، އިމާރާ، ގޮވައިގެން އޭނާގެ މައިންބަފައިންގެ ގެއަށް ބަދަލުވެފަ އެވެ.\nމީޑިއާ ރިޕޯޓުތަކާ ގުޅިގެން އަވަންތިކާގެ މަންމަ ވަންދަނާ ބުނީ އިމްރާން އާއި އަވަންތިކާ މައްސަލަ ޖެހިގެން އުޅޭ ކަމަށާއި ނަމަވެސް ދެމީހުން ވަކިވާން ނޫޅޭ ކަމަށެވެ. ދެމީހުންގެ ދޭތެރޭ ޖެހުނު މައްސަލަ ހައްލު ކުރެވޭނެ ކަމަށާއި ވަރިވާން އުޅޭ ކަމަށް ދެކެވޭ ވާހަކަތަކަކީ ދޮގެއް ކަމަށް ވަންދަނާ ބުންޏެވެ.\nބަތަލާ ދިޝާގެ އަމިއްލަ ޔޫޓިއުބް ޗެނަލެއް!\nނޯރާގެ އާ ވީޑިއޯ ލަވައެއް


Manafaruge massala belumah Tourism Minister Manafarah! - vNews.mv\nމަނަފަރުގެ މައްސަލަ ބެލުމަށް ޓުއަރިޒަމް މިނިސްޓަރ މަނަފަރަށް\nޝުރުފާ މުޙައްމަދު 30 June 2019, 17:08\nޖޭއޭ މަނަފަރު ރިސޯޓުގައި ވަޒީފާ އަދާ ކުރަމުންދާ ގިނަ މުވައްޒަފުންތަކެއް ވަޒީފާއިން ވަކި ކުރުމަށް އެ ރިސޯޓުގެ މެނޭޖްމަންޓު ނިންމި ނިންމުމާއި ގުޅިގެން އެކަން ބެލުމަށް ޓުއަރިޒަމް މިނިސްޓަރ އަލީ ވަހީދު އެ ރިސޯޓަށް ފުރާވަޑައިގެންފިއެވެ.\nރިސޯޓަށް ވަޑައިގަތުމުގެ ކުރިން މީޑިއާއި ބައްދަލު ކުރައްވައި ވިދާޅުވީ މަނަފަރު ރިސޯޓުގައި ހިނގަމުންދާ ކަންކަމުގެ މައުލޫމާތު ލިބުމާއެކު އެކަން މިނިސްޓްރީގެ އަމިއްލަ އިސްނެގުމުގެ މަތިން ބަލަން ފަށާފައިވާ ކަމަށެވެ. އެގޮތުން ޑެޕިއުޓީ މިނިސްޓަރުންނާއި އެނޫންވެސް މިނިސްޓްރީގެ އިސްވެރިންގެ ޓީމެއް އެކަމުގައި ހަރަކާތްތެރިވެ ވަރަށްގާތުން މަސައްކަތް ކޮށްފައިވާ ކަމަށް ވިދާޅުވިއެވެ.\nމިނިސްޓަރ އަލީ ވަހީދު ވިދާޅުވީ، މިހާތަނަށް ބެލި ބެލުމުން ރިސޯޓުން މުވައްޒަފުން ވަކިކޮށްފައިވަނީ ރިސޯޓުގެ މާލީހާލަތު ދަށްވެގެންކަން ހާމަވާ ކަމަށެވެ. އެހެންނަމަވެސް އެފަދަ ކޮންމެ ހާލަތެއް ދިމާވި ކަމުގައިވިޔަސް އެއްވެސް ބަޔަކަށް ގާނޫނާ ހިލާފަށް މުވައްޒަފުން ވަކިކުރުމުގެ ބާރު ލިބިދީފައި ނުވާނެކަމަށް ޓުއަރިޒަމް މިނިސްޓަރ ވިދާޅުވިއެވެ.\nއަދި ވަކިން ހާއްސަކޮށް ފަތުރުވެރިކަމުގެ ދާއިރާ ފާހަގަކުރައްވައި މިނިސްޓަރ ވިދާޅުވީ، މި ދާއިރާއަކީ ރާއްޖޭގެ އިގްތިސާދަށް ކުރިއެރުން ލިބޭ އެންމެ ބޮޑު ދާއިރާކަމަށްވާއިރު ރާއްޖެއަންނަ ކޮންމެ ފަތުރުވެރިއަކަށްވެސް ހިދުމަތް ދިނުމަށް އެންމެ ފުރަތަމަ ވަގުތުން ފެށިގެން އެންމެ ފަހުވަގުތާއި ޖެހެންދެން މަސައްކަތްކުރާ ކޮންމެ މިހަކީވެސް މުޅި ގައުމު އެބައެއް ބަލައިގަންނަންޖެހޭ މުހިންމު ބައެއް ކަމަށެވެ.\nއެފަދަ މުހިންމު ވަޒީފާއެއް އަދާކުރަމުންދާ ބަޔަކު ކުއްލިގޮތަކަށް ވަޒީފާއިން ވަކިކުރުމަކީ މުޅި ފަތުރުވެރިކަމުގެ ސިނާއަތަށްވެސް ވަރަށް ބޮޑު ހީނަރުކަމެއް ލިބިގެންދާނެ ކަމެއް ކަމަށް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ މަނަފަރުގެ މައްސަލައާއި ގުޅިގެން މިނިސްޓްރީން އިސްނަގައިގެން މަސައްކަތް ކުރަމުންދިޔަ ކަމުގައިވިޔަސް އެކަމާއި ގުޅިގެން ރަސްމީ ގޮތެއްގައި މިނިސްޓްރީއަށް މިހާތަނަށް އެއްވެސް ޝަކުވާއެއް ލިބިފައި ނުވާ ކަމަށެވެ.\nއެހެންނަމަވެސް އެތަނުގައި ވަޒީފާ އަދާކުރަމުން ގެންދާ މުވައްޒަފުން ބަނޑުހައި ހޫނުކަމުގެ ހަޅުތާލަކަށް ދިޔުމާގުޅިގެން އެމީހުންނާއި ވާހަކަދައްކައި އެކަން ހުއްޓާލުމަށް އެދިވަޑައިގެންފައި ވާނެ ކަމަށާއި ސަރުކާރުން އެކަން ބަލައި އިންސާފު ހޯއްދަވައި ދެއްވާނެކަމުގެ ޔަގީންކަން މުވައްޒަފުންނަށް ދީފައިވާނެ ކަމަށް ވިދާޅުވިއެވެ.\nމިނިސްޓަރ އަލީ ވަހީދު ވިދާޅުވީ، މި މައްސަލައާއި ގުޅިގެން އެންމެ ފުރަތަމަ މަސައްކަތް ކުރެއްވީ މާލޭގައި ހުންނަވައިގެން ރިސޯޓުގެ މުވައްޒަފުންނާއި މެނޭޖްމަންޓާއި ބައްދަލލު ކުރެވޭނެ މަގެއް ފަހިކުރެއްވުމަށް ކަމަށެވެ. އެހެންނަމަވެސް އެކަން ނާކާމިޔާބުވުމުން ރިސޯޓަށް ވަޑައިގެން އެކަން ގާތުން ރަނގަޅަށް ބެއްލެވުމަށް ނިންމެވީ ކަމަށް މިނިސްޓަރ ވިދާޅުވިއެވެ.\nއަދި ވިދާޅުވީ ބައްދަލުވުމުގެ ފުރުސަތު ނުލިބުނު ކަމުގައިވިޔަސް ފޯނުން ވާހަކަދެއްކުމާއި ލިބެންވާ އެހެނިހެން ހުރިހާ އެއްބާރުލުމެއްވެސް ލިބެމުންދާ ކަމަށާއި އެކަން ބަލައިިގަނެ ރިސޯޓުގެ މުވައްޒަފުންނާއި މެނޭޖްމަންޓަސް ޝުކުރު އަދާކުރައްވާ ކަމަށެވެ.